User talk:བོད་མི

བོད་པའི་གཞོན་སྐྱེས་ཁ་ཤས་ཀྱིས་བོད་པའི་རིག་གཞུང་ལ་ཞབས་འདེགས་ཞུ་ཆེད་བཟོས་བ་ཞིག་ཡིན་།
www.ngaidrideb.com

ངའི་འབྲི་དེབ་དྲྭ་ཚིགས


User talk:Crdw123

དགེ་རྒན་གྱི་སྤྱི་ཚོགས་གོ་གནས་དམའ་བའི་རྒྱུ་རྐྱེན་དང་
མཐོར་འདེགས་གཏོང་ཐབས་སྐོར་གྱི་
ཐོག་མའི་དཔྱད་པ།
སྒང་བ་པདྨ་ཚེ་རིང་གིས་བརྩམས།
འགྲོ་བ་མིའི་རིགས་ཀྱིས་རང་ཉིད་ཀྱི་ལུས་ལ་འཚོ་རྟེན་དུ་ཟས་རྒྱུན་པར་བསྟེན་དགོས་ཇི་བཞིན་མི་སུ་ཞིག་ཡིན་རུང་རང་གི་གཟུགས་པོ་དང་ཤེས་རིག་ཀུན་སྤྱོད་ཀྱི་ནུས་པ་བླ་ལྷག་གིས་འདོན་སྤེལ་བྱེད་པར་སློབ་གསོ་ལ་ཡང་རྒྱུན་དུ་བསྟེན་དགོས་པ་ཡིན། དེ་བས་རྒྱལ་ཁབ་དང་མི་རིགས་གང་ཞིག་ལ་སློབ་གསོས་སྐྱེད་སྲིང་བྱེད་པའི་འཇོན་མི་ཇི་ལྟར་མང་ན་རྒྱལ་སྤྱིའི་འགྲན་རྩོད་ཀྱི་ཁྲོད་དུ་རྒྱལ་ཁ་དེ་ལྟར་མང་ལ། དེ་ལས་ལྡོག་ན་རྗེས་ལུས་དང་ཕམ་ཁ་མང་བ་ནི་སློབ་གསོ་རྗེས་ལུས་ཡིན་པའི་རྒྱལ་ཁབ་དག་གི་གནས་ཚུལ་ལ་བལྟས་པ་ཙམ་གྱིས་ངེས་ཤེས་འདྲོངས་ལ། འཇོན་མི་སྐྱེད་སྲིང་བྱ་རྒྱུ་དེ་སློབ་གསོ་ལ་རག་ལས་ཤིང་། སློབ་གསོའི་ནང་ནས་ཀྱང་སློབ་གྲྭའི་སློབ་གསོས་ནུས་པ་གལ་ཆེན་ཐོན་བཞིན་ཡོད་པས། སློབ་གྲྭ་ཞིག་གི་སློབ་སྒྲུབ་ཀྱི་གྲུབ་འབྲས་བཟང་ངན་དེ་གཙོ་བོ་དགེ་རྒན་གྱི་དཔུང་སྡེ་སྒྲིག་འཛུགས་ལ་ཐུག་ཡོད་པས། དགེ་རྒན་གྱི་དཔུང་སྡེ་བཟང་བོ་ཞིག་འཛུགས་དགོས་ན། དགེ་རྒན་རེ་རེ་ལ་སེམས་ཁམས་བདེ་ཐང་དང་ཆེད་ལས་རྩལ་ནུས་སོགས་ཀྱི་སྤུས་ཚད་ངེས་ཅན་ཞིག་འཛོམས་དགོས།
ཡིན་ན་ཡང་དེང་སྐབས་སློབ་གྲྭ་ཆུང་འབྲིང་གི་དགེ་རྒན་མང་ཆེ་བར་དགེ་རྒན་གྱི་བྱ་བར་སྤྲོ་སྣང་མེད་པ་རེད།  དེ་ཡང་མཐར་གཏུགས་ནས་བཤད་ན་དགེ་རྒན་གྱི་སྤྤྱི་ཚོགས་གོ་གནས་དམའ་བ་ལས་བྱུང་བ་ཡིན་ཏེ། གནད་དོན་འདིའི་འབྱུང་རྩ་ནི་རྒྱལ་ཁབ་ཀྱི་སློབ་གསོའི་ཁ་ཕྱོགས་དང་སྤྱི་ཚོགས་ཀྱི་ལྟ་སྟངས་སོགས་ལ་འབྲེལ་བ་ཆེ་ཡང་། འདིར་དགེ་རྒན་རང་སྟེང་ནའང་རྒྱུ་རྐྱེན་གང་མང་ཞིག་ཡོད་པས། ང་ཚོས་མེ་ལོང་རང་སྟེང་ལ་བཀར་ཏེ་རང་ལུས་ལ་བྱི་དོར་བྱེད་པའི་དགོས་པ་ཆེན་པོ་འདུག་པར་སྙམ།
གནད་དོན་འདི་ལ་དམིགས་ནས་བདག་གིས་མཁས་པའི་གསུང་སྒྲོས་དང་རིགས་པའི་སྒྲུབ་བྱེད་བཀོད་དེ་དགེ་རྒན་གྱི་སྤྱི་ཚོགས་གོ་གནས་དམའ་བའི་རྒྱུ་རྐྱེན་དང་དེ་མཐོར་འདེགས་གཏོང་ཐབས་སྐོར་ལ་རང་བློས་ལྕོགས་ཚོད་ཀྱིས་དཔྱད་པར་བྱའོ།
དགེ་རྒན་གྱི་སྤྱི་ཚོགས་གོ་གནས་དམའ་བ་དེས་སློབ་གྲྭའི་སློབ་གསོའི་སྲོག་ཤིང་དུ་གྱུར་བའི་དགེ་རྒན་མང་བོ་ཞིག་གི་སེམས་ཤུགས་ཉམས་སུ་བཅུག་པས་ནམ་ཡང་ལས་གནས་དེ་ལས་ཐར་འདོད་ཀྱི་བསམ་བློ་སྐྱེ་བཞིན་ཡོད། དེའི་རྒྱུ་རྐྱེན་ལ་དཔྱད་ཞིབ་བགྱིས་ཏེ་དྲིས་ལན་བཙལ་ཐུབ་པ་ཡིན་ན་ཁོ་ཚོའི་སེམས་ཁམས་བདེ་ཐང་ལ་སྨན་པ་དང་། དེ་ལྟར་བྱས་ན་ད་གཟོད་ས་གནས་སློབ་གསོ་ལ་གསོན་ཤུགས་རྒྱས་ཐུབ་ཕྱིར་འདིའི་ཐད་ལ་ཞིབ་འཇུག་བྱ་རྒྱུ་ནི་གལ་འགངས་ཆེ་བའི་བྱ་བ་ཞིག་ཏུ་འཁུམས་ཤིང་། བློ་དམན་བདག་གིས་བལྟས་ན་གཙོ་ཆེ་བ་གཤམ་དུ་བཀོད་པའི་རྒྱུ་རྐྱེན་འདི་དག་ཡིན་པར་སྙམ་པ་དང་། རྒྱུ་རྐྱེན་གཞན་དག་ཀྱང་ཡོད་སྲིད་པས་མཁྱེན་ལྡན་རྣམས་ཀྱིས་དཔྱད་ཞིབ་དང་བགྲོ་གླེང་གང་མང་གནང་བའི་རེ་བ་སྙིང་ནས་ཞུའོ། །
དང་བོ།  ནུབ་གླིང་སློབ་གསོ་དང་རང་རྒྱལ་གྱི་སྤྱི་ཚོགས་རྙིང་བའི་བསམ་བློའི་ཤུགས་རྐྱེན།
མིའི་རིགས་ཀྱི་སྤྱི་ཚོགས་བྱུང་བ་ནས་བཟུང་སྟེ་སློབ་གསོ་ཡོད་པར་བཤད་ལ། མི་རེ་རེས་ཚད་མི་འདྲ་བའི་སློབ་གསོ་མྱོང་ཡོད། ཅེས་པ་ལྟར་གནའ་དུས་ནས་བཟུང་མི་རྣམས་ཀྱིས་སློབ་གསོ་མྱོང་བཞིན་ཡོད་ནའང་། སློབ་གསོའི་འཕེལ་རྒྱས་མགྱོགས་བུལ་གྱི་དབང་གིས་རྒྱལ་ཁབ་དང་ས་ཁུལ་གྱི་བར་དུ་དབུལ་ཕྱུག་གི་ཁྱད་པར་ཆེས་ཆེར་ལྡན་པའི་གནས་ཚུལ་བྱུང་ཞིང་། གང་དུ་སློབ་གསོ་ཆེས་ཆེར་དར་ན་དེ་རུ་དཔལ་འབྱོར་གྱི་འཕེལ་རྒྱས་མྱུར་བ་དང་། དམངས་ཀྱི་སྤུས་ཚད་མཐོ་བ། མིའི་རང་དབང་དང་ཐོབ་ཐང་ལོངས་སུ་སྤྱོད་ཐུབ་པ་ཡིན་ནོ། །དགེ་རྒན་གྱི་སྤྱི་ཚོགས་གོ་གནས་ཐད་ནས་བོད་ཀྱི་རིག་གནས་དང་སྤྱི་ཚོགས་ཀྱི་རྒྱབ་ལྗོངས་ལ་བལྟས་ན། བོད་ཀྱི་སློབ་གསོ་དེ་གཙོ་བོ་དགོན་སྡེའི་སློབ་གསོ་དང་། བོད་ཀྱི་རིག་གནས་ཞེས་བཤད་སྐབས་ཀྱང་གཙོ་བོ་རིག་གནས་བཅུ་ལ་ངོས་འཛིན་བཞིན་ཡོད་ནའང་། དགོན་སྡེའི་སློབ་གསོའི་ཤན་ཤུགས་ཀྱིས་བོད་ཀྱི་སྤྱི་ཚོགས་ཁྲོད་དུ་དགེ་རྒན་ལ་ལྟ་ཚུལ་ཧ་ཅང་བཟང་བོ་ཞིག་ཆགས་ཡོད། ལྷག་པར་དུ་དགོན་སྡེའི་སློབ་གསོའི་མ་ལག་གི་ནང་དུ་དགེ་རྒན་གྱི་ལས་ཀ་ནི་ཆེས་ཁྱད་དུ་འཕགས་པ་ཞིག་ཏུ་བརྩི་བཞིན་ཡོད་དེ། ནང་བའི་གཞུང་ལས། བླ་མ་མེད་པའི་གོང་རོལ་ན། །སངས་རྒྱས་ཞེས་པའི་མཚན་ཡང་མེད། །བསྐལ་བ་སྟོང་གི་སངས་རྒྱས་ཀྱང་། །བླ་མ་དག་ལ་བསྟེན་ནས་བྱུང་། །ཞེས་པ་ལྟར། ཚེ་འདི་དང་ཕྱི་མའི་དགེ་ལེགས་ཐམས་ཅད་ཀྱི་འབྱུང་གནས་དགེ་རྒན་ལས་གཞན་མེད་པ་དང་། ཡོན་ཏན་ཀུན་གྱི་གཞིར་གྱུར་དྲིན་ཅན་རྗེ། །ཚུལ་བཞིན་བསྟེན་པ་ལམ་གྱི་རྩ་བ་རུ། །ལེགས་པར་མཐོང་ནས་འབད་པ་དུ་མ་ཡིས། །གུས་པ་ཆེན་པོས་བསྟེན་པར་བྱིན་གྱིས་རློབས། །ཞེས་པ་བཞིན། རང་རེའི་མི་རིགས་འདི་ལ་ཁྱོན་ཡོངས་ནས་དགེ་རྒན་གྱི་འཕྲིན་ལས་ནི་རྣམ་དཀར་དང་ཁྱད་འཕགས་ཤིག་ཏུ་བརྩི་བའི་སྲོལ་ཡོད་ནའང་། རྒྱལ་ཁབ་དང་མི་རིགས་གཞན་གྱི་ཤན་ཤུགས་ཀྱིས་དེང་སྐབས་བོད་རིགས་ས་ཁུལ་གྱི་ལས་བྱེད་དང་མང་ཚོགས་ཀྱི་ཁྲོད་དུ་འང་དགེ་རྒན་ལ་གདེང་འཇོག་བྱས་པ་ཞན་ནས་ཞན་དུ་འགྲོ་བཞིན་ཡོད། དེ་ཡང་གཙོ་བོ་རང་རྒྱལ་གྱིས་སྔོན་ཆད་སུའུ་ལེན་གྱི་སློབ་གསོའི་བྱེད་ཕྱོགས་མང་བོ་འདྲ་བཤུས་བརྒྱབ་པ་དང་། དེང་སྐབས་ཀྱང་ནུབ་ཕྱོགས་རྒྱལ་ཁབ་ཀྱི་སློབ་གསོའི་མ་ལག་གི་བྱེད་ཐབས་མང་བོ་ཞིག་འདྲ་བཤུས་བརྒྱབ་པའི་ཚུར་ལེན་རིང་ལུགས་ཀྱི་བྱེད་ཐབས་སྤེལ་བས་ཀྱང་དགེ་རྒན་གྱི་སྤྱི་ཚོགས་གོ་གནས་ལ་ཤན་ཤུགས་ཐེབས་པ་རེད་སྙམ།  དཔེར་ན།  ཚན་རིག་ལག་རྩལ་འཛམ་གླིང་གི་ཡང་རྩེར་སོན་པའི་ཨ་རི་ལྟ་བུར་མཚོན་ནའང་། དགེ་རྒན་ལ་ངལ་རྩོལ་རྩལ་ནུས་འཛོམས་པའི་སྤྱི་དམངས་ཕལ་བ་ཞིག་གི་ངོས་ནས་བལྟ་བ་ལས་དེ་བླ་ན་མེད་པའི་འཕྲིན་ལས་ཤིག་ཏུ་འདོད་ཀྱིན་མེད། རང་རྒྱལ་གྱི་སློབ་གསོའི་བཤུལ་ལམ་རིང་མོའི་ནང་དུ་འང་དུས་རབས་ཉི་ཤུའི་ལོ་རབས་ལྔ་བཅུ་བར་གཡོན་གྱི་ལམ་ཕྱོགས་ཀྱིས་དགེ་རྒན་གྱི་དཔུང་སྡེ་ལ་གཏོར་བརླག་ཐེབས་ཏེ་ཆབ་སྲིད་ལས་འགུལ་གྱི་སྐབས་སུ་སྲིད་ཀྱི་ལས་ཀ་གཉེར་མི་ཐུབ་མཁན་མང་བོ་རབ་དང་རིམ་པ་བྱས་ནས་དགེ་རྒན་གྱི་དཔུང་སྡེ་རུ་བཅུག་པས་དགེ་རྒན་གྱི་དཔུང་སྡེ་ནི་འབག་བཙོག་ཅན་གྱི་རྣམ་པར་གྱུར་བ་དང་། ལྷག་པར་དུ། ལོ་བཅུའི་གོད་ཆག་གི་ཁྲོད་དུ་དགེ་རྒན་གྱི་སྤྱི་ཚོགས་གོ་གནས་ལྡབ་འགྱུར་གྱིས་མར་ལྷུང་ཞིང་། ལོ་རབས་དྲུག་ཅུ་བའི་སྨད་ནས་རང་རྒྱལ་གྱི་སློབ་གསོ་རྩ་བའི་ཆ་ནས་འཕེལ་རྒྱས་ཀྱི་ཕྱོགས་སུ་སོང་ནའང་དགེ་རྒན་གྱིས་མ་འདང་བའི་དབང་གིས་སློབ་ཆུང་མཐར་ཕྱིན་ནས་སློབ་ཆུང་གི་དགེ་རྒན་བྱེད་པ་དང་། སློབ་འབྲིང་མཐར་ཕྱིན་ནས་སློབ་འབྲིང་གི་དགེ་རྒན་བྱེད་པའི་སྤུས་ཚད་མི་ལོང་བའི་མི་མང་བོ་ཞིག་དགེ་རྒན་གྱི་དཔུང་སྡེ་རུ་སླེབས་པར་བརྟེན། འགོ་ཁྲིད་ཐེ་བའི་མི་ཐམས་ཅད་ཀྱི་སྣང་ངོར་མི་སུ་ཞིག་ཡིན་ཡང་དགེ་རྒན་བྱ་ཐུབ་པའི་བསམ་བློ་སྐྱེས་ལ། མི་སུས་ཀྱང་གཉེར་ཐུབ་པའི་ལས་གནས་ཤིག་ལ་སྤྱི་ཚོགས་ཀྱི་གོ་གནས་མཐོན་པོ་ཞིག་ཡོད་མེད་ང་ཚོས་ཞིབ་ཏུ་འདང་མ་བརྒྱབ་ཀྱང་ཤེས་ཚོད་རེད། དེ་བས་དེང་སྐབས་དགེ་རྒན་གྱི་སྤྱི་ཚོགས་གོ་གནས་དམའ་བའི་རྒྱུ་རྐྱེན་ལས་ཕྱི་རྐྱེན་གཅིག་ནི་སློབ་གསོ་གཞན་ལ་ལད་ཟློས་བྱས་པ་དང་སྤྱི་ཚོགས་རྙིང་བའི་ལྟ་ཚུལ་ལས་ཐོན་པ་ཞིག་ཡིན་པར་སྙམ་མོ། །
གཉིས་པ། དཔལ་འབྱོར་གྱི་འཁོས་ཀ་ཞན་པ།
མི་རྣམས་འཇིག་རྟེན་དུ་བྱོན་པ་ནི་ལྟོ་གོས་ཀྱི་ཆེད་ཁོ་ན་མིན་ཡང་། ཚད་ངེས་ཅན་ཞིག་གི་དཔལ་འབྱོར་གྱི་ཆ་རྐྱེན་མེད་ཚེ་བྱ་བ་མང་བོ་ཞིག་སྒྲུབ་དཀའ་བར་ཟད་ཅིང་། རང་ཉིད་ཀྱི་ལྟོ་བ་འགྲངས་པ་ཙམ་ལས་བྱ་བ་གཞན་དག་སྒྲུབ་པའི་ཆ་རྐྱེན་དབེན་པ་ཞིག་ལ་སུ་ཞིག་གིས་ཀྱང་བཀུར་གཟོ་མི་བྱེད་པ་ནང་བཞིན། ལས་གནས་གང་ཞིག་ལ་གླ་ཕོགས་ཇི་ལྟར་མཐོ་ན་དེ་ལ་འདྲེན་ཤུགས་དེ་ལྟར་ཆེ་ཞིང་མི་རྣམས་སྨོན་པ་འཆོར་སའི་གནས་ལགས་པ་དང་། ཡང་གཅིག་བཤད་ན། དཔལ་འབྱོར་གྱི་ཆུ་ཚད་ཇི་ལྟར་མཐོ་ན་ད་གཟོད་སྤྱི་ཚོགས་ཀྱི་གོ་གནས་དེ་ལྟར་མཐོ་བ་ཡིན། ཞེས་པ་བཞིན།  རང་རྒྱལ་གྱི་སྤྱི་ཚོགས་སུ་ཉེ་བའི་ལོ་བཅུ་ཕྲག་ཁ་ཤས་རིང་ཞིབ་འཇུག་པ་ཚོས་དགེ་རྒན་གྱི་སྤྱི་ཚོགས་གོ་གནས་དམའ་བའི་གནད་དོན་གླེང་སྐབས་མང་བོ་ཞིག་གིས་དགེ་རྒན་གྱི་གླ་ཕོགས་དམའ་བ་དེ་གནད་དོན་གཙོ་བོ་ཞིག་ཏུ་འདོད་ཀྱིན་ཡོད། མ་གཞིར་དགེ་རྒན་གྱི་ལས་ཀ་ནི་དཀའ་ཚེགས་ཆེ་ཞིང་དུས་ཚོད་ཀྱང་མང་བོ་གཏོང་དགོས་པ་ཞིག་ཡིན་སྟབས་གླ་ཕོགས་ལས་གཞན་གྱི་ཡོང་འབབ་བཙལ་བའི་ཁོམ་ལོང་མེད་པ་དང་། ལྷག་པར་དུ། དཔལ་འབྱོར་རྗེས་ལུས་ཀྱི་ས་ཆའི་སློབ་གྲྭ་ཆུང་འབྲིང་གི་དགེ་རྒན་དག་གིས་རང་གི་ལས་ཀའི་ཚད་ལས་འདས་པའི་བྱ་བ་མང་བོ་ཞིག་བསྒྲུབས་ཀྱང་དེ་མཐུན་གྱི་ཡོང་སྒོ་ཞིག་འཐོབ་རྒྱུ་མེད་པ་སོགས་ཀྱིས་སྤྱི་ཚོགས་ལས་རིགས་སོ་སོའི་ཁྲོད་དུ་དགེ་རྒན་དག་ནི་ནམ་ཡང་ཕྱིའི་དངོས་པོའི་ལོངས་སྤྱོད་ཆེས་ཆེར་བདོ་བའི་དེང་རབས་ཀྱི་སྤྱི་ཚོགས་སུ་གཉོམ་ཆུང་གི་ཚོགས་པ་ཞིག་ཏུ་གྱུར་ཡོད། རྒྱུ་མཚན་དེ་དག་གི་དབང་གིས་དགེ་རྒན་གྱི་སྤྱི་ཚོགས་གོ་གནས་མཐོར་འདེགས་ཡོང་དགོས་ན། གཅིག་ནས་རྒྱལ་ཁབ་དང་ས་གནས་ཀྱི་སློབ་གསོའི་སྲིད་འཛིན་སྡེ་ཁག་གིས་དགེ་རྒན་གྱི་གླ་ཕོགས་ཐད་ནས་གཟིགས་གཟོས་རྒྱ་ཆེར་གནང་དགོས་པ་དང་། གཉིས་སུ་ས་གནས་ཀྱི་སློབ་གྲྭས་ཀྱང་ལས་ཚད་ལས་གཞན་གྱི་བྱ་བ་བསྒྲུབས་པ་དག་ལ་དུས་ཚོད་ལྟར་ཡོང་འབབ་བསྣོན་པའི་བྱེད་ཐབས་ལག་ཏུ་བསྟར་ན་སློབ་གྲྭའི་སློབ་གསོའི་བྱ་བ་ཡར་རྒྱས་གོང་འཕེལ་དུ་འགྲོ་བར་མ་ཟད། དགེ་རྒན་གྱི་ཡོང་འབབ་ཀྱང་མཐོ་རུ་གཏོང་ཐུབ་པས། འདི་ལྟར་བྱས་ན་ད་གཟོད་དགེ་རྒན་གྱི་སྤྱི་ཚོགས་གོ་གནས་མཐོར་འདེགས་ཡོང་བར་ཕན་པ་ངེས་ཅན་ཞིག་ཡོད་པར་སེམས་སོ། །
གསུམ་པ། དགེ་རྒན་གྱི་རིག་གནས་དང་ཀུན་སྤྱོད་ཀྱི་སྤུས་ཚད་ཞན་པ།
དེང་གི་དུས་རབས་གསར་བ་ནི་འཇོན་མི་འགྲན་རྩོད་ཀྱི་དུས་རབས་ཤིག་ཡིན་པ་དང་འཇོན་མི་སྐྱེད་སྲིང་བྱེད་སའི་ཁོར་ཡུག་དེ་ཡང་གཙོ་བོ་སློབ་གྲྭ་ཡིན་ཕྱིར། དགེ་རྒན་གྱི་རིག་གནས་ཀྱི་སྤུས་ཚད་དང་ཀུན་སྤྱོད་ཀྱི་སྤུས་ཚད་ཞན་པ་དེ་སློབ་གསོ་འཕེལ་རྒྱས་དང་འཇོན་མི་སྐྱེད་སྲིང་བྱེད་པའི་བཀག་རྡོ་ལྟ་བུར་གྱུར་བ་རེད། མིག་སྔའི་གནས་བབ་ལ་ཡིད་ཚིམ་པ་ནི་རྗེས་ལུས་ཀྱི་སྔ་ལྟས་ཡིན་ལ། མི་ཞིག་གིས་སྔར་ལས་མཐོ་བའི་དམིགས་འབེན་ལ་བརྩོན་སྙེག་མ་བགྱིས་ན་ཁོ་ནམ་ཡང་རང་ཉིད་ལས་འགོངས་མི་ཐུབ་པ་དང་། ནམ་ཡང་གོང་འཕེལ་དུ་འགྲོ་མི་ཐུབ་པར་མ་ཟད། རྗེས་སུ་ལུས་པའི་རྐྱེན་དུ་ཡང་འགྱུར་ངེས། དགེ་རྒན་ལ་ཕྱོགས་ཡོངས་ནས་རང་ཉིད་སྤུས་ཚད་ཇེ་མཐོར་གཏོང་བར་མི་ཚེ་གང་བོར་སློབ་སྦྱོང་བྱེད་པའི་འདུ་ཤེས་དང་ལག་ལེན་མངའ་བ་ཡིན་ན་ཁོ་ཚོའི་ངལ་རྩོལ་རྩལ་ནུས་མཐོར་འདེགས་བྱ་ཐུབ། དེང་སྐབས་སློབ་མ་དང་ཁྱིམ་བདག་གིས་སློབ་གྲྭ་འདེམས་སྐབས་ཀྱང་གང་དུ་དགེ་རྒན་འཇོན་ཐང་ཅན་མང་ན་དེ་རུ་བུང་བ་སྤྲིན་གྱི་ཚོགས་བཞིན་འཁོར་ལ། དེའི་རྒྱུ་མཚན་ནི་དགེ་རྒན་བཟང་བོ་ཞིག་བསྟེན་ན་སློབ་མ་ལའང་ཕན་ཐོགས་དེ་ཙམ་ཆེ་བ་ནི། མཛའ་བཤེས་ཀྱི་ཚོམ་ལས། དམན་པ་བསྟེན་པས་མི་དག་ཉམས་འགྱུར་ཞིང་། །ཐད་ཀར་བབས་པ་བསྟེན་པས་སོ་ན་གནས། །གཙོ་བོ་བསྟེན་པས་དམ་པ་འཐོབ་འགྱུར་བ། །དེ་ཕྱིར་བདག་བས་གཙོར་གྱུར་བསྟེན་པ་གཅེས། །ཚུལ་ཁྲིམས་ཉེ་བར་ཞི་བ་དང་། །ཤེས་རབ་ཆེས་མཆོག་ལྡན་པ་ཡི། །གཙོ་བོ་གང་ཡིན་དེ་བསྟེན་ན། །གཙོ་བོ་བས་ཀྱང་ཆེས་གཙོར་འགྱུར། །ཞེས་པ་དང་། སློབ་གྲྭ་ཇི་ལྟར་དམའ་ན་སློབ་གྲྭ་དེའི་དགེ་རྒན་གྱི་རེ་བ་དེ་ལྟར་མཐོ་དགོས་པ་ཡིན་ལ། ཁྱད་པར་དུ་མིའི་བློ་སྒོ་འབྱེད་པའི་རྨང་གཞིའི་སློབ་གསོ་ནི་མི་རེ་རེའི་མི་ཚེའི་རྒྱལ་ཕམ་ལ་ཐད་ཀར་རག་ལས་ཡོད་པས། འཛིན་གྲྭ་ཇི་ལྟར་དམའ་ན་དགེ་རྒན་གྱི་སྤུས་ཚད་རེ་བ་དེ་ལྟར་མཐོ་དགོས་པ་དང་། ནང་སྒོས་སུ་དགེ་རྒན་གྱི་ཆེད་ལས་རེ་བ་དང་དགེ་གཤིས་རེ་བ། བསམ་བློ་ཀུན་སྤྱོད་ཀྱི་རེ་བ་ཇེ་མཐོར་གཏོང་དགོས་པ་རེད། སློབ་གྲྭ་ཆུང་འབྲིང་གི་དགེ་རྒན་མང་ཆེ་བའི་རིག་གནས་དང་ཀུན་སྤྱོད་ཀྱི་སྤུས་ཚད་དམན་པ་དེས་སློབ་གྲྭའི་སློབ་གསོ་གོང་འཕེལ་དུ་འགྲོ་མ་ཐུབ་པ་དང་། སློབ་གྲྭའི་རྗེས་ལུས་ཀྱི་སྣང་ཚུལ་འདིས་དགེ་རྒན་གྱི་སྤྱི་ཚོགས་གོ་གནས་དམའ་བའི་འབྲས་བུ་བསྐྱེད་པ་རེད་སྙམ།
དེས་ན་ཇི་ལྟར་བྱས་ན་དགེ་རྒན་གྱི་རིག་གནས་དང་ཀུན་སྤྱོད་ཀྱི་སྤུས་ཚད་མཐོར་འདེགས་གཏོང་ཐུབ་ཅེ་ན། བསམ་བློ་ཀུན་སྤྱོད་ཀྱི་སྤུས་ཚད་ནི་སྲོག་ཤིང་དང་། རིག་གནས་ཀྱི་སྤུས་ཚད་ནི་རྨང་རྡོའོ། །ཞེས་པ་ལྟར། དགེ་རྒན་གྱིས་ཐོག་མར་སློབ་གསོ་སེམས་ཁམས་རིག་པས་འདུས་པའི་གཞུང་ལུགས་གང་མང་ལ་སློབ་སྦྱོང་དང་དཔྱད་ཞིབ་བགྱིས་ནས་ལག་ལེན་དང་ཟུང་འབྲེལ་བྱ་ཐུབ་ན་སློབ་གསོའི་བྱ་རིམ་ཁྲོད་དུ་འབྲས་བུ་བཟང་བོ་རེ་ལེན་ཐུབ་པ་དང་དགེ་རྒན་གྱིས་གཙོ་བོ་སློབ་མའི་ལུས་སེམས་འཕེལ་རྒྱས་ཀྱི་ཆོས་ཉིད་ལྟར་སློབ་མར་རོགས་སྐྱོར་དང་སྐུལ་སྟོན་བྱ་རྒྱུ་གལ་ཆེ་ཞིང་། མི་ཚེའི་གོ་རིམ་ཁྲོད་སློབ་སྦྱོང་ནི་ཡལ་བར་འདོར་མི་ཐུབ་པའི་འཚོ་བའི་གྲུབ་ཆ་ཞིག་ཏུ་གྱུར་བ་ཡིན་ན་ད་གཟོད་བསམ་བློའི་གོ་རྟོགས་མཐོ་ཞིང་རིག་གནས་ཀྱི་སྤུས་ཚད་ཇེ་མཐོར་འགྲོ་བ། སློབ་གསོའི་ལག་ལེན་ཁྲོད་དུ་ཞིབ་འཇུག་རང་བཞིན་གྱི་སློབ་ཁྲིད་མཁན་དུ་འགྱུར་ངེས་པ་དང་སློབ་མ་རེ་རེའི་འཇོན་ནུས་སྔོག་འདོན་བྱེད་ཐུབ་པའི་དགེ་རྒན་མཆོག་ཏུ་གྱུར་བ་ཞིག་ཏུ་འགྱུར་བར་གདོན་མི་ཟའོ། །དུས་མཚུངས་སུ་ཀུན་སྤྱོད་ཀྱི་སྤུས་ཚད་ཀྱང་གཙོ་ཆེ་སྟེ། ཧི་ཨར་པྰ་ཐི་ཡིས། བདག་གིས་སློབ་གསོའི་ནང་དོན་མི་འདུས་པའི་སློབ་ཁྲིད་ཁས་མི་འཆེ། གལ་ཏེ་སློབ་ཁྲིད་ཀྱིས་ཀུན་སྤྱོད་སློབ་གསོ་ཡལ་བར་དོར་བ་དེ་ནི་དམིགས་ཡུལ་དབེན་པའི་བྱེད་ཐབས་ལས་མ་འདས་ཞེས་པ་ལྟར། དགེ་རྒན་གྱི་བྱ་བའི་ཁ་གཏོད་ས་ནི་རེ་བ་དང་གསོན་ཤུགས་ཀྱིས་བརྟས་པའི་མི་ཡིན་ཕྱིར། ཐོག་མཐའ་ཀུན་ཏུ་རང་ཉིད་ཀྱི་ཀུན་སྤྱོད་ཇེ་ལེགས་སུ་གཏོང་བའི་ཐབས་ལ་འབད་དགོས་ཏེ། རང་གཞན་མི་རིགས་ཀྱི་སྲོལ་རྒྱུན་དང་དེང་རབས་ཀྱི་སྤྱོད་བཟང་ཐམས་ཅད་ལ་བསླབ་དགོས་ཤིང་རྒྱུད་ལ་སྦྱར་ཏེ་ཀུན་སྤྱོད་ཀྱི་སྤུས་ཚད་མཐོར་འདེགས་སུ་གཏོང་དགོས། དེ་ལྟར་དགེ་རྒན་གྱི་རིག་གནས་དང་ཀུན་སྤྱོད་སྤུས་ཚད་ཕྱོགས་ཡོངས་ནས་མཐོར་འདེགས་བྱ་ཐུབ་ན། དགེ་རྒན་ནི་སྐལ་ལྡན་བུང་བའི་ཚོགས་རྣམས་རང་དགར་འདུ་སའི་བཅུད་ལྡན་གྱི་མེ་ཏོག་ཅིག་ཏུ་འགྱུར་ངེས་ལ། དགེ་རྒན་རྣམས་ལ་སྤྱི་ཚོགས་ཀྱི་བརྩི་བཀུར་འཐོབ་པར་འདོད་ན། ཐོག་མར་རང་ཉིད་ཀྱི་བསམ་བློའི་ཀུན་སྤྱོད་དང་ལས་སྒྲུབ་ཆུ་ཚད་མཐོར་འདེགས་གཏོང་དགོས་ཤིང་དེ་ལྟ་ན་དགེ་རྒན་གྱི་སྤྱི་ཚོགས་གོ་གནས་ཇེ་མཐོར་འགྲོ་བའི་རྐྱེན་དུ་ཡང་འགྱུར་རོ། །
བཞི་བ། སློབ་གསོའི་གཞུང་ལུགས་དང་བྱེད་ཐབས་ཀྱིས་རྟུལ་བ།
ཡུལ་དུས་ཀྱི་དབང་གིས་སློབ་གསོའི་དམིགས་ཡུལ་དང་ནང་དོན། དགེ་རྒན་གྱི་ཕན་ནུས་སོགས་ལ་འགྱུར་ལྡོག་བྱུང་དང་འབྱུང་བཞིན་ཡོད་ཀྱང་། བོད་ཀྱི་ས་ཁུལ་དུ་སློབ་གསོའི་སྲིད་འཛིན་སྡེ་ཁག་དང་སློབ་གྲྭའི་སློབ་གཙོ། དགེ་རྒན་གྱི་སྡེ་རུ་གནའ་དེང་ཕྱི་ནང་གི་སློབ་གསོའི་གཞུང་ལུགས་ལ་སློབ་སྦྱོང་དང་། སློབ་གསོའི་ཆོས་ཉིད་དང་མི་རིགས་ཀྱི་སློབ་གསོ་གོང་འཕེལ་གཏོང་ཐབས་སོགས་ལ་ཞིབ་འཇུག་བྱེད་མཁན་ཧ་ཅང་དཀོན་ལ། སློབ་གསོའི་ཐད་ཀྱི་དཔྱད་རྩོམ་འགའ་རེ་ཡོད་ཀྱང་། དེ་དག་ནི་རང་ཉིད་ཀྱི་ལས་ཐོབ་ཁོ་ནའི་ཆེད་དུ་བྲིས་པས་སེམས་ཀྱི་འཁྱེར་སོ་ལུང་རིགས་ཀྱི་རྒྱབ་རྟེན་མེད་པ་ཙམ་དུ་ཟད་པས་ཞིབ་འཇུག་གི་རིན་ཐང་མངོན་ཐུབ་ཀྱི་མེད། མི་རིགས་ཀྱི་སློབ་གསོའི་སྲོག་ཤིང་དུ་གྱུར་བའི་གཞི་རིམ་སློབ་གསོ་གཉེར་མཁན་ཚོས་སློབ་གསོའི་གཞུང་ལུགས་དང་ཆོས་ཉིད་སོགས་ལ་སློབ་སྦྱོང་དང་ཞིབ་འཇུག་བྱས་པ་མ་འདང་བའི་དབང་གིས། དེ་བྱུང་འབྲེལ་གྱི་དགེ་རྒན་གྱི་སྤུས་ཚད་ཞན་པ་དང་ཁྲིད་ཐབས་དམན་པའི་མཇུག་འབྲས་བྱུང་ཞིང་། མཇུག་འབྲས་དེས་ཀྱང་གཞི་རིམ་སློབ་གསོ་ལ་གསོན་ཤུགས་མེད་ཅིང་འཕེལ་རྒྱས་དལ་བའི་མཇུག་འབྲས་སྐྱོ་བོ་དེ་བསྐྱེད་པས་བོད་ཀྱི་གཞི་རིམ་སློབ་གསོ་ནི་བར་སྣང་གི་ཁང་བཟང་གི་རྗེས་སུ་སོང་བས། སྤྱི་ཚོགས་སྟེང་དགེ་རྒན་གྱི་གོ་གནས་མར་འགྲིབ་པའི་སྣང་ཚུལ་བྱུང་།
དེས་ན་ཇི་ལྟར་བྱས་ནས་དགེ་རྒན་གྱི་སློབ་གསོའི་གཞུང་ལུགས་ཀྱི་ཡོན་ཏན་གོང་འཕེལ་དང་སློབ་ཁྲིད་ཀྱི་བྱེད་ཐབས་ལེགས་བཅོས་བྱ་དགོས་ཞེ་ན། ངའི་བསམ་པར་དགེ་རྒན་བཟང་བོ་ཞིག་ཏུ་འགྱུར་དགོས་ན། སློབ་གསོའི་གཞུང་ལུགས་ལ་སློབ་སྦྱོང་དང་སློབ་གསོའི་ཆོས་ཉིད་ལ་ངེས་ཤེས་ཅུང་ཙམ་ཡོད་པ། དུས་མཚུངས་སུ་སློབ་གསོའི་ཐད་ཀྱི་རྟོགས་སད་དང་གསར་བསྐྲུན་རང་བཞིན་ཡོད་པ། སློབ་མར་དགའ་བ་དང་རྒྱུས་ལོན་པ། སྣོད་བསྟུན་སློབ་ཁྲིད་བྱེད་ཐུབ་པ་དང་། ཆུང་འབྲིང་སློབ་གྲྭའི་མཐར་ཕྱིན་སློབ་མར་ཚེ་གང་བོར་སློབ་སྦྱོང་བྱེད་པའི་རྨང་གཞི་འཇོག་པའི་ཆེད་དུ་སྔར་ཡོད་ཀྱི་དཔེ་ཆའི་ཤེས་བྱ་ཁོ་ན་བརྒྱུད་སྒྲོག་བྱས་པ་འབའ་ཞིག་གིས་མི་ཆོག་པར། ཆེས་གཙོ་བོ་ནི་སློབ་མར་སློབ་སྦྱོང་བྱེད་ཚུལ་བསྟན་ཏེ་ཁོ་ཚོར་རང་སྦྱོང་གི་ནུས་པ་དང་། སློབ་གྲྭ་ནས་བུད་རྗེས་རང་ཉིད་ཀྱིས་ཤེས་བྱ་གསར་བ་བསྡུ་ལེན་བྱེད་པའི་ནུས་པ་ལྡན་པར་བྱ་དགོས་ཞེས་པ་ལྟར། ད་ལྟ་འཛམ་གླིང་ཡོངས་སུ་ཆ་འཕྲིན་ལག་རྩལ་སོགས་སྔར་བས་འཕེལ་རྒྱས་བྱུང་བར་བརྟེན། འཛམ་གླིང་ཤར་ནུབ་ཀྱི་རིག་གནས་ཐོན་འབྲས་སྣ་ཚོགས་ཕན་ཚུན་ལ་ཁྱབ་སླ་ཞིང་། དཔེ་ཁང་དང་དྲ་ངོས་སོགས་ནས་རང་ལ་གང་མཁོའི་དཔེ་ཆ་སྣ་ཚོགས་བཙལ་དུ་ཡོད་པས་ན། སློབ་གསོའི་སྐོར་གྱི་དཔེ་ཆ་ཡང་དེ་ལས་མ་འདས་པས། དགེ་རྒན་ཚོས་མ་མཐའ་ཡང་རང་ལ་མཁོ་གལ་ཆེ་བའི་སློབ་གསོའི་གཞུང་ལུགས་དང་ལག་ལེན་ཐད་ཀྱི་དཔེ་ཆ་སྣ་ཚོགས་བཙལ་ནས་ལས་ཞོར་དུ་མང་བོ་ཞིག་ལ་བལྟ་རྒྱུ་གལ་ཆེ་བར་མཐོང་། བོད་ཀྱི་གཏམ་དཔེ་ལ་འང་། རྩྭ་མ་ཟོས་ན་ལྕི་བ་གཏོང་རྒྱུ་མེད་ཅེས་པའི་དཔེ་བཞིན། ཇི་ལྟར་གཞུང་ལུགས་ཀྱི་ཐོས་བསམ་ཞན་ན་དེ་ལྟར་བསམ་བློའི་གོ་རྟོགས་ཀྱང་དམའ་བ་རེད། དེ་བྱུང་འབྲེལ་གྱིས་སློབ་གསོའི་ལག་ལེན་ཁྲོད་དུའང་སློབ་གསོའི་གལ་ཆེན་རང་བཞིན་ལ་ཤེས་རྟོགས་མེད་པ་དང་། གཙོ་ཕལ་གྱི་དབྱེ་བ་མི་ཤེས་པ། བྱེད་ཐབས་གང་ལའང་གསར་གཏོད་དང་རང་གི་ཐུན་མིན་གྱི་སྒེར་གཤིས་མེད་པ་སོགས་ཀྱིས་སློབ་གསོའི་འབྲས་བུ་ལེགས་པོ་ཞིག་འཐོབ་ཐུབ་ཀྱི་མེད། གནད་དོན་འདི་དག་སེལ་དགོས་ན། ཐོག་མར་སློབ་གསོའི་གཞུང་ལུགས་དང་ལག་ལེན་གྱི་ཤེས་བྱ་མང་བོ་བསྡུ་ལེན་བྱས་པ་དང་བསྟུན་ནས་སློབ་ཁྲིད་དངོས་སུ་བཀོལ་ཅི་ཐུབ་བྱས་ན་དགེ་རྒན་གྱི་ལས་སྒྲུབ་ནུས་པ་མཐོར་འདེགས་ཡོང་བ་དང་། དེ་ལྟར་བྱས་ན་མི་རིགས་ཀྱི་སློབ་གསོ་གོང་འཕེལ་དུ་འགྲོ་ཐུབ་པས། དེ་དང་བསྟུན་ནས་དགེ་རྒན་གྱི་སྤྱི་ཚོགས་གོ་གནས་ཀྱང་ཇེ་མཐོར་འགྲོ་ཐུབ་པར་སྙམ་མོ། །
ལྔ་བ། དགེ་རྒན་གྱི་བསམ་བློའི་སྟེང་གི་སྐྲན་ནད།
མི་སུ་ཞིག་ཡིན་ཡང་སྤྱི་ཚོགས་ཀྱི་ལས་ཀར་ཞུགས་ཚེ། རང་ཉིད་ཆེས་དགའ་སའི་ལས་གནས་ཤིག་འདེམས་ཐུབ་རྒྱུ་ནི་ཧ་ཅང་གལ་ཆེན་ཞིག་ཡིན་མོད། དགེ་རྒན་མང་བོ་ཞིག་ནི་རང་ཉིད་ལས་གནས་དེ་ལ་མི་དགའ་ཡང་བྱ་བ་ཞིག་རེག་པའམ་འཚོ་གནས་ཀྱི་ཆེད་དུ་མི་འདོད་བཞིན་དུ་ལས་གནས་དེ་རུ་ཞུགས་པ་ཡིན་པས་མགོ་བརྩམས་པ་ནས་བཟུང་སྟེ་གནད་དོན་ཞིག་ཡོད་པ་ནི། བྱ་བའི་ཁྲོད་ཀྱི་སྤྲོ་སྣང་བཙལ་མ་ཐུབ་པས་ལས་གནས་དེ་ལ་མི་དགའ་བའི་བསམ་བློ་སྐྱེས་པ་དང་། བསམ་བློ་དེའི་འབྱུང་རྩའང་གཙོ་བོ་དཔལ་འབྱོར་གྱི་འཁོས་ཀ་ཞན་པ་དང་འགན་བབ་ལྕི་བ། རང་ཉིད་ཀྱི་རིག་གནས་དང་ཀུན་སྤྱོད་ཀྱི་སྤུས་ཚད་དམའ་བ། སྤྱི་ཚོགས་ཀྱི་གོ་གནས་དམའ་བ་སོགས་ལས་བྱུང་བར་འདོད། གནད་དོན་འདི་དག་གི་དབང་གིས་དགེ་རྒན་གྱི་བྱ་བ་ནི་ཧ་ཅང་ཐབས་རྡུགས་ཤིག་ཏུ་འདོད་ཀྱིན་ཡོད་པས། ལས་གནས་དེ་རུ་ཉིན་གཅིག་ལ་བསྡད་ན་བདེ་བ་ལས་སྡུག་བསྔལ་ཆེ་བའི་རྐྱེན་གྱིས་ནམ་ཡང་དེ་ལས་ཐར་འདོད་ཀྱི་བློ་ཞིག་སྐྱེ་བཞིན་ཡོད། འདི་ནི་དགེ་རྒན་གྱི་བསམ་བློའི་སྟེང་གི་ཆེས་བཅོས་ཐབས་དཀའ་བའི་སྐྲན་ནད་རིགས་ཤིག་ཡིན་པར་བདག་གིས་འདོད་ཅིང་། དགེ་རྒན་མང་ཆེ་བར་བསམ་བློའི་སྟེང་གི་སྐྲན་ནད་རིགས་འདི་ཡོད་པས། སློབ་གྲྭའི་སློབ་གསོའི་འཕེལ་རྒྱས་ལ་ཤུགས་རྐྱེན་ཚབས་ཆེན་ཐེབས་ཀྱི་ཡོད་ཐོག སྤྱི་ཚོགས་ཀྱིས་དགེ་རྒན་ལ་གདེང་འཇོག་མཐོན་པོ་མ་བྱས་པའི་དབང་གིས་དགེ་རྒན་གྱི་སྤྱི་ཚོགས་གོ་གནས་ཀྱང་རང་བཞིན་གྱིས་མར་ལྷུང་བ་རེད།
དེས་ན་དགེ་རྒན་གྱི་སེམས་ནད་འདི་བཅོས་པར། ཕྱི་རྐྱེན་དང་ནང་རྐྱེན་གཉིས་ཆ་ནས་འབད་དགོས་ཏེ། ཕྱི་རྐྱེན་གྱི་ཐད་ནས་ཐོག་མར་རྒྱལ་ཁབ་དང་སློབ་གསོའི་སྲིད་འཛིན་སྡེ་ཁག་གིས་དགེ་རྒན་གྱི་ལས་རིགས་ལ་ཁ་གཡང་ཙམ་མ་ཡིན་པར་གདེང་འཇོག་ཚད་མེད་གནང་རྒྱུ་དང་། གཉིས་སུ་དགེ་རྒན་གྱི་འཚོ་གནས་དང་ཐད་ཀར་འབྲེལ་ཞིང་ཁ་ཚ་དགོས་གཏུགས་སུ་གྱུར་བའི་ཟླ་ཕོགས་འཕར་སྣོན་དང་། འགན་ཁུར་ལས་འདས་པའི་ལས་ཀ་ལས་པར་དུས་བཅད་ལྟར་ཡོང་འབབ་སྣོན་དགོས། ནང་རྐྱེན་ནི་དགེ་རྒན་རང་ཉིད་ལ་རང་གི་ལས་གནས་དེའི་དོན་སྙིང་དང་དགོས་པ་སོགས་ཀྱི་ཐད་ནས་ངོས་འཛིན་ཡང་དག་ཅིག་ཡོད་དགོས་པ་དང་། གཉིས་སུ་སྒེར་གྱི་རིག་གནས་དང་ཀུན་སྤྱོད་ཀྱི་སྤུས་ཚད། སློབ་གསོའི་བྱེད་ཐབས་སོགས་ལེགས་བསྒྱུར་གྱི་བྱ་བར་འབད་དགོས་ཏེ། ཀུན་སྤྱོད་སྐྱེད་སྲིང་བྱེད་པ་ནི་སློབ་གསོའི་མཐར་ཐུག་གི་དམིགས་ཡུལ་ཡིན་པས། དགེ་རྒན་ཞིག་ལ་ཀུན་སྤྱོད་ལེགས་པོ་ཞིག་འཛོམས་ན། ད་གཟོད་མིག་དཔེ་སྟོན་ཐུབ་པ་དང་། སློབ་མའི་བསམ་བློ་དང་འདུ་ཤེས་ལ་ཤུགས་རྐྱེན་ལེགས་པོ་ཞིག་ཐེབས་ཏེ་སློབ་གསོའི་དམིགས་ཡུལ་ཡང་ངང་གིས་འགྲུབ་ཐུབ་ཅེས་པ་ལྟར་དང་། ཧི་ཨར་པྰ་ཐི་ཡིས། ཚད་ལྡན་གྱི་དགེ་རྒན་ཞིག་ལ་ཆེད་ལས་ཀྱི་ཤེས་བྱ་འཛོམས་པ་ཡིན་ན་ད་གཟོད་དགེ་རྒན་གྱི་བྱ་བཞག་འགྲུབ་ཐུབ་པ་དང་། སློབ་གསོའི་ཕུགས་བསམ་འགྲུབ་ཐུབ་པར་བདག་གིས་འདོད་དོ་ཞེས་གསུངས་པ་ལྟར། དགེ་རྒན་ལ་ཚད་མཐོའི་འཇོན་ནུས་ལྡན་ཚེ་སྤྱི་ཚོགས་ཀྱི་གོ་གནས་ཇེ་མཐོར་འགྲོ་བའི་རྨང་བསྐྲུན་པ་ཡིན་ནོ། །གསུམ་དུ་དགེ་རྒན་གྱི་བསྒྲུབ་བྱ་སློབ་གསོ་ཡིན་པ་ལྟར། སློབ་གསོའི་ཆོས་ཉིད་དང་མིའི་འཕེལ་རྒྱས་ཀྱི་ཆོས་ཉིད་ཤེས་པར་སློབ་གསོའི་གཞུང་ལུགས་དང་ལག་ལེན་ཐད་ཀྱི་དཔེ་མང་བཀླགས་ཤིང་ཡུལ་དུས་དང་མཚམས་པའི་སྒོ་ནས་ལག་ལེན་གྱི་ཁྲོད་དུ་བཀོལ་ཐུབ་པ་ཡིན་ན་སློབ་གསོའི་བརྒྱུད་རིམ་དུ་རྒྱལ་ཁ་རབ་དང་རིམ་པ་ལེན་སྲིད་ལ། དེ་ལྟར་བྱས་ན་རང་ཉིད་ཀྱི་བྱ་བའི་དོན་སྙིང་ཤེས་ཐུབ་ཅིང་། རྒྱལ་ཁའི་བྲོ་བའང་མྱོང་ཐུབ་པས་སེམས་སྟེང་གི་སྐྲན་ནད་དེའང་རིམ་གྱིས་བཅོས་ཐུབ་བོ། །
མཇུག་བསྡུ་བའི་གཏམ།
སློབ་གསོ་ནི་མི་རིགས་ཤིག་གི་བླ་སྲོག་གི་གཟུང་ཐག་ལྟ་བུ་ཡིན་ཞིང་། དེ་ལ་རྒྱུན་གཏན་རང་བཞིན་དང་ལོ་རྒྱུས་རང་བཞིན་མངའ་བས། དུས་ཡུན་ཐུང་ཐུང་ཞིག་གི་ནང་དུ་སློབ་གསོ་ལ་གནམ་ས་བླ་འོག་བསྒྱུར་བ་ལྟ་བུའི་འགྱུར་ལྡོག་ཅིག་འབྱུང་དུ་འཇུག་རྒྱུ་དེ་སློབ་གསོའི་ཆོས་ཉིད་དང་འགལ་ནའང་། དེ་ལ་ཞིབ་འཇུག་དང་འཕེལ་རྒྱས་སུ་གཏོང་རྒྱུ་ནི་སློབ་གསོའི་ལས་རིགས་སོ་སོའི་ལས་བྱེད་མི་སྣ་དང་སྒོས་སུ་དགེ་རྒན་དག་གི་གཡོལ་མེད་ཀྱི་འགན་འཁྲི་ཞིག་ཡིན། རླབས་ཆེན་གྱི་འགན་འཁྲི་འདི་ཐེག་པར་ཕྱི་ནང་གཉིས་ཆ་ནས་ཆ་རྐྱེན་མང་བོ་ཞིག་འཛོམས་དགོས་ཀྱང་། དེ་དག་མ་འཛོམས་པའི་དབང་གིས་གོང་དུ་བཀོད་པའི་རྒྱུ་རྐྱེན་རྣམས་རྟེན་ཅིང་འབྲེལ་འབྱུང་གི་ཚུལ་དུ་བྱུང་ཞིང་དགེ་རྒན་གྱི་སྤྱི་ཚོགས་གོ་གནས་མར་ལྷུང་བའི་གནས་ཚུལ་བྱུང་བ་རེད།  དེ་བས་སྤྱི་ཚོགས་ཀྱི་ལས་གནས་ལ་བཟློག་མེད་ཀྱི་ཆོས་ཉིད་ཅིག་ཡོད་པ་ནི་ཆེད་ལས་ཅན་ལ་ད་གཟོད་སྤྱི་ཚོགས་ཀྱི་གོ་གནས་ཡོད་པས་སྤྱི་ཚོགས་ཀྱིས་བརྩི་བཀུར་ཐོབ་པ་དང་། ལས་གནས་ཤིག་མི་སུ་ཡིན་ཡང་འཁུར་ཐུབ་པ་ཞིག་ཡིན་ཚེ་དེ་ལ་སྤྱི་ཚོགས་ཀྱི་གོ་གནས་མེད་པས། གལ་ཏེ་དགེ་རྒན་ལ་སྤྱི་ཚོགས་ཀྱི་གོ་གནས་མེད་ན་ལས་གནས་དེ་ལ་སྤྱི་ཚོགས་ཀྱིས་བརྩི་བཀུར་བྱེད་མི་སྲིད་པ་དང་། དེ་ལྟར་སྤྱི་ཚོགས་དེའི་སློབ་གསོའི་ཐོག་ཁང་ཆེན་མོ་དེ་ཡང་རྡིབ་འགྲོ་ལ། སྤྱི་ཚོགས་དེ་ལའང་འཕེལ་རྒྱས་མེད་དོ་ཞེས་པ་བཞིན། དགེ་རྒན་ལ་སྤྱི་ཚོགས་ཀྱི་གོ་གནས་ལེགས་པོ་ཞིག་འཐོབ་དགོས་ན། ཐོག་མར་རང་ཉིད་ཆེད་ལས་ཅན་དུ་འགྱུར་བར་བརྩོན་སྙེག་བགྱིད་དགོས་ལ། དེ་ལྟར་བྱས་ན་ངལ་རྩོལ་རྩལ་ནུས་འཛོམས་ཤིང་སྤྱི་ཚོགས་ལས་རིགས་སུ་གཞན་གྱིས་མཐོང་ཆེན་དང་སྙེག་ཡུལ་དུ་འགྱུར་ངེས་པས། སྤྱི་ཚོགས་གོ་གནས་ཀྱང་ཇེ་མཐོར་འགྲོ་ཐུབ་བོ། །
ཁོ་བོས་བལྟས་ན་དགེ་རྒན་གྱི་སྤྱི་ཚོགས་གོ་གནས་དམའ་བའི་རྒྱུ་རྐྱེན་གཙོ་བོ་གོང་གི་དེ་དག་ཡིན་པར་འདོད་མོད། འདིའི་ཕྱོགས་ལ་མ་རྟོགས་ལོག་རྟོག་གི་ཆ་ངེས་པར་ཡོད་སྲིད་པས་མཁྱེན་ལྡན་རྣམས་ཀྱིས་དགོངས་འཆར་ལྷུག་སྩོལ་ཡོང་བའི་རེ་བ་སྙིང་ནས་ཞུའོ། ། རྩོམ་འདི་ཡོངས་སུ་རྫོགས་སོ། །
【ཟིན་འགོད་པའི་གསལ་བཤད། སྒང་བ་པདྨ་ཚེ་རིང་ལགས་ཀྱིས་བརྩམས་པའི་དཔྱད་རྩོམ་འདི་ཁོ་བོས་འདིར་བཤུ་འབྲི་བྱས་པ་ཡིན་པས།  རྩོམ་པ་པོར་དགོངས་འགལ་མེད་པར་ཞུ་བའི་དུས་མཚུངས་སུ་ཀློག་མཁན་རྣམས་ལ་ཞུ་རྒྱུ་ནི། གོང་གི་རྩོམ་ཡིག་འདིའི་མཇུག་ཏུ་མཆན་དང་ལུང་ཁུངས་23ཡོད་པ་ཚང་མ་ངས་འདིར་མ་བཀོད་པས།  ཞིབ་ཏུ་གཟིགས་འདོད་མཁན་ཚོས་ཉེ་ཆར་མདོ་ལྷོའི་བསང་ཆུ་རྫོང་བོད་རིགས་སློབ་འབྲིང་དང་ཀླུ་ཆུ་རྫོང་བོད་རིགས་སློབ་འབྲིང་གཉིས་ཀྱིས་པར་དུ་བསྐྲུན་པའི་བོད་ཀྱི་སྐད་ཡིག་སློབ་གསོའི་ཐད་ཀྱི་ཞིབ་འཇུག་གླེང་དེབ༼  སྒྲོན་མེ  ༽ཞེས་པའི་2011ལོའི་དེབ་ཀྱི་ཤོག་ངོས་55ནས་62བར་གཟིགས་རོགས་གནོང་།】

འདི་ནས་ངས་སེམས་གཏམ་རེ་བརྗོད་ན་ཆོག་གམ།


User talk:བྱ་ཁྲ་བསོད་ནམས།

སྨར་ཁམས་ཡུལ་གྱི་ངོ་སྤྲོད།
སྨར་ཁམས་ཡུལ་ནི་སའི་གོ་ལ་རིལ་མོའི་ཡང་ཐོག་ཏུ་མུ་འཁྱུད་ཡོངས་སུ་གངས་རིས་བསྐོར་བའི་རྒྱལ་ཀུན་སྙིང་རྗེའི་རང་གཟུགས་འཕགས་མཆོག་ཕྱག་ན་པད་མོའི་གདུལ་ཞིང་བོད་གངས་ཅན་ལྗོངས་ཞེས་འབོད་པའི་སའི་ཐིག་ལེ་ཆེན་མོ་ཡུལ་གངས་ཅན་ལྗོངས་དེའི་སྣོད་ཀྱི་བཀོད་པའི་ཆགས་སྟངས་ཀྱི་དབང་ལས། བོད་ཡུལ་སྟོད་སྨད་བར་གསུམ་དུ་ཕྱེས་པའི་སྨད་མདོ་ཁམས་སྒང་དྲུག་གི་ཁོངས་སུ་ཆགས་ཡོད། སྨད་མདོ་ཁམས་སྒང་དྲུག་ནི༌། ཟལ་མོ་སྒང༌། ཚ་བ་སྒང༌། སྨར་ཁམས་སྒང༌། སྤོ་འབོར་སྒང༌། དམར་རྫ་སྒང༌། མི་ཉག་ར་བ་སྒང་བཅས་ཡིན། སྒང་དྲུག་པོ་དེ་དག་ནི་རི་རྒྱུད་དང་གཙང་པོ་བསྩབས་ནས་གྲུབ་ཡོད།
དེ་དག་ཇི་ལྟར་གྲུབ་ཚུལ་ཞིབ་ཙམ་གླེང་ན། སུམ་པ་ཡེ་ཤེས་དཔལ་འབྱོར་གྱི་ཆོས་འབྱུང་དཔག་བསམ་ལྗོན་ཤིང་དང༌། བཙན་པོ་ནོ་མན་ཧན་གྱི་འཛམ་གླིང་རྒྱས་བཤད་སོགས་སུ་གསུངས་པར་ལྟར་ན། འབྲི་ཆུ་དང་ཉག་ཆུའི་ལྷོ་རྒྱུད་བར་གྱི་ས་ཁུལ་ལ་སྤོ་འབོར་སྒང་དང༌། རྒྱལ་མོ་དངུལ་ཆུ་དང་རྫ་ཆུའི་བར་གྱི་ས་ཁུལ་ལ་ཚ་བ་སྒང། རྫ་ཆུ་དང་འབྲི་ཆུའི་བྱང་རྒྱུད་བར་གྱི་ས་ཁུལ་ལ་སྨར་ཁམས་སྒང༌། འབྲི་ཆུ་དང་ཉག་ཆུའི་བྱང་རྒྱུད་བར་གྱི་ས་ཁུལ་ལ་ཟལ་མོ་སྒང༌། རྨ་ཆུའི་ལྷོ་ནས་ཉག་ཆུའི་སྟོད་ཀྱི་ཤར་ངོས་བར་ལ་མི་ཉག་ར་བ་སྒང༌།  ཉག་ཆུ་དང་རྨ་ཆུའི་བྱང་ཤར་འཚམས་ཀྱི་ས་ཁུལ་ལ་དམར་རྫ་སྒང་སྟེ། སྒང་དྲུག་དེ་དག་ཡིན།
སྨར་ཁམས་ཡུལ་དེ་ནི་སྨད་མདོ་ཁམས་སྒང་དྲུག་གི་ཡ་གྱལ་ཆབ་མདོའི་རྫ་ཆུ་དང་འབྲི་ཆུའི་བྱང་རྒྱུད་བར་དུ་གནས་པའི་ས་བརྒྱུད། དེང་སྐབས་ཆབ་མདོ་དང་བྲག་གཡབ་སྨར་ཁམས་སྤྱིའི་མིང་དུ་གྲགས་པའི་སྨར་ཁམས་སྒང་གི་བསྟི་གནས་སྨར་ཁམས་ཞེས་པ་དེ་ཡིན། དེ་ཡང་སྔར་གླིང་སྒྲུང་གི་ནང་དུ་གླིང་གེ་སར་རྒྱལ་པོའི་མངའ་ཁུལ་ཡོངས་གྲགས་སུ་སྨར་ཁམས་གླིང་ཡུལ་ཁྲ་མོ་ཞེས་འབོད་པ་དེ་ཡིན་པར་བཤད་སྲོལ་ཡང་ཡོད། སའི་ཐིག་ལེ་བརྗིད་ཆགས་ལྟ་ན་སྡུག་པ། རང་བྱུང་རྩ་ཆེའི་གཏེར་རིགས་ཀྱིས་ཡོངས་སུ་བཏམས་ཤིང༌། ཡངས་ཤིང་རྒྱ་ཆེ་བའི་ཡུལ་གྲུ་སྨར་ཁམས་ཞེས་པ་དེ་ནི་བོད་རྒྱལ་ཁབ་ཆེན་པོའི་རྒྱལ་ས་ལྷ་ས་ནས་བརྩིས་ན་ཤར་ཕྱོགས་སུ་ཀི་ལོ་མི་ཊར་ཆིག་སྟོང་ཉིས་བརྒྱ་ཙམ་གྱི་སར་ཡོངས་སུ་གྲགས་པའི་ཆུ་བོ་ཟླ་ཆུ་དང༌། འབྲི་ཆུ་གཉིས་ཀྱི་ཆུ་རྒྱུན་དང་བཤིབས་ནས་ཆགས་ཡོད། ཤར་ངོས་འབྲི་ཆུ་ཕ་རོལ་དུ་འབའ་དང༌། ནུབ་ན་ཚ་བ་མཛོ་སྒང༌། བྱང་ན་བྲག་གཡབ་དང། གོ་འཇོ། ལྷོ་ན་འཇུས་པ་དང་ས་འདྲེས་ཤིང༌། ཡུལ་ལུང་དེ་དག་དང་རིག་གཞུང་ཡུལ་སྲོལ་གོམས་གཤིས་ཀྱིས་མཚོན་པའི་འབྲེལ་བ་ཧ་ཅང་གཏིང་ཟབ་པོ་ཡོད།
འཛམ་གླིང་སའི་གོ་ལའི་འཕྲེད་ཐིག་དང་གཞུང་ཐིག་གི་ཐོག་ནས་བལྟས་ན། འཕྲེད་ཐིག་བྱང་གྲིག་རི་༩༠ནས་༩༩་༤བར་དང༌། གཞུང་ཐིག་ཤར་གྲིག་རི་༢༨ནས་༣༠་༡༠བར་དཀྱིལ་དུ་ཆགས་ཡོད། ཡུལ་གྲུ་དེའི་སའི་བབ་ཅུང་མཐོ་ཞིང༌། རྒྱ་མཚོའི་ངོས་ལས་ཕི་ཀྲི་༢༢༠༠ནས་༦༤༣༤ཡི་སྒང་དུ་གནས་ཡོད། གངས་རི་དང༌། ནགས་རི། སྤང་རི། རྫ་རི་སོགས་ཀྱི་རི་རྒྱུད་ཀྱིས་བསྣོལ་ཞིང༌། རི་ཀླུང་གཤོངས་གསུམ་གྱིས་བསྐྲུན་པའི་ཞིང་ཁམས། ཕྱོགས་ཀུན་ཏུ་རང་བྱུང་སྐྱེ་འགྲོ་ལ་མཁོ་བའི་ཐོན་སྐྱེད་ཀྱིས་ཕྱུག་པའི་ཡུལ་དེའི་ས་ཡི་རྒྱ་ཁྱོན་ནི་ཀི་ལོ་མི་ཀྲར་གྲུ་བཞི་མ་༡༡༤༣༡་༣༧ཙམ་ཡོད། གནས་དེར་ཞིང་འབྲོག་རོང་གསུམ་གྱིས་འཚོ་བ་རོལ་བའི་མི་དམངས་ཁྲི་བདུན་ཙམ་གྱིས་འཚོ་གནས་བྱས་ཡོད། མཚར་སྡུགས་རྣམ་པ་བཀྲ་བའི་ས་གཞི་འདིར་སེམས་ལྡན་སྐྱེས་འགྲོ་རྣམས་ལ་མཁོ་བའི་ཤིང་ནགས་ཀྱིས་མཚོན་པའི་རང་བྱུང་གི་ཐོན་ཁུངས་དང་རྩ་ཆེའི་གཏེར་རིགས་སོགས་ཀྱིས་ཕྱུར་བུར་བཏམས་ནས་ཡོད་པས་ཡུལ་འདིར་སྨར་ཁམས་ཞེས་མིང་བཏགས་པ་དེ་ཡང་མིང་དོན་ཡོངས་སུ་མཚུངས།
དེ་ཡང་ སྨར་པ་བཀའ་བརྒྱུད་ཀྱི་རྣམ་ཐར་ཕྱོགས་སྒྲིག་ལས།  དཔལ་ལྡན་ས་སྐྱ་པཎྜི་ཏས་ཞིང་ཁམས་རྣམ་པར་དག་པ།  ཤར་ཕྱོགས་ཀྱི་རྒྱུད་ས་གཞི་དགོས་འདོད་འབྱུང་བ་སྨར་ཁམས་ཀྱི་ཆ།  ཆུ་ཀླུང་དལ་གྱིས་འབབ་པ་ཟླ་ཆབ་དཀར་མོའི་ངོགས།  ཕྱོགས་ཀུན་ནས་རིན་པོ་ཆེའི་གཏེར་ཁང་དུ་མ་དང་ལྡན་ཞིང་།  འབྲུ་སྣ་ཚོགས་ཀྱི་འབྱུང་ཁུངས། འཁོར་ཡུག་གི་རི་བོ་རབ་ཏུ་མཐོ་ཞིང་། ས་གཞི་ཡིད་དུ་འོང་བ།  ལྷུན་པོའི་ངོགས་སུ་འཇམ་པའི་སྤང་ལྗོངས་མེ་ཏོག་སྣ་ཚོགས་ཀྱིས་མཛེས་པར་སྣང་བ་ཙཎྜན་གྱི་ནགས་ཚལ། ཡལ་ག་དང་ལོ་འདབ། མེ་ཏོག་དང་འབྲས་བུ་ཕུན་སུམ་ཚོགས་པ་མཛེས་པའི་བྱ་རྣམས་སྙན་པའི་སྒྲ་དབྱངས་སྒྲོགས་པ་དང་བཅས་པས།  དགའ་བའི་ཚལ་ཀུན་ཏུ་བརྒྱན་པ་ལྟར།  ལྷའི་བུ་དང་བུ་མོ་རྣམས་ཀྱང་ཡིད་འཛིན་པར་བྱེད་པའི་གནས།  ཉམས་མྱོང་དང་རྟོགས་པ་འཕེལ་བར་བྱེད་པའི་དབེན་གནས་དམ་པ། དཔལ་གྱི་ཤོ་དགོན་ན་བཞུགས་པ།  ཚུལ་ཁྲིམས་དང་སྒྲུབ་པ་ཕུན་སུམ་ཚོགས་ཤིང་། རྟོགས་པ་དང་མཁྱེན་བརྩེའི་ཡོན་ཏན་ཁྱད་པར་ཅན་དང་ལྡན་པའི་སྐྱེས་བུ་དམ་པ་རིན་ཆེན་གདན་ས་བའི་ཕྱག་ཏུ་འབུལ་ཞེས་དཔལ་ལྡན་ས་སྐྱ་པཎྜི་ཏས་འགྲོ་མགོན་རིན་ཆེན་ལ་སྤྲིངས།
དེ་ཡང་རང་བྱུང་ཐོན་ཁུངས་གཏེར་རིགས་དང་སྔོ་ལྗང་རྩི་ཤིང་གི་སྐོར་རེ་རེ་བཞིན་ཞུ་པ་ལ་ཐོག་མར་གཏེར་རིགས་ལ་མཚོན་ན། རིན་ཆེན་ནོར་བུའི་རིགས་སུ་གཏོགས་པའི་གསེར་དང༌། དངུལ། ཟངས། ལྕགས། རག ཞ་ཉེ། ཧ་ཡང༌། སོགས་གཏེར་རིགས་ཕུན་སུམ་ཚོགས་པོ་ཡོད། གཏེར་རིགས་དེ་དག་ནི་སྨར་ཁམས་པའི་སྐྱ་སེར་ཚང་མས་ཡུལ་ལུང་གི་སྙིང་ལྟ་བུའམ་བཅུད་དུ་བརྩི་ཞིང༌། གཏེར་རིགས་དེ་དག་ལ་གནོད་སྐྱོན་བྱུང་ན་ཡུལ་ལུང་དུ་ཆར་ཆུ་དཀོན་ཞིང་ལོ་ལེགས་མི་འབྱུང་བ་དང༌། ལུང་པའི་བཅུད་ཀྱི་སེམས་ཅན་ལ་བགེགས་བར་ཆད་མང་པོ་ཡོང་ཞེས་གཏེར་རིགས་དེ་དག་ལ་གནོད་སྐྱོན་མི་ཡོང་བར་གཅེས་འཛིན་གང་ཐུབ་བྱེད། གཞན་ཡང་དབྱར་རྩྭ་དགུན་འབུ་དང༌། ཚྭ་སོགས་སྐྱེ་འགྲོའི་ལོངས་སྤྱོད་དུ་སྨན་པའི་གཏེར་རིགས་གཞན་ཡང་མང༌།
སྔོ་ལྗང་ལོ་འདབ་ཅན་གྱི་རྩི་ཤིང་ལ་མཚོན་ན། འབྲས་ལྡན་རྩི་ཤིང་སྟར་ཀ་དང༌།  ཁམ་བུ། ལི། རྒུན་འབྲུམ། སེ་འབྲུ།  ཀུ་ཤུ། ཚ་ལུ་མ། ལིསེའུ་སོགས་དང༌། མིའི་ཟས་རིགས་ལོངས་སུ་སྤྱོད་པའི་རྩི་ཤིང་པད་ཚལ་དང༌། ལ་ཕུག ཞོག་ཁོག བཙོང༌། སྒོག་པ། ཤ་མོའི་རིགས་བེ་ཤ། བེ་སྙ། ཐང་སྣ།  གླ་བ་ཤ་མོ། སྤྲེའུ་མགོའི་ཤ་མོ། ལུག་གྲོད་ཤ་མོ། ཟོག་མཆིན་ཤ་མོ། གསེར་ཤ་སོགས་དྲི་ཞིམ་རོ་བཅུད་ལྡན་པའི་ཟས་རིགས་རྩི་ཤིང་དང༌། འབྲས་མེད་ཀྱི་རྩི་ཤིང་བེ་ཤིང་དང༌། ཐང་ཤིང༌། གསོམ་ཤིང༌། སྟག་མ། སྦྱར་བ། གྲུ་བ་སོགས་ཀྱིས་ནགས་ཚལ་རྒྱ་ཆེར་སྐྱེས་ཏེ། ནགས་ཚལ་གྱི་རྒྱ་ཁྱོན་ནི་སྨར་ཁམས་སྤྱིའི་ས་ཆའི་རྒྱ་ཁྱོན་གྱི་ལྔ་ཆ་གཉིས་ཙམ་ཟིན་ཡོད།
རི་རྒྱུད་དང་ལུང་གཤོངས་ཀྱིས་ཡོངས་སུ་བསྣོལ་བའི་མཛེས་སྡུག་ལྡན་པའི་སྣོད་ཀྱི་བཀོད་པ་དེའི་ནང་དུ་དྭངས་གཙང་ལྷུང་ལྷུང་དུ་བབས་པའི་ཆུ་རིགས་ལ་མཚོན་ན། བོད་གངས་ཅན་ལྗོངས་སུ་ཡོངས་སུ་གྲགས་པའི་ཆུ་བོ་ཆེན་པོ་ཟླ་ཆུ་དང༌། འབྲི་ཆུ་གཉིས་ཀྱིས་མཚོན་པའི་ཆུ་བོ་དང་ཆུ་ཕྲན་སྣ་ཚོགས་དང༌། འོད་ཟེར་བླ་མའི་བླ་མཚོ་འབུམ་མཚོས་མཚོན་པའི་མཚོ་དང་མཚེའུ། གཞན་ཡང་གངས་དཀར་ཕྲེང་བའི་འདབས་ནས་བཞུར་བའི་གངས་ཆུ། རྫ་རི་མཐོན་པོའི་དཀྱིལ་ནས་འབབས་པའི་རྫ་ཆུ། གཡའ་ཆུ། ཤིང་ཆུ། ཚྭ་ཆུ། འདམ་ཆུ། ཆུ་མིག རྒྱུག་ཆུ་སོགས་ཀྱིས་བཅུད་ཀྱི་འགྲོ་བ་སེམས་ཅན་རྣམས་ལ་རང་བྱུང་གི་ཐོན་སྐྱེད་གྱ་ནོམ་པར་བསྐྲུན།
 རང་བྱུང་གི་རྒྱུ་ནོར་ཤིན་ཏུ་ཕུན་སུམ་ཚོགས་པ་འདི་དག་ལ་ལོངས་སུ་སྤྱོད་རྒྱུའི་བསོད་ནམས་ཀྱི་བགོ་སྐལ་ཐོབ་པའི་སེམས་ལྡན་སྐྱེས་འགྲོ་རིགས་ལས་བདག་མེད་སེམས་ཅན་ལ་མཚོན་ན། འདབ་ཆགས་བྱའི་རིགས་ལ་དཔྱིད་ཀྱི་དཔལ་ཡོན་མགྲོན་དུ་བསུ་མཁན་ལྷ་བྱ་ཁུ་བྱུག་དང༌། ཁྲུངས་ཁྲུངས་དཀར་མོ། འཇོལ་མོ། སྐྱུང་ཀ། བྱ་དཀར། གོང་མོ། སྲེག་པ། ནེ་ཙོ། འུག་པ། ཁང་བྱིའུ། ཁུག་རྟ། འུག་པ། ངང་པ། ཁྲ། བྱ་རྒོད། བྱ་གླག ཕོ་རོག ཁྭ་ཏ། སྐྱ་ཀ་སོགས་བྱ་རིགས་མང་པོ་འཕུར་ལྡིང་གིས་བག་ཡངས་སུ་རོལ།
རང་བྱུང་གི་སྔོ་ལྗང་རྩྭ་རིགས་མེ་ཏོག་སོགས་ལོངས་སུ་སྤྱོད་མཁན་རྩ་གཟན་སེམས་ཅན་དང༌། རི་དྭགས་ཀྱི་རིགས་ནི་ཤ་བ་དང༌། གནའ་བ། དགོ་བ། གླ་བ།  རི་བོང༌། ཕྱི་བ། ར་རྒོད། རྒྱ་ར་སོགས་དང༌། རང་བྱུང་སྔོ་ལྗང་ཟས་རིགས་ལོངས་སུ་སྤྱད་པའི་མཉམ་ཆུང་སེམས་ཅན་རྣམས་ལ་འཚེ་བའི་ཤ་གཟན་སེམས་ཅན་གྱི་རིགས་ལ་སྟག་དང༌། གཟིག དོམ། གཡི། སྤྱང་ཀི ཁྱི་སྤྱང༌། ཕག་རྒོད། ཝ་མོ། དྲེད་མོ། སོགས་བདག་ཏུ་མ་བཟུང་བའི་སེམས་ཅན་གྲངས་ཀྱིས་མི་ལོངས་བ་ཡོད།
 སྨར་ཁམས་སྣོད་ཀྱི་བཀོད་པའི་ནང་དུ་འཚོ་བའི་སེར་སྐྱ་མི་མང་རྣམས་ཀྱིས་རང་ཉིད་ཀྱི་དགོས་མཁོར་དམིགས་ཏེ་བདག་ཉར་བྱས་པའི་བདག་ཡོད་སེམས་ཅན་ལ་མཚོན་ན། བ་ཕྱུགས་དང༌།  གླང༌། ར། ལུག གཡག འབྲི། མཛོ། མཛོ་མོ། རྟ། དྲེལ། བོང་བུ། ཁྱི། ཞི་མི་སོགས་ཞིང་འབྲོག་གཉིས་ཀྱིས་བདག་ཉར་བྱས་ཏེ་བཀོལ་སྤྱོད་བྱས།
རང་བྱུང་སྣོད་ཀྱི་བཀོད་པ་ལེགས་ཤིང་ཐོན་སྐྱེད་ཕུན་སུམ་ཚོགས་པའི་མདོ་ཁམས་སྨར་ཁམས་སྒང་གི་བསྟི་གནས་སྨར་ཁམས་ཞེས་པའི་ཡུལ་གྲུ་དེར་ལོ་རྒྱུས་ཡུན་རིང་ནས་འཚོ་བའི་མི་རིགས་དེའི་འབྱུང་ཁུངས་དང་རིགས་རུས་ཀྱི་སྐོར་ལ་ལོ་རྒྱུས་ཡིག་ཚགས་སུ་གསལ་ཁ་ཞིག་མེད་ནའང༌། ཡུལ་གྲུ་དེའི་ས་བབ་ཆགས་ཚུལ་དང༌། མི་མང་གི་སེམས་ཁམས་གནས་སྟངས། ཆོས་ལུགས་དང་རིག་གནས་དར་ཚུལ་དང༌།  དམངས་ཁྲོད་ཀྱི་རིག་གནས་སྒྱུ་རྩལ། གོམས་སྲོལ་དང་ཆས་གོས། ཡུལ་སྐད་སོགས་ཕྱོགས་མང་པོ་ཞིག་ལ་དཔྱད་ཞིབ་བྱས་སྐབས་དུས་བཙན་པོའི་དུས་སྐབས་སུ་དམག་མི་མཐའ་མཚམས་སྲུང་མིར་བཏང་བ་རྣམས་རིམ་བཞིན་གཞིས་ཆགས་པ་ལས་བྱུང་བ་ཡིན་པར་ཚོད་དཔག་བྱས་ན་མི་འགྲིག་བ་མེད་ན་སྙམ།
ཡུལ་གྲུ་དེར་ལོ་རྒྱུས་ཡུན་རིང་ནས་འཚོ་བའི་མི་རིགས་དེའི་སྲོལ་རྒྱུན་རིག་གནས་དང༌། ཆོས་ལུགས་རིག་གནས། ལྷག་པར་དུ་མི་དམངས་ཀྱི་ཉིན་རེའི་འཚོ་བའི་ཁྲོད་ཀྱི་ལས་རིམ་བྱ་སྤྱོད་ལ་བརྟེན་ནས་བྱུང་བའི་དམངས་ཁྲོད་སྒྱུ་རྩལ་གྱི་སྲོལ་རྒྱུན་རིག་གནས་ནི་ཤིན་ཏུ་རྒྱ་ཆེ་ལ་གཏིང་ཟབ་ཅིང༌། བོད་ཀྱི་རིག་གཞུང་གནམ་སྲས་བང་མཛོད་ནང་གི་གཅེས་ནོར་ཞིག་ལ་བརྩི་ཆོག་པར་ཡོད།  ཆོས་ལུགས་རིག་གནས་ལ་མཚོན་ན། རྙིང་མ། བཀའ་བརྒྱུད། ས་སྐྱ། དགེ་ལུགས་བཅས་བོད་ཀྱི་ཆོས་རྒྱུད་ཆེན་པོ་བཞིའི་དགོན་སྡེ་དང་རྒྱུད་པ་འཛིན་མཁན་ཡོད་པ་དང༌། ཡེ་ཤུ་གནམ་བདག་ཆོས་ལུགས་ཀྱི་དགོན་སྡེ་དང་རྒྱུད་པ་འཛིན་མཁན་ཡང་ཡོད། དམངས་ཁྲོད་སྲོལ་རྒྱུན་རིག་གནས་སྒྱུ་རྩལ་ནི་ཤིན་ཏུ་རྒྱ་ཆེ་ལ་སྐབས་འདིར་འགོད་གལ་དེ་ཙམ་མ་ཆེ་བས་རེ་ཞིག་བཞག
སྨར་ཁམས་ཡུལ་གྱི་གྲོང་ཁྱེར་ཆེ་ཤོས་སམ་རྒྱལ་ས་ལྟ་བུ་དེ་ནི་སྒར་ཐོག་ཅེས་པ་དེ་ཡིན། དེ་ནི་སྔར་སྡེ་པ་གཞུང་གི་སྨར་ཁམས་རྫོང་གི་རྫོང་དཔོན་སྨར་ཁམས་ཐེ་ཇི་མཆོག་གི་བཞུགས་གནས་དང༌། འོད་ཟེར་དགོན་པ་ཆགས་ཡུལ་དེ་ཡིན། ས་གནས་དེར་སྒར་ཐོག་ཅེས་མིང་ཐོགས་ཚུལ་ལ་ངག་རྒྱུན་དུ་བཤད་སྲོད་མི་འདྲ་བ་གསུམ་ཙམ་ཡོད་པ་ལས།
དང་པོ་ནི་བོད་སིལ་བུའི་སྐབས་སུ་གླིང་ཆེ་རྒྱུད་ཆུང་རྒྱུད་འབྲིང་རྒྱུད་གསུམ་ལས་གླིང་ཆེ་རྒྱུད་སྟག་རོང་དཔོན་གྱི་དམག་སྒར་ཕབས་ས་ཡིན་པས་ན་ས་ཆ་དེར་སྒར་ཐོག་ཅེས་མིང་ཐོགས་པ་རེད་ཅེས་བཤད་སྲོལ་གཅིག་དང༌།
གཉིས་པ་ནི་སྤྱི་ལོ་༡༤༦༧་ལོར་ཧོར་གུ་ཤྲྀ་བསྟན་འཛིན་ཆོས་རྒྱལ་གྱིས་ནང་བསྟན་ལ་སྡང་བའི་བེ་རི་རྒྱལ་པོ་ཆམ་ལ་ཕབས་བའི་སྐབས་ཁོང་གི་དམག་དང་བཞུགས་གནས་ཀྱི་སྒར་འབབ་ས་ཡིན་པས་ན་སྒར་ཐོག་ཅེས་མིང་ཐོགས་པ་རེད་ཅེས་བཤད་སྲོལ་གཅིག
གསུམ་པ་ནི་སྒར་ཐོག་ས་ཁུལ་དེ་འོད་ཟེར་བླ་མའི་ཁྲིམས་འགོ་རང་བཙན་གྱི་སྒར་གཞིས་ཡིན་པས་ན་སྒར་ཐོག་ཅེས་མིང་ཐོགས་པ་རེད་ཅེས་བཤད་སྲོལ་སྣེ་ཁ་གསུམ་ཡོད། དེ་དག་ཚང་མས་དྲངས་པའི་རྒྱུ་མཚན་ལ་དཔྱད་ཞིབ་བྱེད་སྐབས།  དེ་དག་ཚང་མས་གསུངས་པ་རྣམས་དུས་རིམ་གནས་སྟངས་ཀྱི་ལོ་རྒྱུས་ཀྱི་ཆ་ནས་ཐོག་མར་སྟག་རོང་དཔོན་གྱི་དམག་སྒར་འབབ་ས་དང༌། དེ་རྗེས་གུར་ཤི་མཆོག་གི་སྒར་འབབ་ས། དེ་རྗེས་འོད་ཟེར་བླ་མའི་ཁྲིམས་འགོ་རང་བཙན་གྱི་སྒར་གཞིས་ཡིན་པ་བཅས་ས་ཁུལ་དེར་དུས་སྐབས་རིམ་ཅན་དུ་བྱུང་པས་ན་སྒར་ཐོག་ཅེས་མིང་ཐོགས་ཤིང༌། ངག་རྒྱུན་དུ་བཤད་སྲོལ་དེ་དག་བྱུང་བ་ཡིན་ཞེས་བཤད་ན་ལུང་རིག་གི་གནོད་སྐྱོན་གང་ཡང་མི་འདུག་པས་ཚང་མས་དེ་རང་བདེན་པར་འཛིན་ཆོག་པར་སྙམ།
བྱ་ཁྲ་བསོད་ནམས་ནས་སྤེལ།སྨར་ཁམས་ཀྱི་ཡུལ་གྱི་སྐོར་ལ།

ཀུན་མཁྱེན་འོད་ཟེར་གླིང་དགོན་པ།
སྨར་ཁམས་འོད་ཟེར་དགོན་པ་ནི་བོད་ཆོལ་ཁ་གསུམ་གྱི་ཡ་གྱལ་མདོ་སྟོད་མིའི་ཆོལ་ཁའི་ཁོངས་སུ་གཏོགས་པའི་ཤར་སྨར་ཁམས་སྒང་གི་གཙོ་གནས་སྨར་ཁམས་སྒར་ཐོག་ཏུ་ཆགས་ཡོད། དགོན་པ་དེ་རི་བོ་དགེ་ལུགས་པའི་ཆོས་བརྒྱུད་འཛིན་པའི་སྨར་ཁམས་ཁུལ་གྱི་དགོན་པ་ཆེ་གྲས་ཁག་ལས་གཅིག་ཡིན་ཞིང། དེ་ཡང་ངག་རྒྱུན་དུ་གཞུང་གི་ཁྲལ་དམག་ལས་གསུམ་གྱི་ལས་འགན་དགོན་སྡེ་ཆུང་བ་རྣམས་ཀྱིས་དགོན་སྡེ་ཆེའི་རྒྱུད་སྒྲུབ་ཕྱོགས་ཀྱི་ལམ་ལུགས་ལས་ཐོགས་པའི་མ་དགོན་བུ་དགོན་གྱི་ཐ་སྙད་ལས་མ་དགོན་ཆེ་གྲས་ཤིག་ཡིན། སྨར་ཁམས་ཁུལ་གྱི་མ་དགོན་བུ་དགོན་ཞེས་པའི་ཐ་སྙད་འདི་རིགས། གོང་ཞུས་གཞུང་གི་ལས་འགན་སྒྲུབ་ཕྱོགས་ཀྱི་ཐོག་ནས་ཐོགས་པ་ཞིག་ལས། མ་དགོན་དུ་བུ་དགོན་རྣམས་འདུས་ཚོགས་བྱས་པ་དང༌། མ་དགོན་ནས་བུ་དགོན་གྱི་ལས་སྣེ་བསྐོ་བཞག་བྱས་པ། བུ་དགོན་མ་དགོན་དུ་སློབ་གཉེར་ཡོང་བ་སོགས་ཀྱི་ལམ་ལུགས་ཀྱི་ཐ་སྙད་ལས་ཐོགས་པའི་མ་དགོན་བུ་དགོན་ཞེས་པ་འདི་རིགས་་མིན་ངེས་འདུག།དཔལ་ལྡན་འོད་ཟེར་དགོན་པ་ནི་དུས་རབས་བརྒྱད་པའི་སྤྱི་ལོ་༡༧༦༥་ཙམ་ལ་འོད་ཟེར་བླ་མའི་སྐུ་ཕྲེང་བདུན་པ་སྤྲུལ་སྐུ་དཀོན་མཆོག་རྒྱལ་མཚན་མཆོག་གིས་སྨར་ཁམས་རྒྱལ་སའི་སྒར་ཐོག་གྲོང་ཆེན་གྱི་ལྷོ་ངོས་རི་བོ་པད་མ་རི་ཞེས་པ་དེའི་ཉེ་འདེབས་སུ་ཕྱག་བཏབ། དགོན་པའི་མིང་ལ་དཔལ་ལྡན་ཀུན་མཁྱེན་འོད་ཟེར་གླིང་དགོན་པ་ཞེས་བཏགས།
དགོན་པ་སྒར་ཐོག་གྲོང་ཆེན་གྱི་ལྷོ་ངོས་རི་བོ་པད་མ་རི་ལ་རྒྱབ་བརྟེན་ནས་བརྒྱབ་ཡོད་ཙང་པད་མ་རིའི་ཆ་ཤས་རི་བོ་དེའི་མིང་ལ་རྒྱབ་རི་ཞེས་ཆགས། རི་དེཉིད་དགོན་པའི་རྒྱབ་རི་ཡིན་སྟབས་དེར་སྐྱེས་པའི་རྩི་ཤིང་དང་སེམས་ཅན་སོགས་ལ་གནོད་འཚེ་བྱེད་མཁན་མེད་པར་བེ་ཤིང་སོགས་ཤིང་རིགས་ཀྱིས་རྒྱ་རྫོང་ནགས་དང༌། དེར་སེམས་ཅན་བྱ་བྱིའུ་རི་དྭགས་སོགས་ཀྱིས་ཁེངས་ཏེ་བག་ཕེབས་ངང་གནས་ཡོད། འོན་ཀྱང་ཕྱིས་སུ་རྒྱ་མིས་བོད་ལ་བཙན་འཛུལ་བྱས་རྗེས། རྒྱབ་རིའི་ཤིང་རིགས་རྣམས་བཅད་པ་དང༌། སེམས་ཅན་རྣམས་བསད་དེ་རི་དེར་ཤིང་ནགས་དང་སེམས་ཅན་གནས་པའི་ཤུལ་ཙམ་ཡང་མེད་པ་བཟོས་ཟིན།
དཔལ་ལྡན་ཀུན་མཁྱེན་འོད་ཟེར་གླིང་དགོན་པ་དེ་ཉིད་འོད་ཟེར་བླ་མའི་སྐུ་ཕྲེང་བདུན་པ་མཆོག་གིས་མ་འོངས་དངོས་གཟིགས་ཀྱིས་སྨར་ཁམས་ཁུལ་གྱི་གདུལ་བྱ་རྣམས་ཐར་ལམ་གྱི་སར་འགོད་པ་ལ་དགོན་པ་ཞིག་དགོས་གལ་ཆེ་བར་གཟིགས་ཏེ་ཕྱག་བཏབ་པ་བཞིན་དགོན་པ་དེའི་ནང་སེམས་ཅན་འགྲོ་བ་ལ་སྨན་པའི་སྐྱེས་བུ་དམ་པ་ཆུ་རྒྱུན་ལྟར་བྱོན་ཡོད། དེ་བཞིན་དམ་པ་ཁོང་གི་ཐུགས་རྗེས་སྨོན་ལམ་བཟང་པོ་ལ་བརྟེན་ནས་དགོན་པ་དེ་ཡར་ངོ་ཟླ་བཞིན་འཕེལ་ཏེ་སྨར་ཁམས་ཁུལ་དུ་ཆོས་ཕྱོགས་ཀྱི་བསླབ་པ་སློབ་གཉེར་གྱིས་མཚོན་པའི་སྒོམ་སྒྲུབ་ཉམས་ལེན་གྱི་སངས་རྒྱས་བསྟན་པ་འཛིན་པའི་གནས་རི་བོ་དགེ་ལུགས་པའི་དགོན་པ་ཆེ་གྲས་ཤིག་ཏུ་གྱུར།
འོད་ཟེར་བླ་བྲང་ནི་དེའི་གོང་དུ་སྒར་ཐོག་གྲོང་ཁྱེར་གྱི་ཤར་ངོས་མེ་ལི་གཅིག་ཙམ་གྱི་སར་སྟག་ལུང་ཞེས་པའི་ལུང་པ་དེའི་ནང་ཡོད༌། དེ་ཡང་སྟག་ལུང་ནང་དུ་སྤྱིར་འོད་ཟེར་བླ་མ་སྐུ་ཕྲེང་དང་པོ་སྤུང་མཁན་ཆེན་འོད་ཟེར་བླ་མ་མཆོག་གིས་བཏོད་གནང་བའི་སྒྲུབ་ཕུག་ཅིག་ཡོད་ཅིང༌།  དེའི་ནང་དུ་འོད་ཟེར་བླ་མ་སྐུ་ཕྲེང་རིམ་བྱོན་རྣམས་སྒྲུབ་པ་ཉམས་ལེན་མཛད་ནས་བཞུགས་ཏེ་རིམ་བཞིན་འོད་ཟེར་བླ་བྲང་ཡང་སྟག་ལུང་དུ་ཆགས། སྔོན་ལུང་པ་དེའི་ནང་སྟག་གི་ཚང་ཡོད་ཅེས་མི་ཚོས་ལུང་པ་དེའི་མིང་ལ་སྟག་ལུང་ཞེས་འབོད།  སྒྲུག་ཕུག་དེ་དུས་ད་ལྟ་ཡང་མཇལ་རྒྱུ་ཡོད། འོད་ཟེར་དགོན་པ་བརྒྱབ་མ་ཟིན་བར་སྟག་ལུང་དུ་ཡོད་པའི་འོད་ཟེར་བླ་བྲང་གིས་འོད་ཟེར་བླ་མའི་སྐུ་ཕྲེང་རིམ་བྱོན་རྣམས་བདག་སྐྱོང་མཛད།  ཕྱིས་སུ་འོད་ཟེར་དགོན་པ་བརྒྱབ་ཟིན་ཡང་འོད་ཟེར་བླ་བྲང་སྟག་ལུང་དུ་རང་འཇགས་བཞུགས་ཡོད།
      འོད་ཟེར་དགོན་པ་འི་དར་གུད་ཀྱི་དུས་དང་སྤྱི་ཚོགས་དངོས་པོ་མཐའ་དག་རྟག་པའི་ངོར་འགྲུབ་མེད་ཙང་རང་བཞིན་གྱིས་འགྱུར་བ་ཆོས་ཉིད་ལ་བརྟེན་འོད་ཟེར་དགོན་པ་དེ་ལའང་དར་རྒུད་ཀྱི་འགྱུར་རིམ་མང་པོ་ཞིག་བྱུང་ཡོད། དེ་ཡང་འོད་ཟེར་བླ་མའི་སྐུ་ཕྲེང་ལྔ་པ་སྤྲུལ་སྐུ་དཀོན་མཆོག་རྒྱལ་མཚན་མཆོག་གིས་སྒར་ཐོག་གྲོང་ཆེན་གྱི་ལྷོ་ངོས་རི་བོའི་ཉེ་འདེབས་སུ་ཕྱག་བཏབ་པའི་དགོན་པ་དེའི་ནང་དུ་མི་ལོ་གཉིས་བརྒྱ་ཙམ་གྱི་རིང༌།  དགེ་འདུན་འདུས་ཚོགས་ནམ་མཁའི་སྐར་མ་བཞིན་འཕེལ་སྟེ། དེ་དག་གིས་སངས་རྒྱས་བསྟན་པ་དང༌།   འགྲོ་དྲུག་སེམས་ཅན་གྱི་དོན་དུ་འགྲོ་དོན་རླབས་པོ་མཛད་ཡོད།
འོན་ཀྱང་ནག་ཕྱོགས་ཀྱི་ལས་ལ་གོམས་པའི་དམག་སྡེ་དཔུང་ཚོགས་ཆེན་པོའི་རྒྱ་ནག་གྲབ་ཨ་སྦག་དང་ཀྲའོ་ཏུའུ་བན་སོགས་ཀྱིས་ཆུ་བྱིའི་སྤྱི་ལོ་༡༨༥༢་ལོར་བོད་ལ་བཙན་འཛུལ་བྱེད་སྐབས། སྨར་ཁམས་འོད་ཟེར་དགོན་པའི་དགེ་འདུན་པ་གཙོས་པའི་སྨར་ཁམས་པ་ཡོངས་ཀྱིས་ཕར་རྒོལ་ལན་མང་བྱས་པའི་རྐྱེན་གྱིས་རྒྱ་ནག་གི་དམག་དཔུང་དེས་འོད་ཟེར་དགོན་པ་བླ་བྲང་དང་བཅས་པ་རྨིག་མེད་དུ་མེར་བསྲེགས་པ་རེད།
དེ་ནི་འོད་ཟེར་དགོན་པ་ལ་བྱུང་བའི་གོད་ཆགས་དང་པོ་དེ་ཡིན་པ་རེད། འོན་ཀྱང་རྒྱ་དམག་གིས་བཙན་འཛུལ་དེར་འོད་ཟེར་དགོན་པའི་བླ་གྲྭ་ཡོངས་ནས་བོད་བསྟན་སྲིད་ཀྱི་དོན་དུ་རང་སྲོག་དང་རང་རྒྱུ་ཕངས་མེད་ཀྱིས་ཕར་རྒོལ་ཤུགས་ཆེན་བྱས་ཏེ་མཐར་སྤྲད་བཏང་བ་དེས་སྤྱི་ལོ་༡༨༩༢་ཙམ་ལ་བོད་སྡེ་པ་གཞུང་གིས་སྦྱིན་བདག་ཐོག་སྒར་ཐོག་གྲོང་ཁྱེར་གྱི་ནུབ་ངོས་རི་བོའི་ཉེ་འདེབས་ར་ཀོག་ཏུ་འོད་ཟེར་དགོན་པ་སླར་ཡང་གསར་བཞེངས་གནང༌།  འོན་ཀྱང་དགོན་པ་ལོ་དེ་རང་དུ་ཚར་དགོས་ཤིང༌། ལོ་རྗེས་མའི་ནང་རྒྱལ་དབང་སྐུ་ཕྲེང་བཅུ་གསུམ་པ་ཆེན་པོའི་སྐུ་སྐག་འཁེལ་གྱི་ཡོད་སྟབས་འཛུགས་སྐྲུན་གྱི་ལས་རིགས་སོགས་ཆོག་གི་མེད།  དེས་མགྱོགས་བཅོས་ཀྱིས་གྱང་མགོ་ཏོག་ཙམ་རུབ་བསྡད་ཡོད་ཅེས་སྨད་རྒྱུད་གྲྭ་རྒན་ཐུབ་བསྟན་རྡོ་རྗེ་རང་ནས་གསུངས་བྱུང༌། ཤག་སྐོར་རྣམས་ཞིང་ནོར་ཆོས་གཞིས་ལ་ལས་ཁྲལ་བཀལ་ཏེ་བརྒྱབ།  དགོན་པ་དེའི་ནང་དུ་མི་ལོ་དྲུག་ཅུ་བདུན་ཅུ་ཙམ་ལ་བསྟན་པ་འཛིན་སྐྱོང་དང༌། འགྲོ་བའི་དོན་མི་དམན་པ་མཛད།
དེ་ནས་སྤྱི་ལོ་༡༩༥༩་ལོར་རྒྱ་དམར་གུང་ཁྲན་སྲིད་གཞུང་གིས་བོད་ལ་བཙན་འཛུལ་བྱས་ཏེ་བོད་ཁྱོན་ཡོངས་ལ་དུས་འགྱུར་བྱུང་བ་བཞིན་རྒྱ་དམག་ནས་སླར་ཡང་འོད་ཟེར་དགོན་པའི་རྟེན་དངབརྟེན་པ་དང་བཅས་པ་རྩ་གཏོར་བཏང་བ་རེད། དེ་ནི་འོད་ཟེར་དགོན་ལ་བྱུང་བའི་གོད་ཆགས་གཉིས་པ་དེ་ཡིན།
གོད་ཆག་དེ་ནི་གདུག་རྩུབ་དང་རྩ་གཏོར་གྱི་གོད་ཆག་ཆེ་ཤོས་ཤིག་ཡིན་པས། མི་ལོ་སུམ་ཅུ་ཙམ་རིག་གནས་གསར་བརྗེའི་ཚ་རླབས་འོག་ཆོས་ཀྱི་མིང་ཙམ་ཡང་ཐོས་བྲལ་དུ་གྱུར།    འོན་ཀྱང་སྤྱི་ལོ་༡༩༨༠་ལོར་རྒྱ་ནག་གུང་ཁྲན་ཏང་སྲིད་གཞུང་གི་དབུ་ཁྲིད་ཏིང་ཤོ་ཕིང་གིས་འཛམ་གླིང་གི་ཆབ་སྲིད་འགྱུར་འགྲོས་ལ་ལྟོས་ཏེ་བོད་གཙོས་པའི་རྒྱ་ནག་ཁྱོན་ཡོངས་གུང་ཁྲན་ཏང་གིས་འཆིང་རྒྱ་ལས་གོམ་གང་མདུན་སྤོས་ཀྱིས་ཆབ་སྲིད་ཀྱི་འགྱུར་བ་ཕྲན་བུ་གུ་ཡངས་བཏང་པ་དང༌།  རྒྱ་ནག་གུང་ཁྲན་ཏང་གིས་གསར་བརྗེ་སློབ་གསོའི་འོག་འཚར་ལོངས་བྱུང་བའི་བོད་ཁྱོན་ཡོངས་ཀྱི་བོད་རིགས་མི་ཐོག་རྣམས་ཀྱིས་མ་སྐུལ་དང་བླངས་ཀྱིས་དགོན་པ་ཁག་གསར་བཞེངས་སོགས་ཀྱི་ལས་ལ་བརྩོན་པ་བཞིན་སྨར་ཁམས་ཁུལ་གྱི་བོད་རིགས་མི་དམངས་ཡོངས་ནས་ཀྱང་དག་སྣང་ཆེན་པོས་རྒྱུ་དངོས་མི་གསུམ་གྱིས་མཐུན་རྐྱེན་བཟང་པོ་སྦྱར་ཏེ་སྒར་ཐོག་གྲོང་ཁྱེར་གྱི་ནུབ་ངོས་ཕྱི་ལོ་༡༩༥༩་ལོར་ཤུལ་མེད་དུ་གཏོར་ཟིན་པའི་དགོན་པ་རྙིང་པའི་གཡོན་ཕྱོགས་ཀྱི་རྡོ་རྒྱང་གང་གི་སར་དཔལ་ལྡན་ཀུན་མཁྱེན་འོད་ཟེར་གླིང་གསར་བཞེངས་བྱས། དགོན་པ་གསར་བཞེངས་དང་ནང་རྟེན་བཞུགས་སུ་གསོལ་ཟིན་ཡང་རྒྱ་ནག་གུང་ཁྲན་ཏང་གིས་ཕྱི་ཚུལ་གྱིས་ཆོས་དད་རང་མོས་བསྒྲགས་ཙམ་ལས་དོན་དངོས་ཐོག་དགོན་པའི་ནང་རྒྱ་ནག་དམར་པོའི་གཞུང་གི་ཆབ་སྲིད་སློབ་གསོ་ལས་གུ་ཡངས་ཀྱིས་བསླབ་པ་སློབ་གཉེར་བྱེད་རྒྱུ་མཚོན་པའི་ཆོས་དད་རང་མོས་ཤིག་མེད་སྟབས་དགོན་པ་དེའི་དགོན་བདག་འོད་ཟེར་རིན་པོ་ཆེས་གཙོས་པའི་དགོན་པའི་དགེ་འདུན་པ་འབོར་ཆེ་བ་རྒྱ་གར་དུ་བཙན་བྱོལ་ལ་ཕེབས་ཏེ་རྒྱ་གར་ལ་བསླབ་པ་སློབ་གཉེར་གནང་ནས་བཞུགས་ཡོད།
དགོན་པའི་རབ་བྱུང་དགེ་འདུན་དང་ནང་རྟེན་སྐུ་གསུངས་ཐུགས་རྟེན།
ངེད་ཅག་ཚང་མས་དགོན་པ་ཞེས་རྣ་བར་ཐོས་དུས་མིག་མདུན་དུ་རབ་བྱུང་དགེ་འདུན་དང༌།  སྐུ་གསུངས་ཐུགས་རྟེན་རྣམས་ཡིད་ལ་འཆར་ཡོང༌། དོན་དངོས་ཀྱང་དགོན་པ་ནི་དཀར་ཕྱོགས་དགེ་བའི་ལམ་དུ་སྣེ་འཁྲིད་རབ་བྱུང་གི་སྡེ་དང༌། སྐུ་གསུངས་ཐུགས་རྟེན་གྱི་བཞུགས་གནས་ཤིག་ཡིན།  དཔལ་ལྡན་འོད་ཟེར་དགོན་པ་ལ་དར་གུད་ཀྱི་འགྱུར་རིམ་མང་པོ་བྱུང་ཡོད་པ་བཞིན་དགོན་པའི་ནང་རྟེན་དང་དགེ་འདུན་པ་འཕེལ་རིམ་སྐོར་ལའང་འགྱུར་བ་ངེས་ཅན་ཞིག་བྱུང་ཡོད་པ་སྨོས་མེད་རེད། འོན་ཀྱང་དཔལ་ལྡན་ཀུན་མཁྱེན་འོད་ཟེར་གླིང་དགོན་པའི་ནང་རྟེན་དང༌། རབ་བྱུང་དགེ་འདུན་གྲངས་འབོར་ཇི་བྱུང་སྤྱི་རྡོག་ཙམ་ཞིག་ཞུས་ན།  དཔལ་ལྡན་ཀུན་མཁྱེན་འོད་ཟེར་གླིང་དགོན་པ་བསྟན་པ་དར་བའི་སྐབས་སུ།  དེ་ཁུལ་འགྲོ་བ་ལ་སྨན་པའི་རབ་བྱུང་དགེ་འདུན་པ་མང་མཐའ་གསུམ་བརྒྱའི་གཡས་གཡོན་དང༌། ཉུང་མཐའ་བརྒྱ་གྲངས་ཙམ་བྱུང་ཡོད།
དགོན་པའི་ནང་རྟེན་སྐུ་གསུངས་ཐུགས་རྟེན་ལ་མཚོན་ན། འདུ་ཁང་དུ་སྟོན་པ་གཙོ་འཁོར་གསུམ་གྱི་སྐུ་རྟེན་དང༌། རྗེ་ཡབ་སྲས་གསུམ་གྱི་སྐུ་རྟེན། ཚེ་ལྷ་རྣམ་གསུམ་གྱི་སྐུ་རྟེན། འོད་ཟེར་བླ་མའི་སྐུ་ཕྲེང་གཉིས་པ་ཀུན་མཁྱེན་བྱང་ཆུབ་འབུམ་པ་མཆོག་དང༌། སྐུ་ཕྲེང་བདུན་པ་སྤྲུལ་སྐུ་དཀོན་མཆོག་རྒྱལ་མཚན་མཆོག་གཉིས་ཀྱི་སྐུ་རྟེན། རིགས་གསུམ་མགོན་པོའི་སྐུ་རྟེན་བཅས་མི་ཚད་ཙམ་དང༌། གཞན་ཡང་ལི་མ་རྙིང་པ་དང༌། གསེར་སྐུ་ཆེ་ཆུང་མི་འདྲ་བ་གསུམ་བརྒྱ་ཙམ་དང༌། འོད་ཟེར་བླ་མའི་སྐུ་ཕྲེང་རིམ་བྱོན་གྱི་དབུ་ཐོད་བཅས་ནང་རྟེན་བྱིན་རླབས་ཅན་གྱི་དད་རྟེན་ངོ་མཚར་བ་ཤིན་ཏུ་མང་པོ་དང༌།  མགོན་ཁང་དུ་དགོན་པའི་ལྷ་སྲུང་གཙོ་བོ་བྲག་ལྷ་མགོན་པོའི་སྐུ་བརྙན་དང༌། དམ་ཅན་ཆོས་ཀྱི་རྡོ་རྗེ། འཇིགས་བྱེད་ཀྱི་སྐུ་བརྙན། དཔལ་ལྡན་ལྷ་མོའི་སྐུ་བརྙན།  གནོད་སྦྱིན་ཁྲི་ཏྲ་པ་ལ།  རྒྱལ་པོ་རྣམ་སྲས། ཆོས་སྐྱོང་བསེ་ཁྲབ་ཅན་གྱི་སྐུ་བརྙན་བཅས་ཡོད། ལྷ་སྲུང་ཆོས་སྐྱོང་བྲག་ལྷ་མགོན་པོ་ནི་སྤུང་མཁན་ཆེན་འོད་ཟེར་བླ་མ་མཆོག་ནས་འོད་ཟེར་བླ་མའི་སྐུ་ཕྲེང་རིམ་བྱོན་གྱི་སྐུའི་ལྷ་སྲུང་དང༌། འོད་ཟེར་དགོན་པའི་ལྷ་སྲུང་གཙོ་བོ་དེ་ཡིན།
དགོན་པ་ཕྱག་འདེབས་པ་པོའི་ལོ་རྒྱུས།
དགོན་པ་ཕྱག་འདེབས་པ་པོ་འོད་ཟེར་བླ་མ་སྐུ་ཕྲེང་བདུན་པ་སྤྲུལ་སྐུ་དཀོན་མཆོག་རྒྱལ་མཚན་མཆོག་ནི་དུས་རབས་བཅོ་བརྒྱད་པའི་སྤྱི་ལོ་༡༦༨༠་ཙམ་ལ་ཚ་བ་སྒང་དུ་སྐུ་འཁྲུངས། དམ་པ་ཁོང་བྱིས་དུས་ནས་སྐྱེས་ཕྲེང་དམ་པ་རྣམས་ཀྱི་བག་ཆགས་ཁྱད་པར་དུ་སད་དེ་རབ་ཏུ་བྱུང་བར་མཛད། དེ་ནས་རིམ་པར་ཡུལ་དབུས་ལ་ཕེབས་ཏེ་མཁས་གྲུབ་གཉིས་ལྡན་གྱི་སྐྱེས་བུ་དམ་པ་མང་པོའི་ཞབས་ལ་གཏུགས་ནས་གཞུང་ཆེན་པོད་ཏི་ལྔས་གཙོས་པའི་ཤེས་བྱ་རིག་པའི་གནས་ལ་སློབ་གཉེར་དཔྱིས་ཕྱིན་པར་མཛད། ལྷག་པར་མདོ་སྔགས་གཞུང་ལུགས་ཡོངས་ལ་གསན་བསམ་སྒོམ་སྒྲུབ་ཐོག། ཆོས་འཆད་སྤེལ་སོགས་ཀྱི་སྒོ་ནས་གདུལ་བྱ་གྲངས་ལས་འདས་པའི་བསམ་པ་ཆོས་ཕྱོགས་སུ་འགོད་པར་མཛད།
དེ་ནས་རིམ་པར་མདོ་ཁམས་ཕྱོགས་སུ་ཕེབས་ནས་འོད་ཟེར་དགོན་པ་ཕྱག་བཏབ་ཅིང་སྐྱེས་ཕྲེང་གོང་མ་རྣམས་ཀྱིས་རྣམ་ཐར་ལེགས་པར་བསྐྱངས་ཏེ་ཆོས་ཀྱི་འཁོར་ལོ་རྒྱས་པར་བསྐོར། དམ་པ་དེའི་ལོ་རྒྱུས་ཞིབ་པ་ཡིག་ཆའི་དེབ་རིགས་མ་རྙེད་ཀྱང་སྔོན་ཆད་རྒན་རབས་རྣམས་ཀྱི་ངག་རྒྱུན་དུ་དམ་པ་ཁོང་བསམ་གྱིས་མི་ཁྱབ་པ་ཞིག་བྱུང་ཡོད་པའི་སྐོར་བཤད་སྲོལ་མང་པོ་ཡོད། དེ་བཞིན་ལོ་རྒྱུས་དེབ་རིགས་ལ་མཚོན་ན། མདོ་སྨད་ཆོས་འབྱུང་དེབ་ཐེར་རྒྱ་མཚོ་ལས་ཟང་ཟིང་ནེ་རིང་པ་འཆི་མེད་རབ་རྒྱས། ལྷུ་ལ་བཀའ་བཅུ་པ། ཇོ་གདམ་བསོད་ནམས་ལྷུན་གྲུབ། ལེགས་བཟང་པ། གནས་རྙིང་ཀུན་དགའ་བདེ་ལེགས། ཀུ་ཅོར་རྟོགས་ལྡན་པ། མངའ་རིས་པ་ངག་དབང་འཇམ་དབྱངས་ཉི་མ་བསྟན་པའི་རྒྱལ་མཚན། སྨར་ཁམས་འོད་ཟེར་བླ་མ་དཀོན་མཆོག་རྒྱལ་མཚན། མཁས་པ་ཤེས་རབ་རིན་ཆེན། རྟ་ཚག་རྗེ་དྲུང་ངག་དབང་ཆོས་ཀྱི་དབང་ཕྱུག། གསེར་ཁང་ཆོས་རྗེ་གུ་ན་མ་ཏི། ཡོངས་འཛིན་ཡེ་ཤེས་རྒྱལ་མཚན། འབྲུག་རྒྱལ་དབང་སྤྲུལ་སྐུ་རྣམས་ཀྱིས་མཛད་པའི་རྗེའི་རྣམ་ཐར་ཞེས་གསལ་པར་བརྟག་ན། དམ་པ་ཁོང་རྒན་རབས་རྣམས་ཀྱི་ངག་རྒྱུན་དུ་བཤད་སྲོལ་ཡོད་པ་བཞིན་འཆད་རྩོད་རྩོམ་གསུམ་གྱི་མཁས་པའི་དབང་པོའི་གོ་སར་ཕེབས་ཤིང༌། སེམས་ཅན་གྱི་འགྲོ་དོན་རྒྱ་ཆེན་པོ་མཛད་ཡོད་པར་རྟོགས་ཐུབ།
དགོན་པའི་འཛིན་སྐྱོང་གི་སྐོར།
དགོན་པ་ནི་རྙོག་འཛིང་དང་འགྲན་རྩོད་ལྐོག་ཟས་རུལ་སོང་ཆེ་བའི་ཟང་ཟིང་གི་སྤྱི་ཚོགས་ཤིག་མིན་ནའང༌། མི་སྡེ་མང་པོ་འདུས་པའི་ཚོགས་པ་ཞིག་ཡིན་སྟབས།  དེ་ལ་འཛིན་སྐྱོང་གི་གོ་རིམ་ངེས་ཅན་ཞིག་མེད་ན་དེ་ཉིད་ཚགས་ཚུད་ལྡན་པའི་ཐོག་ཡུན་གནས་དཀའ་བར་བརྟེན། དཔལ་ལྡན་ཀུན་མཁྱེན་འོད་ཟེར་གླིང་དགོན་པའི་འཛིན་སྐྱོང་གི་ལམ་ལུགས་ནི་ཁྲི་པའི་དབུས་བཞུགས་ཐོག་འཛིན་སྐྱོང་གི་སྡེ་ཚན་ལྔར་དབྱེ་པ་སྟེ།  ཁྲི་པ།  བྱང་འདྲེན། དགེ་སྐུལ། ཕྱག་མཛོད།  སྤྱི་གསོ། དབུ་ཆོས་བཅས་ལྔ་ཡིན།
        དགོན་པའི་འཛིན་སྐྱོང་གི་དབང་ཚད་མཐོ་ཤོས་ནི་ཁྲི་པ་ཡིན་ཞིང༌། ཁྲི་པ་ནི་གྲྭ་སར་ཕེབས་ནས་སློབ་གཉེར་མཐིལ་ཕྱིན་པའི་དགེ་བཤེས་དང༌། དགོན་པ་རང་ཁོངས་ནས་མདོ་སྔགས་ལ་མཁྱེན་རྒྱ་ཡངས་པའི་དགེ་འདུན་པ་བགྲེས་རྣམས་ལ་གྲྭ་མང་ནས་འོས་འཕེན་བྱས་ཏེ་ཁྲི་པ་བསྐོ་བཞག་བྱེད་ཀྱི་ཡོད། ཁྲི་པས་དགོན་པའི་འཛིན་སྐྱོང་གི་དབུ་བཞུགས་ཐོག་དགོན་པའི་བྱེད་སྒོ་མཐའ་དག་ཐོག་སྟངས་འཛིན་ནན་པོ་བྱེད་ཀྱི་ཡོད།
དེ་ཡང་འོད་ཟེར་དགོན་པའི་ཁྲི་པ་རིམ་བྱོན་རྣམས་འགོད་པ་ལ།    ཁྲི་པ་དང་པོ་སྲོང་ཕུ་བླ་མ་ཡོན་ཏན་རྒྱ་མཚོ་མཆོག  གཉིས་པ་མཁན་པོ་གཡུ་ཚེ་མཆོག  གསུམ་པ་ཁྲི་ཆེན་བསྟན་པ་ཆོས་འཕེལ་མཆོག བཞི་པ་ཁྲི་ཆེན་བཀྲ་དབྱངས་མཆོག ལྔ་པ་ཁྲི་ཆེན་ཚེ་རིང་བཀྲ་ཤིས་མཆོག དྲུག་པ་ཁྲི་ཆེན་བསམ་གཏན་རྒྱ་མཚོ་མཆོག བདུན་པ་གོ་བོ་མཁན་ཟུར་རྗེ་བཙུན་ངག་དབང་ཤེས་རབ་མཆོག བརྒྱད་པ་ཁྲི་ཆེན་ཤེས་རབ་རྒྱ་མཚོ་མཆོག  དགུ་པ་ཁྲི་ཆེན་བསྙེན་གནས་ཕུར་བུ་མཆོག བཅུ་པ་ཁྲི་ཆེན་མགོན་པོ་རྣམ་རྒྱལ་མཆོག བཅུ་གཅིག་པ་ཁྲི་ཆེན་བཀྲིས་མཆོག་ལྡན་མཆོག བཅུ་གཉིས་པ་ཁྲི་ཆེན་བསྙེན་འཚམས་པ་བུ་བཀྲ་ལུ་མཆོག  བཅུ་གསུམ་པ་ཁྲི་ཆེན་གྲོང་མགོ་རྒན་རྡོ་རྗེ་མཆོག  བཅུ་བཞི་པ་ཁྲི་ཆེན་བཀྲ་ཤིས་མགོན་པོ་མཆོག བཅོ་ལྔ་པ་ཁྲི་ཆེན་ངག་དབང་མཆོག་ལྡན་མཆོག་བཅས་ཡིན།
ཁྲི་བ་བཅོ་ལྔ་པ་ཁྲི་ཆེན་ངག་དབང་མཆོག་ལྡན་མཆོག་ནི་སྤྱི་ལོ་༡༩༥༩་རྗེས་སུ་ཁྲི་པར་ཕེབས་པའི་ཁྲི་པ་ཡིན། ཁྲི་པ་རིམ་བྱོན་རྣམས་ཀྱིས་བསྟན་པ་སྤྱི་ལ་སྨན་པའི་མཛད་པ་འཕྲིན་ལས་བླ་མེད་དུ་བསྐྱངས་ཡོད། དེ་བཞིན་དགོན་པ་དེ་ཉིད་དང་། དགོན་པ་དེ་གནས་ཀྱི་མི་མང་རྣམས་ལ་ཡང་བཀྲིན་གཞལ་ཐབས་མེད་པའི་བྱམས་སེམས་ཐུགས་ཀྱི་སྙིང་རྗེའི་རྩེ་མོར་བཟུང་སྟེ་བཀྲིན་ཆེན་པོས་བསྐྱངས་ཡོད། ཁྲི་པའི་ལས་ཡུན་ལོ་གསུམ་ཡིན་ཡང་ཁྲི་རབས་གཉིས་གསུམ་སྦྲེལ་བཟུང་བྱས་ནའང་ཆོག་པ་ཡིན།
འདོན་རྟ་སྣེ་འདྲེན་གྱི་བྱང་འདྲེན་ཆེན་མོའི་འགན་ཡུན་ཡང་ལོ་གསུམ་ཡིན། ཕྱག་མཛོད་ཀྱང་གཉིས་ནས་བཞི་བར་གྲངས་ཚད་ཐོག་གྲྭ་མང་ནས་འོས་ཤོག་བླུགས་ཏེ་བསྐོ་བཞག་བྱེད་ཀྱི་ཡོད། ཕྱག་མཛོད་ཀྱི་ཕྱག་ལས་གཙོ་བོ་ནི་དགོན་པའི་ཞིང་པ་དང་། འབྲོག་པ་རྣམས་ལ་ཁྲལ་བསྡུ་རྒྱུ་དང༌། དགོན་པའི་འཚོ་རྟེན་ཡར་རྒྱས་ཀྱི་ཆེད་དུ་འཚོང་རྒྱག་རྒྱུ་སོགས་ཕྱག་ལས་དེ་དག་ཐུར་ཤོར་མེད་པར་མཐུན་གཙང་གནང་དགོས།
སྤྱི་གསོ་ཡང་གཉིས་ནས་བཞི་བར་གྲངས་ཚད་ཐོག་གྲྭ་མང་ནས་འོས་འཕེན་གྱིས་བསྐོ་བཞག་བྱས། སྤྱི་གསོ་ཡིས་དགོན་པའི་མ་དངུལ་ཇི་ཡོད་བདག་སྐྱོང་གནང་ཞིང། མ་དངུལ་དེ་དག་དགོན་པ་ལ་ངེས་དགོས་ཡོད་རིགས་མ་གཏོགས་གཞན་དངུལ་ལྷག་ཇི་ཡོད་སྐྱེད་ཀར་བཏང་སྟེ། སྐྱེད་བབས་བྱུང་བའི་དངུལ་འབོར་རྣམས་ཆོས་ཐོག་ཁག་ཏུ་དགེ་འདུན་པ་རྣམས་ལ་གཏོང་སྒོར་བཏང།
དབུ་ཆོས་གཉིས་ཀྱང་དེ་བཞིན་གྲྭ་མང་ནས་བསྐོ་བཞག་བྱེད། དབུ་ཆོས་གཉིས་ཀྱི་ལས་འགན་གཙོ་བོ་ནི་དགེ་འདུན་པ་རྣམས་ལ་ནད་ན་དང་། འདས་གྲོངས་སོགས་ཀྱི་རྐྱེན་ངན་བྱུང་སྐབས་དབུ་ཆོས་ནས་ལྟ་རྟོགས་གནང་དགོས། དེ་ཡང་དགེ་འདུན་པ་རྣམས་ནད་མནར་གྱིས་རྐྱེན་པས་འདས་གྲོངས་སོགས་གྱུར་ཚེ། དགེ་འདུན་པ་དེ་ཉིད་ཀྱིས་ཞལ་ཆེམས་བཞག་ཏེ་ཅ་དངོས་སྤུན་མཆེད་ལ་སྤྲོད་རོགས་གསུངས་པ་དག་དང༌། གསོན་བཞུགས་སྐབས་སྤུན་མཆེད་དང་འབྲེལ་བ་ཡོད་པའི་དངོས་རྫས་ལས་གཞན་དགེ་འདུན་པ་དེའི་ཅ་དངོས་ཡོད་དོ་ཅོག་དབུ་ཆོས་ནས་བདག་སྐྱོང་བྱེད་འགྲོ་ཡི་ཡོད། དགོན་པའི་ལས་གཉེར་དེ་དག་ཚང་མའི་འགན་ཡུན་ལོ་གསུམ་ཡིན་པས་ལོ་གསུམ་གྱི་རྗེས་སུ་དགེ་འདུན་པ་ཡོངས་ནས་འོས་ཤོག་བླུགས་ཏེ་ལས་གཉེར་གསར་པ་བསྐོ་བཞག་བྱེད་དགོས།
དགེ་སྐོས་ནི་ཁྲིམས་ཀྱི་བདག་པོ་ཡིན་ཞིང༌། དགེ་སྐོས་མཆོག་གིས་དགོན་པའི་ནང་གི་དགེ་འདུན་པ་ཡོངས་ཀྱི་ཤེས་ཡོན་སློབ་གཉེར་མཚོན་པའི་བསླབ་སྡོམ་གྱི་ཚུལ་ཁྲིམས་དང་འགལ་བའི་ངན་སྤྱོད་མཐའ་དག་ཐོག་སྟངས་འཛིན་ནན་པོ་བྱེད་ཀྱི་ཡོད། སྔོན་འོད་ཟེར་དགོན་པའི་དགེ་འདུན་པ་རྣམས་འདུལ་ཁྲིམས་གཙང་ཞིང༌། སྒྲུབ་པ་ཉམས་ལེན་དཔྱིས་ཕྱིན་པ་མཛད་པའི་སྐྱེས་བུ་དམ་པ་གྲངས་ཀྱིས་མི་ལངས་བ་བྱུངཡོད་པ་དེ་ནི་དགེ་སྐོས་རིམ་བྱོན་རྣམས་ཀྱིས་ལྷག་བསམ་བཟང་པོས་ཀུན་ནས་བསླངས་ཏེ་དགོན་པའི་སྒྲིག་ཁྲིམས་ནན་པོ་བསྐྱངས་བའི་བཀའ་དྲིན་ལས་བྱུང་བ་ཡིན་པར་ངོས་འཛིན་ཞུ་ཆོག།
དགེ་སྐོས་ནི་དགོན་པའི་ནང་ཁྲིམས་འཛིན་གྱི་དབང་ཚད་མཐོ་ཤོས་དེ་ཡིན་སྟབས་དགེ་འདུན་པ་སུ་ཞིག་གིས་དགོན་པའི་ཁྲིམས་སྒྲིགས་དང་འགལ་རིགས་བྱུང་ཚེ་དགེ་འདུན་པ་དེ་ལ་ཉེས་པ་ཆེ་ཆུང་ཇི་གཏོང་དགེ་སྐོས་ཀྱི་ཕྱག་ཏུ་ཡོད་པ་ཡིན། དེར་སུ་གང་གིས་ཞུ་གཏུག་དང་དག་བསལ་དང་གཏོང་མི་ཆོག གལ་ཏེ་དེ་རིགས་བྱུང་ཚེ་དོ་བདག་རང་ཉིད་དགོན་པ་ནས་སྐྱིད་སྡུག་འགྲོ་རྒྱུ་ལས་གཞན་ཉེས་པ་སོགས་ཆག་ཡང་ཡོང་ཐབས་མེད་པ་ཡིན། དགེ་སྐོས་ཀྱི་ལས་ཡུན་ནི་ལོ་གཅིག་ཡིན། གཞན་ཡང་དགོན་པའི་ལས་གཉེར་དཀོར་གཉེར་དང༌། ཆོས་རྫས་འགོ་པ། ཨར་པོ་འགོ་པ་སོགས་དུ་མ་མཆིས། དེ་དག་གི་ལས་ཡུན་ནི་ལོ་གཉིས་དང་གསུམ་གང་རུང་དུ་ངེས།
དགོན་པའི་ཤེས་ཡོན་སློབ་གཉེར་གྱི་སྐོར།
དཔལ་ལྡན་ཀུན་མཁྱེན་འོད་ཟེར་གླིང་དགོན་པ་ནི་དཔལ་ལྡན་རྒྱུད་སྨད་གྲྭ་ཚང་གི་སྔགས་གྲྭའི་ཁོངས་སུ་གཏོགས་པའི་དགོན་པ་ཞིག་ཡིན་སྟབས། དགོན་པ་དེའི་ནང་དཔལ་ལྡན་རྒྱུད་སྨད་གྲྭ་ཚང་གི་སྔགས་ཕྱོགས་ཆོ་ག་ཕྱག་ལེན་གྱིས་མཚོན་པའི་སློབ་གཉེར་བྱེད་ཕྱོགས་དང་གཅིག་མཚུངས་སློབ་གཉེར་བྱས། སྔགས་ཕྱོགས་ཀྱི་སྐོར་འོད་ཟེར་དགོན་པའི་སློབ་གཉེར་གནང་ཕྱོགས་གྱི་སྒྲིག་ཁྲིམས་བཙན་པོའི་ཐོག་སློབ་གཉེར་སྤུས་ལེགས་གནང་གི་ཡོད་སྟབས་འོད་ཟེར་དགོན་པའི་སློབ་གཉེར་མཐིལ་ཕྱིན་པའི་དགེ་འདུན་རྣམས་དཔལ་ལྡན་རྒྱུད་སྨད་གྲྭ་ཚང་ལ་འཛུལ་ཞུགས་སྐབས་ཡིག་རྒྱུགས་འབུལ་བཞེས་མི་དགོས་པར་ཐད་ཀར་འཛུལ་ཞུགས་ཆོག་པ་ཡིན། སྤྱིར་འོད་ཟེར་དགོན་པ་དེ་བཞིན་རྒྱུད་སྨད་གྲྭ་ཚང་གི་སྔགས་གྲྭ་ཞིག་གྱུར་ཡོད་ཀྱང་གྲྭ་རིགས་རྣམས་སྨད་རྒྱུད་གྲྭ་ཚང་དང་གྲྭ་ས་གང་དུའང་འགྲོ་ཆོག་པ་ཡིན། དགོན་པ་དེའི་གྲྭ་རྒྱུན་གདན་ས་གསུམ་ལ་ཕེབས་ནས་དགེ་བཤེས་ལྷ་རམས་པའི་གོ་སར་འཛེགས་པ་ཡང་མང་པོ་བྱུང་ཡོད།
དགོན་པའི་ལོ་འཁོར་གཅིག་གི་རིང་ཉིན་མཚན་དུས་དྲུག་ཏུ་སློབ་གཉེར་གནང་ཕྱོགས་ཞིབ་པར་དགོད་པ་ལ། དཔེ་མཚོན་གྱི་ཚབ་ཏུ་ཉིན་ཞག་གཅིག་གི་སློབ་གཉེར་གནང་ཕྱོགས་ཤིག་འགོད་ན། ཐོ་རེངས་སྐྱ་མདའ་དང་པོས་ནམ་གྱི་བུ་མོ་མགྲོན་དུ་བསུས་པའི་དུས་སུ་ཚོགས་བརྡ་ཏིང་ཏིང་ཞིག་བརྡུངས་ཡོང༌། དེའི་དུས་དགེ་སློང་མ་སྒྲུབ་མཁན་གྲྭ་རིགས་ཚང་མ་དགེ་སྐོས་ཀྱི་སྒོ་འགྲམ་རྡོ་གཅལ་ཐོག་ཏུ་བཅར་དགོས། རྡོ་གཅལ་ཐོག་ཏུ་བློ་འཛིན་རིམ་པའི་གོ་རིམ་བཞིན་སོ་སོར་གྲལ་འཛིན་རེ་ཡོད་པ་དེར་བསྡད་དེ། རིགས་གསུམ་མགོན་པོའི་བསྟོད་པ་དང༌། གང་བློ་མ་སོགས་འདོན་ཀློག་གིས་བློར་འཛིན་དགོས། བློ་འཛིན་དེར་བཅར་མ་ཐུབ་པའི་གྲྭ་རིགས་རྣམས་ཀྱི་གྲལ་འཛིན་སྟོང་པ་ལུས་ཡོད་སྟབས་དགེ་བསྐོས་ནས་ལམ་སེང་སུ་སླེབས་ཡོད་མེད་ཤེས་རྟོགས་ཐུབ་ཀྱི་ཡོད། བློ་འཛིན་ལ་བཅར་མེད་པའི་གྲྭ་རིགས་རྣམས་ལ་དགེ་བསྐོས་ནས་ཉེས་པ་ཆེ་ཆུང་སྣ་ཚོགས་ཤིག་བཏང་སྟེ། སང་ནས་སྔར་རྒྱུན་བཞིན་མིན་པར་ཡར་རྒྱས་འགྲོ་བའི་ཐབས་ཤེས་བྱས། དེ་བཞིན་གྲྭ་རིགས་ཚོས་ཀྱང་དགེ་བསྐོས་མཆོག་གི་ལག་འོག་ཏུ་མི་ཚུད་པར་ཁྲིམས་རང་འཁུར་དང་སྡོམ་པ་རང་སྲུང་གིས་དགོན་པའི་སྒྲིག་ཁྲིམས་དང་རང་ཉིད་ཀྱི་འདུལ་ཁྲིམས་གཉིས་གཅེས་སྲུང་གནང་གང་ཐུབ་བྱེད་ཀྱི་ཡོད།
སྔ་དྲོའི་བློ་འཛིན་གྱི་འཛིན་གྲྭ་གྲོལ་རྗེས་ཚོགས་བརྡ་ཏིང་ཏིང་ཞིག་བརྡུངས་ཡོང༌། དེའི་དུས་དགེ་སློང་རྣམས་བཞེངས་ཏེ་ཞོགས་ཚོགས་ལ་བཅར་རྒྱུའི་སྟ་གོན་བྱེད་དགོས། དེ་ནས་དུས་ཡུན་ཅུང་ཙམ་གྱི་རྗེས་དགོན་པའི་ཐོག་ཏུ་ཚོགས་དུང་ཞིག་བཏང་ཡོང༌། དུང་བརྡ་དང་པོའི་སྐབས་དགེ་འདུན་ཚང་མ་སྒོ་འཇུག་འོག་ཏུ་ཕེབས་ཚར་བ་གནང་དགོས། དུང་བརྡ་གཉིས་པའི་སྐབས་སུ་དགེ་འདུན་ཚང་མས་དམིགས་བརྩེ་མ་འདོན་བཞིན་འདུ་ཁང་ནང་དུ་ཕེབས་དགོས། དེ་བཞིན་དམིགས་བརྩེ་མ་ཚར་དང་པོའི་དུས་དགེ་འདུན་པ་བགྲེས་པ་རྣམས་གདོང་གྲལ་དུ་བཞུགས་ཚར་བ་གནང་དགོས། དམིགས་བརྩེ་མ་ཚར་གཉིས་པའི་དུས་དགེ་འདུན་པ་གཞན་བྱིངས་གྲལ་བསྟར་དུ་བཞུགས་ཚར་བ་གནང་དགོས། དེ་ཡང་བཞུགས་གྲལ་གྱི་གོ་རིམ་ནི་གདོང་གྲལ་དུ་དཔལ་ལྡན་སྨད་རྒྱུད་གྲྭ་ཚང་ནས་ཐོན་པའི་དགེ་འདུན་པ་རྣམས་དང། གཞན་ཡང་གྲྭ་ཚང་རང་ཉིད་ནས་ཐོན་པའི་དཔེ་ཆ་དྲག་གྲས་རྣམས་གདོང་གྲལ་དུ་བཞུགས། གཞན་གྲྭ་པ་བྱིངས་རྒན་གྲས་གོ་རིམབཞིན་གྲལ་བསྟར་དུ་བཞུགས། དེ་ནས་བྱང་འདྲེན་ཆེན་མོས་དབུ་བསྐོས་ཐོག སྐྱབས་འགྲོ་ལེགས་བསྐྱེད་དང༌། དགའ་ལྡན་ལྷ་བརྒྱ། བླ་མ་མཆོད་པ། སྲུང་མ་སྤྱིའི་འཕྲིན་བཅོལ། རྒྱལ་བ་མ་ལུས། རིན་པོ་ཆེའི་ཞབས་བརྟེན་སོགས་གཙོ་བོར་བཟུང་སྟེ་ཞོགས་ཚོགས་རྒྱས་པར་འཚོགས།
 དགོན་པའི་ཞོགས་ཚོགས་དེ་ནི་ལོ་གསར་ཉིན་བཅུ་དང། ཆོས་ཞུགས་ཉིན་བཅུ་ཕུད་གཞན་ལོ་འཁོར་གཅིག་གི་རིང་ཉིན་རྟག་འཚོགས་དགོས། ཚོགས་ཀྱི་གྲས་རིམ་ཇི་འཇོག་ནི་དགེ་བསྐོས་ཀྱི་ཕྱག་ཏུ་ཡོད།
ཞོགས་ཚོགས་གྲོལ་མཚམས་གྲྭ་པ་རྣམས་རང་ཤག་ཏུ་ལོག་ཏེ་རང་ཤག་གི་ལས་ཀ་རྣམས་བྱེད་པའི་དུས་ཡུན་ཕྲན་ཙམ་ཞིག་ཡོད་ཅིང༌།  དུས་ཚོད་དེ་ལ་གྲྭ་པ་རྣམས་ནས་རང་ཤག་ཏུ་གད་འཕྱག་པ་དང་ཡོན་ཆབ་འབུལ་བ་སོགས་གྲ་ཤག་གི་རྒྱུན་ལྡན་བྱ་བཞག་དག་བྱེད་ཀྱི་ཡོད།  དེ་ནས་ཞོགས་པའི་ཉི་འོད་དགོན་པའི་རྡོ་གཅལ་སྒང་བྲིས་པའི་གཡུང་དྲུང་རི་མོའི་ཐོག་ཏུ་འཕྲོ་ཉེ་བའི་དུས་ཚོགས་བརྡ་མཁར་རྔ་ཞིག་བརྡུངས་ཡོང། དགེ་སློང་སྒྲུབ་མ་ཟིན་པའི་གྲྭ་པ་བྱིངས་དགོན་པའི་རྡོ་གཅལ་ཐོག་ཏུ་བཅར་ཅིང་རྒན་གྲས་བཞིན་ཞལ་དགེ་སྐོས་ལ་ཕྱོགས་ཏེ་བཞུགས་ནས་བློ་འཛིན་བྱེད་དགོས། དགེ་སྐོས་དེའི་དུས་སྒོ་འབྱོར་འོག་ནས་ཞལ་མར་གཟིགས་ནས་བཞུགས་ཡོད་པས། གྲྭ་པ་རྣམས་རྣམ་གཡེང་བྱས་ཏེ་གཡོ་ཐབས་སོགས་བྱེད་རྒྱུའི་གོ་སྐབས་བྲལ་བ་ཡིན།  གྲྭ་པ་སུ་ཞིག་གིས་དཔེ་ཁྲིད་ཟིན་པ་དག་བློས་འཛིན་ཚར་ན་དང་ཐོག་དགེ་བསྐོས་ཀྱི་མདུན་དུ་རྒྱུགས་འབུལ་ཞུ་དགོས། དེ་ནས་རང་ཉིད་ཀྱི་དགེ་རྒན་མདུན་དུ་རྒྱུགས་འབུལ་ཞུ་དགོས། རྒྱུགས་སྤྲོད་མ་ཟིན་བར་དཔེ་ཁྲིད་གསར་པ་བྱེད་མི་ཆོག་པ་ཡིན།  བློ་འཛིན་དེའི་དུས་ཡུན་ཆུ་ཚོད་གསུམ་ཙམ་ཡིན་ཞིང༌། ཆུ་ཚོད་གསུམ་ཙམ་ཞིག་གི་རྗེས་སུ་གྲོལ་བརྡ་ཏིང་ཏིང་ཞིག་བརྡུངས་ཡོང༌། དེ་ནས་ཉིན་གུང་ཞལ་ལག་གི་བར་གསེང་ཡིན།
ཉིན་གུང་ཞལ་ལག་གི་བར་གསེང་ཆུ་ཚོད་གཉིས་ཙམ་ཡོད་སྟབས་ནང་ཁྱིམ་ཐག་ཉེ་བའི་གྲྭ་རིགས་རྣམས་ནང་དུ་ཕྱིན་ནས་ལོག་ཡོང། ཉིན་གུང་ཞལ་ལག་གི་རྗེས་ཆུ་ཚོད་གཉིས་པ་ཙམ་ཞིག་ལ་སྔོན་བཞིན་དགོན་པའི་རྡོ་གཅལ་ཐོག་ཏུ་བཅར་ཏེ་བློ་འཛིན་བྱེད་དགོས། དེའི་སྐབས་བློ་འཛིན་རྒྱུགས་སྤྲོད་མ་འཕྲོད་པ་རིགས་ཆུ་ཚོད་གཉིས་ཙམ་བཀག་ནས་བློ་འཛིན་བྱེད་བཅུག་པ་ལས་རྒྱུགས་སྤྲོད་ཟིན་པ་རྣམས་ཆུ་ཚོད་གཅིག་ཙམ་གྱི་རྗེས་སུ་ལོག་ཆོག་པ་ཡིན།
དེ་ཡང་དགོང་དྲོའི་ཉི་མའི་གྲིབ་གསིལ་རྡོ་གཅལ་ཐོག་གི་གཡུང་དྲུང་རི་མོ་ཐོག་ཏུ་ཏག་ཏག་འཕྲོ་སྐབས་ཚོགས་བརྡ་མཁར་རྔ་ཞིག་བརྡུངས་ཡོང༌། དེ་དུས་ཀྱང་དགེ་འདུན་པ་རྣམས་སྔོན་བཞིན་རྡོ་གཅལ་ཐོག་ཏུ་རྒན་གྲས་བཞིན་བཞུགས་ཏེ་བློ་འཛིན་བྱེད་དགོས། དེའི་དུས་ཀྱང་གྲྭ་པ་ཚོས་གཡོ་འཁྲབ་བྱེད་ས་གང་ཡང་མི་རྙེད། གང་ཡིན་ཟེར་ན་དགེ་བསྐོས་མཆོག་སྒོ་འབྱོར་འོག་ཏུ་ཞལ་མར་གཟིགས་ནས་བཞུགས་ཡོད། དེ་ནས་ཆུ་ཚོད་ལྔ་པ་ཙམ་ཞིག་ལ་གྲོལ་བརྡ་མཁར་རྔ་བརྡུངས། ཆུ་ཚོད་གཅིག་ཙམ་རིང་བར་གསེང་ཡིན། ཆུ་ཚོད་དྲུག་པ་ཙམ་ལ་མཁར་རྔ་ཞིག་བརྡུངས་ཡོང༌། དེའི་དུས་མཁར་རྔ་རྡུང་མཁན་གྱིས་ལྕགས་རིའི་ཕྱོགས་ཚང་མའི་སྒོར་སྒོ་ལྕགས་བརྒྱབ་ཏེ་ལྡེ་མིག་དགེ་བསྐོས་མཆོག་གི་ཕྱག་ཏུ་ཕུལ། གྲྭ་པ་རྣམས་དགེ་བསྐོས་ཀྱི་ཤག་མདུན་དུ་གྲལ་བསྟར་བསྒྲིགས་ནས་གང་བློ་མ་དང། སྒྲོལ་མ་ཉི་ཤུ་རྩ་གཅིག་སོགས་བློ་འཛིན་བྱེད་དགོས།
བློ་འཛིན་དེའི་དུས་ཡུན་དགེ་སྐོས་མཆོག་གིས་ཇི་ཙམ་བཀག་པར་དེ་ཙམ་དུ་བསྡད་དགོས། དཔལ་ལྡན་ཀུན་མཁྱེན་འོད་ཟེར་གླིང་དགོན་པའི་དགེ་འདུན་པ་རྣམས་ཀྱིས་ལོ་འཁོར་གཅིག་གི་རིང་སློབ་གཉེར་གནང་ཕྱོགས་དཔེ་མཚོན་ཙམ་དུ།   གཞན་ཡང་དགེ་འདུན་པ་རྣམས་ནས་འཛིན་གྲྭ་རིམ་པར་ལས་རིགས་དང་། སྦྱོང་ཚན་གྱི་སྐོར། དགེ་སློང་སྒྲུབ་མ་ཟིན་པར་དགེ་ཚུལ་རྣམས་ཀྱིས་ཇ་ཐུག་འདྲེན་རྒྱུ་དང༌། གད་བདར་འཕྱག་རྒྱུ། སེར་དུང་འབུད་རྒྱུ་སོགས་གསར་ཁྲལ་གྱི་ཞབས་འདེབས་ཞུ་རྒྱུ།  དགེ་སློང་གསར་པ་རྣམས་ཆོས་ཐོག་ཚོགས་ཞུགས་ཆད་མེད་ཐོག་ཟུར་དུ་སྒྱུ་རྩལ་སྡེ་ཚན་དུ་ཞུགས་ཏེ། རྡུལ་ཚོན་བཅུ་གཉིས་དང༌། དུང་རྒྱང་གླིང་ཉི་ཤུ་རྩ་བཞི་སོགས་སྦྱངས་ཏེ། བདེ་གསང་འཇིགས་གསུམ་ཆོས་ཐོག་གི་རྡུལ་ཚོན་དང༌།  དཀྱིལ་འཁོར་ཆ་མཐུན་རྒྱས་པ་བཞེངས་རྒྱུ། དུང་གཏོང་རྒྱ་གླིང་སྙན་གསན་གཏང་རྒྱུ་སོགས་སྒྲུབ་དགོས།
དགོན་པའི་ལོ་འཁོར་གཅིག་གི་དམིགས་བསལ་ཆོས་ཐོག་དང་ཚོགས།
བོད་ཟླ་དང་པོའི་ནང་ཉིན་ལྔ་རིང་གསང་བ་འདུས་པའི་འཇིག་རྟེན་དབང་ཕྱུག་གི་མ་ནི་དུང་སྒྲུབ་འཚོགས། ཚོགས་མཇུག་ཏུ་དབང་བསྐུར།  ཚོགས་དེའི་སྦྱིན་བདག་བླ་བྲང་ཡིན་ཞིང༌། བླ་བྲང་ནས་ཚོགས་ལ་གཏོང་སྒོ་བཏང།
བོད་ཟླ་གཉིས་པའི་ནང་ཉིན་ལྔ་རིང་བསྐང་གསོ་ཆོས་ཐོག་དང༌། མགྲོན་ཆོས་གཙོ་བོ་བརྒྱད་ཀྱི་བསྐང་གསོ་གཏོང་བ། བཀའ་འགྱུར་ཆོས་ཐོག་ཚོགས། ཚོགས་དེ་གཉིས་ཀྱི་སྦྱིན་བདག་ཕྱག་མཛོད་ཁང་ཡིན་ཞིང༌། ཕྱག་མཛོད་ནས་ཚོགས་ལ་གཏོང་སྒོ་རྒྱས་པར་གཏོང༌ཞིང་མཇུག་ཏུ་གཏོང་འབུལ་ཞུ།
བོད་ཟླ་གསུམ་པའི་ནང་ཉིན་ལྔ་རིང་རྡུལ་མཚོན་དང་འབྲེལ་བའི་དཀྱིལ་འཁོར་ཆོས་ཐོག་དང༌། བདེ་མཆོག་ཆོས་ཐོག་གཉིས་འཚོགས། བདག་བསྐྱེད་འདུན་བསྐྱེད་བུམ་པ་བཅས་བདེ་མཆོག་ཆོ་ག་ཆ་ཚང་གཏོང༌། ཚོགས་དེ་གཉིས་ཀྱི་སྦྱིན་བདག་ཀྱང་བླ་བྲང་ཡིན་ཞིང༌། བླ་བྲང་ནས་ཚོགས་ལ་གཏོང་སྒོ་རྒྱས་པར་གཏོང༌།
བོད་ཟླ་བཞི་པའི་ནང་ཉིན་ལྔ་རིང་སྨྱུང་གནས་ཆོས་ཐོག་འཚོགས། མགྲོན་ཆོས་གཙོ་བོ་སྤྱན་རས་གཟིགས་ཀྱི་བདག་བསྐྱེད་གཏོང༌།  སྨྱུང་གནས་ལ་དགེ་འདུན་པ་རྐྱང་པ་མིན་པར་མི་མང་ཡང་འབོར་ཆེན་སྨྱུང་གནས་ལ་སྡོད། སྨྱུང་གནས་ཀྱི་སྦྱིན་བདག་སྤྱི་གསོ་ཡིན་ཞིང༌།  སྤྱི་གསོ་ནས་སྨྱུང་གནས་ཀྱི་གཏོང་སྒོ་ཁག་གཏོང༌།
བོད་ཟླ་ལྔ་པའི་ནང་ཉིན་ལྔ་རིང་གསང་འདུས་སྒྲུབ་མཆོད་དང༌། རྡུལ་མཚོན་དང་འབྲེལ་བའི་གསང་འདུས་སྒྲུབ་མཆོད་འཚོགས། བདག་བསྐྱེད་འདུན་བསྐྱེད་བུམ་པ་བཅས་བདག་འཇུག་ལེན། ཆོས་ཐོག་དེའི་སྦྱིན་བདག་དབུ་ཆོས་ཡིན་ཞིང༌། དབུ་ཆོས་ནས་ཚོགས་ལ་གཏོང་སྒོ་གཏོང༌།
བོད་ཟླ་དྲུག་པའི་ནང་ཉིན་ལྔའི་རིང་འཇིག་བྱེད་དང་འབྲེལ་བའི་རབ་གནས་ཆོས་ཐོག་འཚོགས། རབ་གནས་དགེ་ལེགས་ཆར་འབེབས་ལ་རྡུལ་མཚོན་ཆབ་འདྲེན་ཆོ་ག་ཕྱག་ལེན་མཛད། ཆོས་ཐོག་དེའི་གཏོང་སྒོ་ཡང་བླ་བྲང་ནས་གནང༌།
བོད་ཟླ་བདུན་པའི་ནང་ཉིན་ལྔ་རིང་རྡུལ་མཚོན་དང་འབྲེལ་བའི་འཇིགས་བྱེད་ཆོས་ཐོག་འཚོགས། འཇིགས་བྱེད་ལྷ་བཅུ་གསུམ་གྱི་བདག་བསྐྱེད་གཏོང༌།  ཚོགས་དེར་ཕྱག་མཛོད་ཁང་ནས་གཏོང་སྒོ་རྒྱག
བོད་ཟླ་བརྒྱད་པའི་ནང་དགེ་འདུན་པ་བྱིངས་ལོ་རྟག་པར་འོད་ཟེར་རིན་པོ་ཆེའི་བླ་མཚོ་འབུམ་མཚོ་ལ་རྟ་བཞོན་ནས་མཚོ་འབུལ་དུ་ཕེབས། དགེ་འདུན་པ་རྣམས་མཚོ་འབུལ་ལ་ཕེབས་སྐབས་རྟ་དང་སྡོད་གུར་ཟས་རིགས་སོགས་འོད་ཟེར་དགོན་པའི་ནོར་མ་བླ་མ་རུ་བ་ནས་གྲ་སྒྲིག་ཞུ་སྲོལ་ཡོད།
བོད་ཟླ་བརྒྱད་པའི་ནང་ཉིན་ལྔའི་རིང་སྨན་ལྷ་ཆོས་ཐོག་འཚོགས། དུས་འཁོར། ཀུན་རིག་ཕྱག་རྡོ། སྨན་ལྷ་བཅས་སྒྲུབ་མཆོད་ཕྱག་ལེན་མཛད། ཚོགས་དེའི་སྦྱིན་བདག་ཀྱང་དབུ་ཆོས་ཡིན་ཞིང༌། དབུ་ཆོས་ནས་ཚོགས་ཀྱི་གཏོང་སྒོ་ཁག་རྒྱག
དབྱར་དུས་ཆབ་ཞུགས་ཀྱི་སྐབས་དབྱར་སྐྱིད་དུ་དཔོན་རིགས་ཁག་གདན་ཞུ་གནང་སྟེ་དགོན་པའི་དགེ་འདུན་པ་རྣམས་ཀྱིས་ལྷ་མོ་འཁྲབ་སྟོན་འབུལ་ལམ་ཞུས། ལྷ་མོ་ནི་བོད་ཀྱི་ཐུན་མོང་མ་ཡིན་པའི་སྒྱུ་རྩལ་ལྡན་པའི་འཁྲབ་སྟོན་ཞིག་ཡིན་ལ། ལྷག་པར་དུ་འོད་ཟེར་དགོན་པའི་ལྷ་མོ་འཁྲབ་སྟོན་ནི་སྨར་ཁམས་ཁུལ་དུ་སྙན་གྲགས་ཆེན་པོ་ཡིན་སྟབས་མི་ཚོགས་སྟོང་ཕྲག་མང་པོ་ལྟད་མོར་འཛོམས།   འོད་ཟེར་དགོན་པའི་ལྷ་མོའི་སློབ་རྒྱུད་ནི་ལྷ་སའི་སྐྱོར་མོ་ལུང་གི་ལུགས་ཡིན་ཟེར་སྲོལ་ཡོད།།
བོད་ཟླ་དགུ་པའི་ནང་ཉིན་ལྔའི་རིང་ལྷ་བབས་དུས་ཆེན་དང༌། ཚེ་དཔག་མེད་ཆོས་ཐོག་འཚོགས། རྡོ་རྗེ་ཚེ་དཔག་མེད་ཀྱི་བདག་འདུལ་ཚེ་རྫས་སྒྲུབ་པའི་ཆོ་ག་ཕྱག་ལེན་མཛད།  ཚོགས་དེའི་སྦྱིན་བདག་ཀྱང་བླ་བྲང་ཡིན། བླ་བྲང་ནས་ཚོགས་ཀྱི་གཏོང་སྒོ་ཆ་ཚང་བཏང༌།
བོད་ཟླ་བཅུ་པའི་ནང་ཉིན་ལྔའི་རིང་གསང་བདེ་འཇིགས་གསུམ་དང༌། སྨོན་ལམ་ཁག་རེས་མོས་བྱས་ནས་འཚོགས།  ཚེསཉི་ཤུ་ལྔ་ཉིན་དགའ་ལྡན་ལྔ་མཆོད་ཚོགས་ཞིང༌། བླ་མ་མཆོད་པའི་ཚོགས་འབུལ་བདག་བསྐྱེད་གཏོང༌།  དགོང་མོར་དགོན་པའི་སྟེང་འོག་ཕྱོགས་ཀུན་ཏུ་མར་མེ་སྐར་ཚོགས་ས་ལ་འཕོས་འདྲར་སྤར་ཞིང༌། དགེ་འདུན་པ་རྣམས་ཀྱིས་དགོན་པའི་ཡང་ཐོག་ཏུ་དམིགས་བརྩེ་མའི་དབྱངས་རྟ་འཐེན། སྐྱ་བོ་མི་མང་རྣམས་ནས་རྒྱན་གོས་གཟབ་རྒྱས་སྤྲས་ཏེ་དམིགས་བརྩེ་མ་དྲངས་ཏེ་དགོན་པ་ལ་སྐོར་བ་བྱེད།   ཚེས་ཉི་ཤུ་དྲུག་གི་ཞོགས་པར་དགེ་སྐོས་གསར་པའི་ཁྲི་འདོན་མཛད་སྒོ་འཚོགས།   ཚོགས་དེའི་སྦྱིན་བདག་ཀྱང་སྤྱི་གསོ་ཡིན་པས་སྤྱི་གསོ་ནས་ཚོགས་ལ་གཏོང་སྒོ་མི་ཆུང་བར་བརྒྱབ།
བོད་ཟླ་བཅུ་གཅིག་ནང་ཉིན་ལྔའི་རིང་གདུགས་དཀར་གཏོར་ཆེན་དང༌། སེང་གདོང་མ་གཏོར་ཆེན་དང༌། སྦྱིན་བསྲེགས་ཆོས་ཐོག་ཚོགས། བདེ་གསང་འཇིགས་གསུམ་གྱི་རྡུལ་མཚོན་གྱི་དཀྱིལ་འཁོར་གཞུང་དང་མཐུན་པའི་དངོས་གཙང་བཞེངས། སྔོན་འགྲོར་འཁོར་ཚོགས་ཀྱི་སྦྱིན་བསྲེག་ལྡུག།  ཆོས་ཐོག་དང་གཏོར་ཆེན་དེ་དག་གི་སྦྱིན་བདག་བླ་བྲང་ཡིན་པས༌། བླ་བྲང་ནས་གཏོར་ཆེན་དང་ཚོགས་ལ་གཏོང་སྒོ་མི་ཆུང་པར་གཏོང༌།
བོད་ཟླ་བཅུ་གཉིས་ནང་མགོན་པོའི་གཏོར་ཆེན་ཡིན། གཏོར་ཆེན་དེའི་སྦྱིན་བདག་ཀྱང་བླ་བྲང་ཡིན།
དགོན་པས་དམིགས་བསལ་སྲུང་བརྩི་ཞུས་པའི་དུས་ཆེན་ཁག
དགོན་པའི་དུས་ཆེན་ཆེ་ཤོས་ཤིག་ནི་དགུ་གཏོར་ཆེན་མོ་རེད། བོད་ཟླ་བཅུ་གཉིས་པའི་ཚེས་ཉི་ཤུ་བརྒྱད་ལ་སྐྱ་འཆམ་བརྒྱབ། སྐྱ་འཆམ་ནི་དགེ་འདུན་པ་རྣམས་ཀྱིས་བདེ་རྩལ་ངོམ་རྒྱུའི་འཆམ་ཞིག་ཡིན་སྟབས། འཆམ་པ་དགེ་འདུན་པ་ཚང་མས་ཐེར་གཟན་དང་ཐེར་ཤམ། རྒྱ་སེ་སྟོད་འགག  གོས་ཆེན་ཚ་རྩག་ཤམ་མཇུག  གོས་ཆེན་ལྷམ་ཟོན་པ་བཅས་མནབས་ཏེ་ཆུ་མོའི་ནང་དུ་ཉ་འཁྱུག་པ་ལྟར་བདེ་རྩལ་གྱིས་ལྟད་མོ་བའི་ཡིད་འཚིམ་པར་བྱེད།  བོད་ཟླ་བཅུ་གཉིས་པའི་ཚེས་ཉི་ཤུ་དགུ་ཉིན་གཏོར་རྒྱག་དང༌། དགུ་འཆམ་རྒྱག དགུ་འཆམ་ནི་ལྷ་སའི་བསྟན་རྒྱས་གླིང་གི་འཆམ་དང་མཐུན།
དགུ་འཆམ་རྒྱག་སྟངས་ནི། སྔོན་དུ་དུང་དང་རྒྱང་གླིང་གིས་སྙན་གསན་བཏང་རྗེས། མཆོད་པའི་ལྷ་མོ་གཉིས་རྔ་སིལ་རོལ་མོ་དཀྲོལ་ནས་རྒྱལ་པོ་ཧ་ཤང་གདན་འདྲེན་ཞུ།  དེ་ནས་ཧ་ཕྲུག་བཞིས་བཀྲིས་རྟགས་བརྒྱད་མཆོད་པའི་སྐོར་འཆམ་དང༌། དེ་ནས་ཞྭ་ནག་གསེར་སྐྱེམས་རིག་འཛིན་རྩ་བརྒྱད་སྐུ་འཆམ་རྒྱག  དེའི་རྗེས་གཞི་བདག་མཛད་ཤད་འཆམ་པ་དྲུག  དེ་ནས་དུད་ཁྲོད་བདག་པོ་གནང་བཞི་འཆམ། དེ་ནས་ཨ་ཙ་ར་སྐུ་འཆམ་འཆམ་པ་དྲུག   དེའི་རྗེས་ཤན་རྗེ་དམ་ཅན་ཆོས་རྒྱལ་ཡབ་ཡུམ་འཁོར་དང་བཅས། འབག་ཆེན་འཆམ་པ་བཅོ་ལྔ༌།  དེ་ནས་དྲེགས་པའི་ཆོས་སྐྱོང་བསེ་ཁྲབ་ཅན་གཙོ་འཁོར་བཅུ་གཉིས་བཅས་རིམ་བཞིན་འཆམ།   ཉིན་དེ་གཉིས་ཀར་ཡུལ་མི་སྟོང་ཕྲག་མང་པོས་ལུས་ལ་རྒྱན་གོས་གཟབ་སྤྲས་ལེགས་པར་སྤྲས་ཏེ་འཚང་ཁ་ཤིག་ཤིག་འཆམ་གྱི་ལྟད་མོ་ལ་རོལ།
བོད་ཟླ་དང་པོའི་ཚེས་གཅིག་ནི་བོད་ཀྱི་ལོ་གསར་ཡིན་སྟབས་ལོ་གསར་གྱི་མཛད་སྒོ་སྤེལ།  དགོན་པའི་འདུ་ཁང་གི་སྐུ་གསུང་ཐུགས་རྟེན་སྤྱན་མངར་མཆོད་རྫས་ལེགས་པར་བཤམས་ཤིང༌།  དགོན་པའི་ཤག་སྐོར་གྱི་ནང་དུ་སངས་རྒྱས་ཀྱི་སྐུ་ཐང་དགུ་བཀྲམས་ཤིང་དེའི་མདུན་གྱི་རྡོ་གཅལ་སྟེང་དུའང་མཆོད་གདན་བཏིང་ནས་མཆོད་པ་ཕུལ།  ཉིན་དེར་ཡང་ཡུལ་མི་རྣམས་གཟབ་མཆོར་རྒྱས་པར་སྤྲས་ཏེ་ཆོས་མཇལ་དུ་ཡོང༌།
བོད་ཟླ་དང་པོའི་ཚེས་ལྔ་ནི་ལོ་རྟག་དགོན་པའི་དགེ་འདུན་པ་ཚང་མས་ཟས་རིགས་བསྣམས་ཤིང༌།  རྟ་བཞོན་ནས་སྟག་ལུང་བན་ཀེ་རི་རྩེར་བསང་གསོལ་དུ་ཕེབས་སྲོལ་ཡོད། དེ་ནི་དགེ་འདུན་པ་རྣམས་ཀྱི་དགའ་སྣང་ཆེ་བའི་དུས་ཤིག་ཡིན།
ཟླ་རྒྱུགས་དང་ལོ་འཁོར་རྒྱུགས་སྤྲོད་ཆེན་མོ།
སྤྱིར་དགེ་འདུན་པ་ཚང་མས་སོ་སོའི་དགེ་རྒན་གྱི་དྲུང་ནས་དཔེ་འཁྲིད་ཟིན་པ་རྣམས་ཉིན་རེ་བཞིན་རང་ཉིད་ཀྱི་དགེ་རྒན་དང་དགེ་སྐོས་གཉིས་ལ་བློ་རྒྱུགས་འབུལ་དགོས། ཟླ་རྒྱུགས་ནི་ཟླ་རེ་བཞིན་དགོན་པའི་ལས་སྣེ་ཆེན་མོ་གསུམ་དགེ་སྐོས་དང་བྱང་འདྲེན༌། ཁྲི་པ་གསུམ་ལ་འབུལ་དགོས། ལོ་རྒྱུགས་ཀྱི་སྐབས་སུ་དགོན་པའི་ཆོས་རྭའི་ནང་གུར་རྒྱག་ཅིང༌། ལས་སྣེ་ཆེན་མོ་གསུམ་ལ་གསོལ་ཚིགས་རྒྱས་པར་དྲངས་ཏེ༌། ཟིན་མཚམས་དང་པོ་ནས་རབ་གནས་ཇི་ལྟར་དམིགས་སྒོ་བར་ཆ་ཚང་ལས་སྣེ་ཆེན་མོ་གསུམ་ལ་རྒྱུགས་འབུལ་ཞུ་དགོས། རྒྱུགས་སྤྲོད་ཆེན་མོ་དེ་གཉིས་ཀྱི་སྦྱིན་བདག་བླ་བྲང་ཡིན་ཞིང༌། རྒྱུགས་སྤྲོད་གཉིས་ལ་འགྲོ་སོང་ཇི་སོང་བླ་བྲང་ནས་གནང༌།
དེ་བཞིན་དགེ་འདུན་པ་རྣམས་ཀྱིས་བྱེད་བཅོལ་སྤྱི་དང༌། བསྐང་གསོལ། གསང་བདེ་འཇིགས་གསུམ་སོགས་རབ་གནས་ཇི་ལྟར་དམིགས་སྒོ་བར་ཆ་ཚང་ལས་སྣེ་གསུམ་ལ་བློ་རྒྱུགས་གཙང་འབུལ་ཟིན་རྗེས། རང་ཉིད་དགེ་སློང་རང་དགོན་དང་ལྷ་སའི་དཔལ་ལྡན་རྒྱུད་སྨད་གྲྭ་ཚང་གང་དུ་བསྒྲུབ་རྒྱུ་ཡིན། ལོ་གསར་ཚེས་ལྔ་ཉིན་དགོན་པའི་གྲྭ་པ་བྱིངས་སྟག་ལུང་རི་རྩེར་བསང་གསོལ་དུ་ཕེབས་སྐབས། འོད་ཟེར་བླ་བྲང་ནས་སྙན་གསན་པ་རྣམས་ལ་གསོལ་ཚིགས་ཤིག་འདྲེན། དེའི་དུས་སྙན་གསན་དང་པོ་དེ་འབུལ་དགོས། སྙན་གསན་གཉིས་པ་བོད་ཟླ་དང་པོའི་ཟླ་རྒྱུགས་སྐབས་སུ་དགོན་པའི་ལས་སྣེ་ཆེན་མོ་གསུམ་ལ་འབུལ་དགོས། སྙན་གསན་གསུམ་པ་དེ་བོད་ཟླ་གཉིས་པའི་ཚེས་བཅོ་ལྔ་ཉིན་འབུལ་དགོས། དེའི་སྐབས་རང་ཉིད་ནས་གཞིས་དགོན་དང་ལྷ་སའི་དཔལ་ལྡན་རྒྱུད་སྨད་གྲྭ་ཚང་གང་དུ་དགེ་སློང་བསྒྲུབ་རྒྱུ་མཚོན་པའི་སློབ་གཉེར་བྱེད་རྒྱུ་ཡིན་ཐག་གཅོད་གཙང་མ་གནང་དགོས། སྤྱིར་དབང་པོ་སྐྱོན་ཅན་རིགས་རྣམས་རང་དགོན་དུ་བསྡད་པ་ལས་གཞན་གྲྭ་པ་བྱིངས་ལྷ་སར་འགྲོ་རྒྱུ་གཙོ་འདོན་བྱེད།
ལྷ་སར་འགྲོ་མཁན་རྣམས་ཀྱིས་སླར་ཡང་བྱང་འདྲེན་ཆེན་མོའི་མདུན་དུ་བསྐྱར་རྒྱུགས་འབུལ་དགོས། བསྐྱར་རྒྱུགས་ཕུལ་ཟིན་ནས་ལྷ་སར་འགྲོ་གཏན་འཁེལ་བའི་གྲྭ་རྣམས་ཀྱིས་རང་ཉིད་དགེ་བའི་བཤེས་གཉེན་གྱི་མདུན་དུ་མཇལ་བཅར་ཞུས་ཏེ་གདམས་ངག་ཞུས་པ་དང། དགོན་པའི་ནང་རྟེན་སྐུ་གསུངས་ཐུགས་རྟེན་རྣམས་ལ་མཇལ་དར་བསྒྲོན་ནས་མཇལ་བཅར་ཞུས་པ། དེ་བཞིན་ལྷ་སྲུང་རྣམས་ལ་ལམ་བར་བགེགས་བར་ཆད་མི་ཡོང་བའི་འཕྲིན་བཅོལ་རྒྱས་པར་བཏང་སྟེ་ལྷ་སར་ཐོན་འགྲོ།
དེའི་དུས་སྡོད་མཁན་དང་འགྲོ་མཁན་གཉིས་བར་ཡིད་སྐྱོ་བའི་གནས་ཚུལ་མང་པོ་ཡོད། སྡོད་མཁན་དགེ་ཚུལ་བྱིངས་ཇ་དང་འོ་མ་འབྲས་བསིལ་སོགས་མསྣམས་ཏེ་འཕེབས་སྐྱེལ་ཚུལ་དུ་འགྲོ་མཁན་རྣམས་ཀྱི་སྔོན་ལ་ཐོན་ནས་རྒྱང་ཕྲག་གཅིག་གི་སར་བསྒུགས་བསྡད། དེར་ཐོན་མཁན་རྣམས་འབྱོར་འཕྲལ་གྲལ་དུ་བཞུགས་བཅུག་ཅིང། ཇ་དང་འོ་མ་འབྲས་བསིལ་སོགས་བཀྱགས། དེའི་སྐབས་ཚང་མ་ཡིད་སྐྱོ་པོའི་ངང་འགྲོ་མཁན་ཚོས་སྡོད་མཁན་རྣམས་ལ་བསླབ་པ་སློབ་གཉེར་དང་རྒན་གཞོན་གོ་རིམ་ལྡན་པའི་ཐོག་དགོན་པའི་ཁྲིམས་སྒྲིག་ལེགས་པར་བསྲུང་དགོས་པའི་སློབ་སྟོན་བྱས་པ་དང༌། སྡོད་མཁན་ཚོས་འགྲོ་མཁན་རྣམས་ལ་ལམ་བར་གཟབ་ནན་དང༌། ལྷ་སར་འབྱོར་འཕྲལ་དུས་ཚོད་ཆུད་ཟོས་སུ་མི་གཏོང་བར་སློབ་གཉེར་ལ་ཧུར་བརྩོན་བྱས་ཏེ་དགོན་པའི་མཚན་སྙན་གོང་དུ་འདེགས་དགོས་ཚུལ་སོགས་བསླབ་བྱ་བསྐྱོན་རེ་བྱས་ཏེ་ཚང་མ་ཤུམས་བཞིན་ཡིད་སྐྱོ་པོའི་ངང་ཞལ་བྱེས་ཏེ་རང་རང་གི་དམིགས་སྒོ་ཕྱོགས་སུ་མདུན་བསྐྱོད་བྱས།

དགེ་འདུན་པ་རྣམས་ཀྱི་འཚོ་རྟེན།
དཔལ་ལྡན་འོད་ཟེར་དགོན་པའི་དགེ་འདུན་འདུས་མང་རྒྱ་མཚོའི་ལོ་འཁོར་གཅིག་གི་འཚོ་རྟེན་སྐོར་མདོར་ཙམ་ཞུས་ན། དེ་ཡང་དགོན་པ་གྲྭ་ཚང་ནས་དགེ་འདུན་པའི་འཚོ་བའི་དམིགས་རྟེན་དུ་ཟླ་རེར་དགེ་འདུན་པ་རེ་ལ་འབྲུ་ཁལ་རེ་དང༌། ལོ་གསར་དང་ཆབ་ཞུགས་གཉིས་ལ་འབྲུ་ཁལ་རེ་བཅས་ཁྱོན་ལོ་གཅིག་ལ་འབྲུ་ཁལ་བཅུ་གཉིས་གནང༌། དགེ་འདུན་པ་རྣམས་ཀྱི་ལོ་འཁོར་གཅིག་གི་འཚོ་བ་དམིགས་རྟེན་འབྲུ་ཁལ་བཅུ་གཉིས་དེ་ཡིན་ཞིང། དེས་ལོ་གཅིག་རིང་འདང་བ་བྱེད་དགོས། དགོན་པའི་དམིགས་བསལ་ཆོས་ཐོག་དང༌། གཏོང་སྒོའི་སྐབས་ཇ་དང་ཕུག་པ་ཡོད། འོན་ཀྱང་རྩམ་པ་རང་ཉིད་ནས་བསྣམས་འཕེབས་དགོས། དགེ་འདུན་པ་ལྷ་སའི་དཔལ་ལྡན་རྒྱུད་སྨད་གྲྭ་ཚང་དུ་སློབ་གཉེར་འཕེབས་མཁན་རྣམས་ཀྱིས་སློབ་གཉེར་མཐར་ཕྱིན་ཏེ་རང་དགོན་དུ་ཕེབས་འཕྲལ་སྔོན་གྱི་སྐུ་སྐལ་རྣམས་ཟླ་རེར་འབྲུ་ཁལ་རེ་བཅས་ལོ་ཇི་བསྡད་ཀྱི་སྐུ་སྐལ་ཆ་ཚང་རིམ་བཞིན་གནང༌།  དེ་ཡང་དགེ་འདུན་པ་བདུན་ཅུར་བླ་བྲང་ནས་གནང་སྲོལ་ཡོད་པ་དང༌། གཞན་རྣམས་ལ་དགོན་པ་ནས་གནང་དགོས།།
དགོན་པའི་གྲྭ་རྒྱུན་ཡོངས་ཁུངས་དང་སློབ་གཉེར་འགྲོ་ཁུངས།
དགོན་པའི་ནང་དུ་གྲྭ་རྒྱུན་རྒྱས་པའི་སྐབས་སུ་གྲྭ་རྒྱུན་དགེ་འདུན་པ་བགྲེས་གཞོན་ཚང་མ་བསྡོམས་སུམ་བརྒྱ་ཙམ་དང༌།  གཞན་ཡང་དེའི་ཉེ་འཁྲིས་སུ་ཡོད་ཅིང། དགེ་འདུན་པ་དེ་དག་གི་ཡོང་ཁུངས་ནི་དགོན་པའི་ཞིང་པ་དང༌། འབྲོག་པ། ཁྲལ་པ་སོགས་དགོན་པའི་ཉེ་འཁོར་གྱི་ཡུལ་སྡེ་ཁག་ནས་ཡོང། དེ་ཡང་ཡོང་ཁུངས་གཙོ་གནས་ཁག་རགས་རིམ་ཙམ་ཞིག་ཞུས་ན།  སྔོན་དམངས་ཁྲོད་ངག་རྒྱུན་དུ་སྒར་ཐོག་སྒོ་བཟུང་ལྔ་བརྒྱ་ཞེས་གྲགས་པའི་སྒར་ཐོག་སྒོ་བཟུང་ལྔ་བརྒྱ་དང༌། དགོན་པའི་ཤར་ངོས་སུ་མི་རིང་བར་ཆགས་པའི་ཕུ་ལུང་དང་བྱང་ར་ཡུལ་སྡེ་གཉིས་དང། དགོན་པའི་འབྲོག་པ་བླ་མ་རུ་བ་ཡུལ་སྡེ་དང། བུ་རྫོང་གྲོང་སྡེ་ནས་དུད་ཁྱིམ་རེ་གཉིས་དང། ཕུ་བརླག་ནས་དུད་ཁྱིམ་རེ་གཉིས། དགོན་པའི་ནུབ་ངོས་སུ་ཆགས་པའི་ར་གསར་ཤོད་ནས་དུད་ཁྱིམ་རེ་གཉིས་མ་གཏོགས་ཆ་ཚང་སོགས་ཡུལ་སྡེ་དེ་དག་གི་བུ་གྲྭ་པ་བྱེད་འདོད་ཡོད་རིགས་རིགས་རུས་དང་དབུལ་ཕྱུག་མཐོ་དམན་སོགས་ཀྱི་དབྱེ་བ་མེད་པར་དགོན་པའི་ནང་དུ་འཛུལ་ཞུགས་བྱེད་ཆོག་པ་ཡིན་ལ་དེ་བཞིན་མཛུལ་དགོས་པ་ཡང་ཡིན། གཞན་ཡང་སྨར་ཁམས་ཁུལ་དུ་གྲ་རིགས་སུ་ཞིག་རང་གི་ཡུལ་དགོན་ནས་འགག་བྱ་མེད་ཚེ་དགོན་པའི་ནང་དུ་འཛུལ་ཞུགས་ཆོག་པའི་ཐོབ་ཐང་ཆ་ཚང་ལ་གཅིག་མཚུངས་ཡོད།
དགོན་པ་དེའི་གྲྭ་རྒྱུན་རྣམས་ཀྱིས་མདོ་སྔགས་གཞུང་ཆེན་དག་ལ་སྦྱངས་པ་དཔྱིས་ཕྱིན་པ་གནང་འདོད་མཆིས་རིགས་ཡུལ་དབུས་ལ་འཕེབས་དགོས་པ་ཡིན། དེ་ཡང་ཡུལ་དབུས་རྒྱུད་གྲྭ་སྟོད་སྨད་གཉིས་དང་གདན་ས་གསུམ་ལ་སློབ་གཉེར་འགྲོ་ཁུངས་ནི། སྔགས་ཕྱོགས་ཀྱི་ཆོ་ག་ཕྱག་ལེན་གྱིས་མཚོན་པའི་སྔགས་གཞུང་སློབ་གཉེར་བ་ཚོ་རྒྱུད་གྲྭ་སྟོད་སྨད་གཉིས་ལས་དཔལ་ལྡན་རྒྱུད་སྨད་གྲྭ་ཚང་དུ་འགྲོ་དགོས།  མདོ་ཕྱོགས་གཞུང་ཆེན་པོད་ཏི་ལྔ་ལ་སློབ་གཉེར་བྱེད་མཁན་ཚོ་གདན་ས་གསུམ་ཚང་མ་ལ་འགྲོ་ཁོངས་པ་ཡོད་པ་ཡིན།  དེ་ཡང་གདན་ས་གསུམ་ལས། སེ་ར་ལ་སེར་སྨད་ཚ་བ་ཁང་ཚན་དང༌། འབྲས་སྤུངས་ལ་བློ་གསལ་གླིང་ཚ་བ་ཁང་ཚན། དགའ་ལྡན་ལ་དགའ་ལྡན་བྱང་རྩེ་ཚ་བ་ཁང་ཚན་དུ་འགྲོ་དགོས་པ་བཅས།  དགོན་པ་དེའི་དགེ་འདུན་པ་རྣམས་ཁང་ཚན་དེ་དག་གི་ཁུངས་སུ་ཞུགས་ཏེ་སློབ་གཉེར་གནང་དགོས།  གཞན་ཡང་རྩེ་རྣམ་རྒྱལ་གྲྭ་ཚང་དང༌། གླིང་བཞི་ཁག་ལ་ཞུགས་ནས་སློབ་གཉེར་གནང་མཁན་ཡང་བྱུང་མྱོང་ཡོད།
དགོན་པའི་ཞིང་པ་དང་འབྲོག་པ་བསྔོ་ར་གསུམ་གྱི་སྐོར།
དགོན་པའི་ཞིང་པ་ནི་དགོན་པའི་ས་ཆ་བོགས་མར་བླངས་སྟེ་ཕྱེད་ཐོག་དགོན་པ་ལ་འབུལ་པའི་རིགས་ལ་དགོན་པའི་ཞིང་པ་ཟེར། དེ་ཡང་ཞིང་པ་རྣམས་ཀྱིས་ལོ་གཅིག་ཞིང་ཁའི་ནང་ཐོབ་པའི་སྟོན་ཐོག་ཕྱེད་ཀ་རང་དགོན་པ་ལ་འབུལ་མི་དགོས། སྟོན་དུས་བཙས་མ་བརྔ་བའི་སྐབས་སུ་རྡོག་རྡོག་ལག་ཏུ་ཐོབ་པའི་ཞོངས་བ་གྲངས་རྩིས་ཏེ་ཕྱེད་ཐོག་འབུལ་བ་ལས་སའི་སྒང་དུ་སྙེ་མ་ཇི་ཟགས་པའི་སྙེ་མ་ལས་
འོད་ཟེར་བླ་མའི་སྐུ་ཕྲེང་རིམ་བྱོན་གྱི་སྒྲུབ་གནས་སྟག་ལུང་སྒྲུབ་ཕུག
སྟག་ལུང་སྒྲུབ་ཕུག་ནི་སྒར་ཐོག་གྲོང་ཆེན་གྱི་ཤར་ངོས་ཀི་ལོ་མི་ཀྲར་གསུམ་ཙམ་གྱི་སར་སྟག་ལུང་ཞེས་པའི་གྲོང་སྡེ་དེའི་བྱང་ཕྱོགས་ཀྱི་རི་བོའི་ངོས་སུ་ཆགས་ཡོད། གྲོང་སྡེ་དང་སྒྲུབ་ཕུག་བར་འོར་རྒྱང་གང་གི་ས་ཡིན་ཞིང༌།  སྒྲུབ་ཕུག་དེ་ནི་འོད་ཟེར་བླ་མ་སྐུ་ཕྲེང་རིམ་བྱོན་རྣམས་སྒྲུབ་པ་ཉམས་ལེན་མཛད་ཡུལ་གྱི་གནས་རྩ་ཆེན་ཞིག་ཡིན།
བཀོད་པ་ཕུན་སུམ་ཚོགས་པའི་རི་བོའི་ངོས་སུ་བསྐྲུན་པའི་བྱིན་རླབས་ཆེ་བའི་སྒྲུབ་དེའི་ནང་དུ་རྡོ་ལས་བརྐོས་པའི་གཟིམ་ཁྲི་དང༌། མཆོད་གཤོམས་སོགས་རང་བྱོན་གྱི་ཚུལ་དུ་ཡོད་ལ་སྒྲུབ་ཕུག་དེའི་སྟེང་དུ་རྡོ་རྩིག་ལས་བསྐྲུན་པའི་གཟིམ་ཆུང་ཞིག་ཀྱང་ཡོད། དེ་ཡང་སྒྲུབ་པ་ཉམས་ལེན་གནང་ཡུལ་གྱི་སྒྲུབ་ཕུག་ཅིག་ཡིན། ངོ་མཚར་ཆེ་བའི་སྒྲུབ་ཕུག་དེའི་སྒོ་འགྲམ་གཡས་གཡོན་གཉིས་སུ་ཤུག་སྡོང་གཉིས་དང༌། དེ་ནས་ཏོག་ཙམ་སར་སྒྲོན་ཤིང་སྡོང་པོ་གཉིས༌། དེ་ནས་ཡར་ཙམ་དུ་གཡའ་པ་སྡོང་པོ་གཉིས། མདུན་ངོས་སུ་ཁམ་སྡོང་ཞིག  ཚུར་རིའི་སྤང་ལྗོངས་ཐོག་ཏུ་སོམ་ཤིང་སྡོང་པོ་གཉིས་དང༌། དེའི་འོག་ཙམ་དུ་གཡའ་ཤིང་སྡོང་པོ་གཉིས་སོགས་ལུང་པར་ཐོན་ཁུངས་མེད་པའི་ཤིང་རིགས་སྣ་ཚོགས་ཀྱིས་ཕྱུག་ཅིང༌། ངོ་མཚར་བའི་རྟགས་མཚན་དུ་མ་ལྡན་ཡོད།
ད་དུང་ངག་རྒྱུན་དུ་བཤད་སྲོལ་ཞིག་ལ་སྒྲུབ་ཕུག་གི་རི་རྒྱུད་ཀྱི་ཐོག་ཏུ་ཤིང་རིགས་མི་འདྲ་བ་ཚང་མ་ཡོད་ཅེས་བཤད་སྲོལ་ཡོད།  དོན་དངོས་ཀྱང་ཤིང་རིགས་མང་པོ་ཞིག་ཡོད་ནའང༌། རྒྱ་ནག་དམར་པོས་བོད་ལ་བཙན་མཛུལ་གྱི་རྗེས་སུ་གཏོར་སྐྱོན་གྱིས་རྩ་མེད་དུ་ཕྱིན་ནས་ད་ཆར་ཧ་ལམ་ཤིང་རིགས་གཅིག་ཀྱང་མཐོང་རྒྱུ་མེད་པར་གྱུར།  སྒྲུབ་གནས་ཀྱི་ལུང་པ་དེའི་འདབས་སུ་འོད་ཟེར་ལྕམ་རྭ་ཞེས་པའི་ལྕམ་ར་ཞིག་ཡོད། ལྕམ་རྭ་དེའི་ཟུར་བཞིར་ལྕམ་སྡོང་མི་འདྲ་བ་བཞི་དང༌། ལྕམ་རྭ་གྲུ་བཞི་དེའི་སྟོད་དུ་དམིགས་བསལ་གྱི་ལྕམ་རྭ་གྲུ་བཞི་ཆུང་ཆུང་ཞིག་ཡོད་པའི་ལྕམ་རྭ་གྲུ་བཞི་དེ་ནི་འོད་ཟེར་བླ་མ་སྐུ་ཕྲེང་རིམ་བྱོན་རྣམས་དབྱར་སྐྱིད་ཀྱི་བཞུགས་གནས་ཡིན།
འོད་ཟེར་བླ་མའི་སྐུ་ཕྲེང་རིམ་བྱོན་གྱི་སྒྲུབ་གནས་སྟག་ལུང་སྒྲུབ་ཕུག་དེ་ཉིད་རི་བོ་དགེ་ལྡན་པའི་ལུགས་སུ་བརྩིས་པའི་འོད་ཟེར་བླ་མ་སྐུ་ཕྲེང་དང་པོ་ཀུན་མཁྱེན་བྱང་ཆུབ་འབུམ་པ་མཆོག་གིས་བཞེངས་པ་རེད་ཟེར་བ་དང༌། ཡང་སྐུ་ཕྲེང་བཅུ་གཉིས་པ་སྤྲུལ་སྐུ་བློ་བཟང་དགེ་ལེགས་ངག་དབང་ལྷུན་གྲུབ་ལེགས་བཤད་ཆོས་ཀྱི་ཉི་མ་ཆོག་གིས་བཏོད་གནང་བ་རེད་ཅེས་པ་ངག་རྒྱུན་དུ་བཤད་སྲོལ་མི་འདྲ་བ་དུ་མ་ཞིག་འདུག་ཀྱང༌། སྤུང་མཁན་ཆེན་འོད་ཟེར་བླ་མའི་རྣམ་ཐར་ལས། དེ་ནས་སྟག་ལུང་མདོ་ཆེན་པོ་ཁང་རིལ་ནས་ཞབས་སུ་བཞུགས། ཆོས་ཁྲི་ཐོག་ནས་ཉི་མ་འགའ་ཞིག་ཆོས་གསུངས།  ཞེས་དང༌། ཡང་བླ་མ་སྟག་ལུང་ན་བྱོན་པའི་དུས།  རི་ཤོད་ནས་འོང་བའི་མཁའ་འགྲོ་མ་ཞིག་གིས་བླ་མ་མཇལ་བར་ཐུགས་རྗེ་ཆེན་པོ་བཅུ་གཅིག་ཞལ་དུ་མཇལ།  ཞེས་གསལ་བ་སོགས་ལས་བརྟགས་ན་སྤུང་མཁན་ཆེན་འོད་ཟེར་བླ་མ་མཆོག་གིས་བཏོད་གནང་ཞིང་སྒྲུབ་པ་ཉམས་ལེན་མཛད་གནས་གཙོ་གྲལ་ཞིག་ཡིན་པར་རྟོགས་ཐུབ།  དེ་ཡང་ངག་རྒྱུན་དུ་ཀུན་མཁྱེན་བྱང་ཆུབ་འབུམ་པ་མཆོག་གིས་བཏོད་པ་རེད་ཅེས་བཤད་སྲོལ་ཞིག་འདུག་ཀྱང༌། གོང་གི་ལོ་རྒྱུས་དང་གནས་སྟངས་སོགས་ཕྱོགས་ཡོངས་ལ་དཔྱད་ཞིབ་བྱས་ཚེ་ཁོང་གིས་སྒྲུབ་ཕུག་གསར་དུ་བསྐྲུན་པ་མ་ཡིན་ཞིང༌། ཁོང་གིས་སྤུང་མཁན་ཆེན་འོད་ཟེར་བླ་མ་མཆོག་གི་སྐྱེ་སྤྲུལ་ཡིན་པར་ཚུལ་བསྟན་ཞིང༌། སྒྲུབ་ཕུག་ཏུ་སྒྲུབ་གནས་མཛད་པ་དང་སྟག་ལུང་དུ་འོད་ཟེར་བླ་མའི་སྐུ་ཕྲེང་བྱོན་གྱི་རྟེན་གཞི་འོད་ཟེར་བླ་བྲང་དབུ་འཛུགས་གནང་བ་ཡིན་ངེས་ལགས།
ངག་རྒྱུན་དུ་སྐུ་ཕྲེང་བཅུ་གཉིས་པ་སྤྲུལ་སྐུ་བློ་བཟང་དགེ་ལེགས་ངག་དབང་ལྷུན་གྲུབ་ལེགས་བཤད་ཆོས་ཀྱི་ཉི་མ་ཆོག་གིས་བཏོད་གནང་བ་རེད་ཟེར་བ་ནི་དུས་དང་དངོས་ཡོད་གནས་སྟངས་གང་གི་ཆ་ནས་མཐུན་ཐབས་བྲལ་བ་ཡིན། གང་ལགས་ཤེ་ན་ལོ་རྒྱུས་དང་ངག་རྒྱུན་གཉིས་ཕྱོགས་ནས་ཁ་གཅིག་གྲགས་ཀྱིས་འོད་ཟེར་དགོན་པའི་སྔོན་དུ་འོད་ཟེར་བླ་བྲང་དང་སྟག་ལུང་སྒྲུབ་ཕུག་བྱུང་བར་བཤད་སྲོལ་གཅིག་མཐུན་ཡིན།
སྟག་ལུང་དུ་འོད་ཟེར་བླ་བྲང་གི་ནོར་མ་དེང་སང་གི་མི་ཐོག་གི་མིང་ནས་བོས་ན་དོན་འགྲུབ་ཚང་དང༌། ཞིང་པ་ངག་དབང་ཕུན་ཚོགས་ཚང་དང་། སྙན་གྲགས་ཚང་གཉིས་ཡིན། ཕྱིས་སུ་འོད་ཟེར་བླ་མའི་སྐུ་ཕྲེང་བདུན་པ་སྤྲུལ་སྐུ་དཀོན་མཆོག་རྒྱལ་མཚན་མཆོག་གིས་སྟག་ལུང་དང་མི་རིང་བར་སྒར་ཐོག་པད་མ་རིའི་ཉེ་འདེབས་སུ་འོད་ཟེར་དགོན་པ་ཕྱག་བཏབ་པ་དང༌། འོད་ཟེར་བླ་བྲང་ཡང་ཟླ་བསྒྲིལ་བཏང་སྟེ་སྒར་ཐོག་ཏུ་སྤོས་གནང་བ་རེད།  འོན་ཀྱང་སྒྲུབ་ཕུག་ཏུ་སྐུ་ཕྲེང་རིམ་བྱོན་རྣམས་སྒྲུབ་པ་ཉམས་ལེན་མཛད་ནས་བཞུགས་པ་དང༌།  བླ་བྲང་གི་ཡན་ལག་ཅིག་ཀྱང་སྟག་ལུང་དུ་གནས།  འོད་ཟེར་དགོན་པ་ཕྱག་མ་བཏབ་པའི་སྔོན་དུ་སྟག་ལུང་དུ་ཡོད་པའི་འོད་ཟེར་བླ་བྲང་གིས་འོད་ཟེར་བླ་མའི་སྐུ་ཕྲེང་རིམ་བྱོན་རྣམས་བདག་སྐྱོང་མཛད།  ལུང་པ་དེའི་མིང་དུ་སྟག་ལུང་ཞེས་པའི་དོན་ནི་སྔོན་ལུང་པ་དེའི་ནང་དུ་སྟག་གི་ཚང་ཡོད་ཅེས་མི་ཚོས་ལུང་པ་དེའི་མིང་ལ་སྟག་ལུང་ཞེས་འབོད།

འོད་ཟེར་དགོན་པ།


User talk:Tshewang~bowiki

དགའ་བསུ་ཞུ! Welcome!
ཀ་ཡེ། ་ལགས། ཁྱེད་རང་ལྦེ་ཁེ་བོད་ཡིག་མ་རུ་ཕེབས་པར་welcome་དང་ཁྱེད་ཀྱིས་བཞག་པའི་བྱས་རྗེས་ལ་སྙིང་ཐག་པ་ནས་བཀའ་དྲིན་ཆེ་ཞུ། ངའི་རེ་བར་ཁྱེད་རང་གནས་འདི་ལ་དགའ་ཞེན་དང་རྒྱུན་དུ་ཕེབས་པར་ཞུ། གཤམ་དུ་གསལ་བ་ནི་གསར་ཞུགས་མཁན་དག་ལ་ཉེ་བར་མཁོ་བའི་སྦྲེལ་མཐུད་ཡིན།
*The five pillars of Wikipedia
*How to edit a page
*Help pages
*Tutorial
*How to write a great article
*Manual of Style
ཁྱེད་ཀྱིས་འདི་རུ་རྩོམ་སྒྲིག་མཛད་པར་སྤྲོ་པོ་ཡོང་རྒྱུ་དང་ལྦེ་ཁེ་བ་ཞིག་བྱ་རྒྱུ་ནི་ངའི་རེ་བ་ཡིན།  དེ་བས་གླེང་མོལ་ཤོག་ངོས་ཀྱི་སྟེང་དུ་མིང་ཐོ་བཀོད་འདོད་ན་རླབས་རིས་བཞིའི་(~~~~)རྟགས་བཀོལ་ན་ཁྱེད་ཀྱི་མིང་དང་ཟླ་ཚེས་རང་འགུལ་གྱིས་སྦྱར་ཡོང་། གལ་ཏེ་ཁྱེད་ལ་རོགས་རམ་དགོས་ན་ :en:Wikipedia:Where to ask a questionརུ་ཕེབས་ནས་དྲི་བ་འདོན་ཆོག་པ་ལས་གཞན་ངའི་གླེང་མོལ་ཤོག་ངོས་སུ་ང་ལ་དྲི་བ་འདོན་པའམ་ཡང་ན་{{helpme}} རང་གི་གླེང་མོལ་ཤོག་ངོས་སུ་བཞག་ན་ཅུང་མི་འགོར་བར་མི་གཞན་ཞིག་གིས་ཁྱེད་ལ་ལན་འདེབས་ངེས། ཁྱེད་རང་ཕེབས་པར་ཡང་བསྐྱར་དུ་དགའ་བསུ་ཞུ།--Jose77 (talk) ༠༥:༥༧, ༢༡ ཟླ་བཅུ་བ། ༢༠༡༢ (UTC)

Hello,
The developer team at Wikimedia is making some changes to how accounts work, as part of our on-going efforts to provide new and better tools for our users like cross-wiki notifications. These changes will mean you have the same account name everywhere. This will let us give you new features that will help you edit and discuss better, and allow more flexible user permissions for tools. One of the side-effects of this is that user accounts will now have to be unique across all 900 Wikimedia wikis. See the announcement for more information.
Unfortunately, your account clashes with another account also called Tshewang. To make sure that both of you can use all Wikimedia projects in future, we have reserved the name Tshewang~bowiki that only you will have. If you like it, you don't have to do anything. If you do not like it, you can pick out a different name.
Your account will still work as before, and you will be credited for all your edits made so far, but you will have to use the new account name when you log in.
Sorry for the inconvenience.
Yours,Keegan PeterzellCommunity Liaison, Wikimedia Foundation
 ༡༩:༢༢, ༡༧ ཟླ་གསུམ། ༢༠༡༥ (UTC)

This account has been renamed as part of single-user login finalisation. If you own this account you can log in using your previous username and password for more information. If you do not like this account's new name, you can choose your own using this form after logging in: . -- Keegan (WMF) (talk)
 ༠༢:༤༧, ༡༩ ཟླ་བཞི་བ། ༢༠༡༥ (UTC)


Talk:དཔལ་འབར་རྒྱལ་སྟོན་ཕོ་བྲང་དགོན།

དཔལ་འབར་རྒྱལ་སྟོན་ཕོ་བྲང་དགོན་ལ་དགག་པ།
གྲོགས་པོ་ཚོ་ངས་འདི་དེ་རིང་དཔལ་འབར་རྒྱལ་སྟོན་ཕོ་བྲང་དགོན་ཟེར་བ་འདི་མཐོང་དུས་ངོ་མ་ཡ་མཚན་སྐྱེས་སོང་གང་ཡིན་ཟེར་ན་དཔལ་འབར་རྒྱལ་སྟོན་ཕོ་བྲང་དགོན་ཟེར་བ་ཞིག་ཡོད་པ་མ་རེད་གང་ཡིན་ཟེར་ན་དཔལ་འབར་དང་རྒྱ་སྟོན་ཁག་སོ་སོ་ཡིན་པས་རྒྱུ་མཚན་གྱི་དཔལ་འབར་རྒྱལ་སྟོན་ཞེས་བརྗོད་པ་ཧམ་པ་ཆེ་དྲགས་པ་རེད།དཔལ་འབར་ནི་ཤོ་སྟར་ལྷོ་གསུམ་གྱི་ནང་ནས་དཔལ་འབར་སྟར་རྫོང་ཞེས་པ་དེ་ཡིན་ལ་རྒྱལ་སྟོན་འདིང་ཁག་དགུ་ཞེས་ཁག་ཁག་ཡིན། སྤྱིར་སྟངས་ས་སྟེང་ཞེས་པ་འདི་སྔོན་དུས་སུ་རྒྱན་སྟོན་ཁོངས་ཡིན་མིན་དོགས་གནད་རང་ལས་སུ་ལ་ཡང་ཡིད་ཆེས་ཁེལ་བའི་རྒྱུ་མཚན་འདྲེན་རྒྱུ་མེད། དེ་བརྟེན་རྒྱལ་སྟོན་ཡིན་ན་རྒྱལ་སྟོན་ཕོ་བྲང་དགོན་དང་དཔལ་འབར་ཡིན་ན་དཔལ་འབར་ཕོ་བྲང་དགོན་ཟེར་དགོས་པ་ལས་གང་བྱུང་ཐམས་ཅད་བསྲེ་མི་ཉན། བྱས་ཙང་དྲ་བདག་སུ་ཡིན་ན་དོན་ཆུང་རེད་སྙམ་ནས་སྣང་ཆུང་མ་ཤོར་བ་ངེས་པར་དུ་འདི་ལ་བཀག་སྡོམ་དང་ནན་བཤད་དགོས། ཕྲན་ཞུ་སྦྱོར་བ་དཔལ་གུང་ཟླ་བས་༢༠༡༢་༡༠་༢༡་ཉིན་རྡ་ས་ནས་བྲིས།sandaganre@yahoo.com

༡) དཔལ་འབར་རམ་རྒྱ་སྟོན་འགལ་བ་གང་ཡང་མེད་དེ། ༡༩༥༩ ལོ་དམངས་གཙོ་བཅོས་བསྒྱུར་མ་གོང་ས་སྟེང་ཕོ་བྲང་དགོན་པ་དེ་རྒྱ་སྟོན་རྫོང་ཁོང་ཡིན་པ་དངོས་ཡོད་ཡིན། རྒྱ་སྟོན་རྫོང་གི་རྫོང་ཁང་ཤུལ་ཡང་སྐབས་དེར་ད་ལྟའི་ས་སྟེང་གྲོང་གི་ལྟེ་བ་དེར་ཡོད། དེ་ཙམ་དུ་མ་ཟད་ད་ལྟའི་དཔལ་འབར་ཤན་ཆགས་སའི་ས་ཆ་རྡོ་དམར་ཐང་དེ་ཡང་སྐབས་དེར་རྒྱ་སྟོན་རྫོང་གི་ཁོང་སུ་ཡོད། ཕོ་བྲང་དགོན་པ་དང་རྒྱ་སྟོན་རྫོང་གཉིས་མཉམ་དུ་གནས་ཡོད་ཅིང། དཔེར་ན། དཔལ་འབར་རྫོང་དང་དཔལ་འབར་དགོན་བཞིན་ནོ། དེང་གི་དུས་སུ་དཔལ་ འབར་རྫོང་དེ་དཔལ་འབར་རྙིང་པ་ནས་རྫོང་ཁང་དེ་རྡོ་དམར་ཐང་དུ་མར་སྤོས་ཡོད། དེ་རྗེས་ས་སྟེང་ཕོ་བྲང་དགོན་དེ་ཡང་རང་བཞིན་གྱི་དཔལ་འབར་རྫོང་གི་མངའ་འོག་ཏུ་གྱུར་ཡོད། དེ་ཡང་སྔ་དུས་རྡོ་མར་ཐང་གི་རྨེ་ཆུའི་ཕར་ཁ་ཀྲ་མར་ཁྲང་ཞེས་པ་དེར་སྟར་རྫོང་ཁོང་དང་། ཚུར་ཁ་ད་ལྟའི་ཤན་ཆགས་ཡུལ་རྡོ་མར་ཐང་འདིར་སྔ་དུས་རྒྱ་སྟོན་གི་ཁོངས་སུ་གཏོགས་པ་ཡོངས་གྲགས་ཡིན་པ་ལ་ཁྱེད་རང་ཐོས་རྒྱ་ཆུང་བ་དང་། བསམ་བློ་གུ་དོག་སྐྱོན་ཅན་གྱི་སྒོ་ནས་གནས་ཚུལ་དགོད་བྲོ་སློང་བྱེད་འདི་ལྟ་བུ་བྱུང་བ་ལས་གཞན་སུ་གང་གི་ཡང་ལྐུགས་རྟགས་ཅན་གྱི་དྲི་བ་འདི་འདྲ་ཁ་ནས་ནམ་ཡང་ཐོན་མི་སྲིད།
ལྷ་སར་གནས་སྡོད་ཤོག་དྲུག་གཞེས་གཉེས་ཚང་བློ་ཚེའམ་མདོ་སྤྲུལ་སྐུས།།
ལག་ཐོག་ཁ་པར། 18998887720

https://bo.wikipedia.org/wiki/Talk:དཔལ་འབར་རྒྱལ་སྟོན་ཕོ་བྲང་དགོན།


User talk:Shirap

དགའ་བསུ་ཞུ! Welcome!
ཀ་ཡེ། ་ལགས། ཁྱེད་རང་ལྦེ་ཁེ་བོད་ཡིག་མ་རུ་ཕེབས་པར་welcome་དང་ཁྱེད་ཀྱིས་བཞག་པའི་བྱས་རྗེས་ལ་སྙིང་ཐག་པ་ནས་བཀའ་དྲིན་ཆེ་ཞུ། ངའི་རེ་བར་ཁྱེད་རང་གནས་འདི་ལ་དགའ་ཞེན་དང་རྒྱུན་དུ་ཕེབས་པར་ཞུ། གཤམ་དུ་གསལ་བ་ནི་གསར་ཞུགས་མཁན་དག་ལ་ཉེ་བར་མཁོ་བའི་སྦྲེལ་མཐུད་ཡིན།
*The five pillars of Wikipedia
*How to edit a page
*Help pages
*Tutorial
*How to write a great article
*Manual of Style
ཁྱེད་ཀྱིས་འདི་རུ་རྩོམ་སྒྲིག་མཛད་པར་སྤྲོ་པོ་ཡོང་རྒྱུ་དང་ལྦེ་ཁེ་བ་ཞིག་བྱ་རྒྱུ་ནི་ངའི་རེ་བ་ཡིན།  དེ་བས་གླེང་མོལ་ཤོག་ངོས་ཀྱི་སྟེང་དུ་མིང་ཐོ་བཀོད་འདོད་ན་རླབས་རིས་བཞིའི་(~~~~)རྟགས་བཀོལ་ན་ཁྱེད་ཀྱི་མིང་དང་ཟླ་ཚེས་རང་འགུལ་གྱིས་སྦྱར་ཡོང་། གལ་ཏེ་ཁྱེད་ལ་རོགས་རམ་དགོས་ན་ :en:Wikipedia:Where to ask a questionརུ་ཕེབས་ནས་དྲི་བ་འདོན་ཆོག་པ་ལས་གཞན་ངའི་གླེང་མོལ་ཤོག་ངོས་སུ་ང་ལ་དྲི་བ་འདོན་པའམ་ཡང་ན་{{helpme}} རང་གི་གླེང་མོལ་ཤོག་ངོས་སུ་བཞག་ན་ཅུང་མི་འགོར་བར་མི་གཞན་ཞིག་གིས་ཁྱེད་ལ་ལན་འདེབས་ངེས། ཁྱེད་རང་ཕེབས་པར་ཡང་བསྐྱར་དུ་དགའ་བསུ་ཞུ།--Jose77 (talk) ༠༠:༤༨, ༢༨ ཟླ་བཅུ་བ། ༢༠༡༢ (UTC)

ཐོལ་བྱུང་།
ཐོ་རེངས་སྐར་ཆེན་མཐོང་ལམ་ན།།
དགོན་སྡེའི་ཅུང་བརྡ་ཐན་ཐུན་དེ།།
ཧ་ཤང་མགོ་རིལ་འབོད་པའི་བརྡ།།
དུས་རྒྱུན་ཆགས་མེད་ལུགས་སུ་གྲུབ།།
ཐོ་རེངས་སྐར་ཆེན་ཁྲོད་ན  །།
བསིལ་རླུང་དལ་བུ་ལྡང་བྱུང་།།
ཤག་ཤག་རླུང་རྒྱུན་ཁྲོད་ནས །།
སྟོན་གྱི་རྒྱལ་མོ་བསུས་བྱུང་།།
བསིལ་རླུང་གྲང་མོའི་རང་སེམས་འཁྱག་པར་བྱེད།།
སྟོན་གྱི་ནམ་ཟླ་རྒྱལ་མོའི་རང་ཚུགས་མངོན།།
ཐོ་རེངས་སྐར་ཆེན་སྟོང་བའི་དབྱིངས་ན་འཚེར།།
རྒྱུན་ཚོགས་འདོན་རྟ་སྙན་མོ་དབྱངས་སུ་གྱེར།།
ཐོ་རེངས་སྐར་ཆེན་ཁྲ་ལམ་མེར།།
བཙུན་གཟུགས་མགོ་རིལ་ནག་ཐར་རེར།།
ཆོས་འདོན་དབྱངས་རྟ་ཆ་མ་ཆད།།
ཞོགས་པའི་ཉི་གཞོན་ངང་གི་བསུ།།

རང་གཤིས་ཀྱི་འགྱུར་ཁུགས།

རང་ཚུགས
འདས་སོང་གི་གཏམ་རྒྱུད་ལས་བྱུང་བའི་དྲོལ་ཁོལ
ཁ་སང་གི་ཞལ་གསུང་ལྟར་མངར་ལ
དེ་རིང་གི་གོམས་སྟབས་སྔར་བཞིན་ཁྱར་ཁྱོར་ཞིག
ཁ་ཕྱོགས་མ་ངེས་བར་རིགས་རིས་ཀྱི་བླ་སྲོག་བོར་ནས
བསིལ་རླུང་གི་རྒྱུ་ཕྱོགས་ལྟར
རྩིག་ངོས་ཀྱི་འཇགས་མའི་རང་ཚུགས་གསལ་བས
ང་རང་དང་རིང་དུ་གྱེས་འདུག
གམ་དུ་བཅར་འདོད་ཀྱི་དམིགས་རྟེན་དེ
ཁ་ཟས་མངར་མོའི་བྲོ་བ་བྱུགས་ཀྱང་
བློ་འགྱོད་ཀྱི་རང་སེམས་རྗེན་པར་བཀྱག་ཀྱང་
ང་རང་སྟེ   རང་གཤིས་ལས་གྲུབ་པའི་གཞུང་དྲང་གི་ཆེད
མི་འགྱུར་བའི་ཕྱག་རྒྱར་བཏབ་ཡོད

                                 ༢༠༡༢ལོའི་ཟླ་༤བའི་ཚེས་༡༨ཉིན།
       མཚན་མོ་དེར།
མཚན་མོར་དེར།
ཟླ་འོད་རབ་རིབ་ཀྱི་ཉེ་འགྲམ་ན།
སྐར་ཕྲན་ཐན་ཐུན་གྱི་སྒོ་དྲུང་ན།
ང་རང་འདར་སུག་སུག
མཚན་མོ་དེར །  མར་མེ་ཚེ་འབར་དེ་འང་།
རླུང་བུའི་སྒུལ་ཕྱོགས་བཞིན་འབར་ཤུགས་དྲག་ནའང་།
རང་ལུས་ལ་གཙེས་བའི་ན་ཟུག་དེ་ངོས་མ་སྙོམས།
མཚན་མོ་དེར །
ངའི་ལྷིང་འཇགས་ཀྱི་ཡུལ་ལྗོངས་སུ།
ཞལ་ཏ་མའི་ཁ་བའི་རང་མདངས་ལ་མཉན་དུས།
དཀར་ཞིང་གྲང་ལ་ཁ་བ་རྨི་ལམ་དུའང་གྱུར།
མཚན་མོ་དེར། གཞུང་དྲང་གི་ངང་རྒྱུད་ལས །
འཇམ་མཉེན་གྱི་བརྩེ་བ་དེར།
རྒོལ་ལན་སློག་མ་སྤོབས་ལ།
རང་ལུས་ཧྲིལ་པོ་མཆོད་པ་བཞིན་དེ་བས་མ་བཏེགས།
མཚན་མོ་དེར ། གྱེས་ཁའི་ངག་རྒྱུད་ལྷོད་པོས།
དུས་ཡུན་ངང་གིས་རྒྱུན་བསྲིངས་ནའང།
དམ་དུ་འཇར་བས་སྙིང་ཆུང་གི་ལྡིང་ཚད་ལས།
དུས་ཡུན་ཧ་ཅང་འགྱོགས་ལ་ངག་རྒྱུད་དེ་བས་ལྷོད།
མཚན་མོ་དེར། འོ་སྤྲི་ལས་མངར་བས་མཆུ་དག་སྦྱོར་དུས།
རང་སེམས་ཀློང་བོར་གྱུར་ལ།
ཚོར་མེད་ཀྱི་བེམ་པོ་ཞིག་གིས་ངང་རྒྱུད་བཙན་གྱིས་བསྐྱངས།
མཚན་མོ་དེར། སྙིང་ཆུང་གི་ལྡིང་ཚད་ཕྱི་ལ་བསྒྲོགས་དུས།
རང་དབང་མིན་པའི་མི་ཚེའི་དམ་ཚིག་དེ།
གློ་སྙིང་ལས་རྗེན་པར་མངོན །
མཚན་མོ་དེར། སེམས་ཀྱི་དུངས་བ་ཕྱིར་མངོན་ནས།
འཇམ་མཉེན་གྱི་ཕྱག་ཟུང་དེ་གང་དགར་རོལ་དུས།
རང་བསྲུང་གི་གོ་ཆ་བརྟན་ན་ཡང་།
ནམ་ཞིག་གི་ཚེ་ངར་ཤུགས་རང་འཇགས་སུ་འགྲོ་ངེས་ཀྱང་སྲིད།
                    ༢༠༡༢ལོའི་ཟླ་༡༡པའི་ཚེས་༡༨ཉིན་གྱི་དགོང་མོར།

------------ཆོས་གྲོགས་ཤིག་དྲན་པ།
ས་ཆེན་པོ་ཐོད་ལ་བླངས་ཏེ
རང་ལུས་འདོམ་གྱིས་བསྐྱུར་ཏེ
ལུས་དངུལ་ཆུ་སྦྲང་ཆར་ཞོ
ཉི་འོད་ཚ་ཤག་ཤག་གི་ཡུལ་གྲུ་འདིར
དུས་བཞིའི་འགྱུར་བག་རྣོན་པོ་ཁྲོད
ཁྱོད་ཀྱི་ཡུལ་ལྗོངས་མཐོ་སྒང་ལྟར
གཡའ་དག་ལ    སྔོན་མའི་ནང་དྭངས་ཤིང་མཛེས
ཚྭ་འགྲམ་གྱི་སྙན་པའི་གཞས་ཆུང་དེ
ཡུལ་ལྗོངས་སུ་སྙན་འགྱུར་ལྡན་པའི་སྙན་ལྷིང་ངེར
མདུན་ལྗོངས་ཀྱི་རྒྱང་ལམ་རིང་བོ་རྒྱང་རིང་རྒྱང་རིང་དུ
གནམ་ས་འདྲེས་ལ་རི་སྐྱེས་ཚོའི་ཕ་སའང་རེད
ཕྱེ་མའི་ཐང་གཞུང་འགྲིམས་པའི་ལོ་ཟླ་དེ་དག
མི་ཡུལ་དུ་རང་སེམས་རྗེན་པར་མཆོད་པའི་དག་ཞིང་དངོས

ཡུལ་ལྗོངས་ཧྲིལ་བོའི་མཛེས་བ་རྡུལ་གྱིས་བཀབ་ལ
འགྲུལ་བཞུད་ཀྱི་བྱེ་ཟགས་དེ་དག་ཀྱང་
རང་འགུལ་གྱི་ཁྱེད་ལ་བསུ་སྐྱེལ་བྱེད་པ་ནང་བཞིན
ལུང་གཞུང་དེ་ན་རྡུལ་འཚུལ་གྱི་ཁྲོད

དག་ཞིང་དང་འདྲ་བར་གཞུང་ལམ་ན
རང་སེམས་ཀྱི་དག་ཞིང་དེ་འཚོལ་བཞིན་ཆས
ཁ་བས་ཡུལ་ལྗོངས་མནན་ལང་བཞིན
ལུང་གཞུང་དེ་ན་རྡུལ་འཚུལ་གྱི་ཁྲོད

དག་ཞིང་དང་འདྲ་བར་གཞུང་ལམ་ན
རང་སེམས་ཀྱི་དག་ཞིང་དེ་འཚོལ་བཞིན་ཆས
ཁ་བས་ཡུལ་ལྗོངས་མནན་ལ
ཁོ་བོས་སེམས་ཁ་བ་ལྟར་དཀར་ལ་མཛེས
ཉི་འོད་དྲོད་ལམ་ལམ
ས་གཞི་རྡུལ་འཚུབ་འཚུབ

ཆར་རླུང་གི་ཟགས་མའི་གྲང་རག་དེ་དག
ལོ་ཟླའི་འགྲུད་བསྐྱེད་ཁྲོད
ཡ་ཐོག་གི་གཏམ་རྒྱུད་དང་འདྲ་བར
སེམས་ཀྱི་བརྙན་ཡོལ་ངོས་ན
༢༠༡༢/༡༠/༢༣ཉིན།
          རིགས་ཀྱི་བུ །
མི་བུ་ཚད་ལྡན་ཞིག་གི་བསམ་བློ་སྒུམ་ནས།
མི་རྒྱུད་འདིའི་དར་རྒུད་ཀྱི་མངའ་ཐང་བསྲུང་ནས།
མི་རབས་གསར་བ་འདིའི་འོས་འགན་བསམ་ནས།
སྤོབས་པ་དང་དམིགས་འདུན་གྱི་བསམ་བློ་རིངས་བོར་བསྲིངས་རོགས།
རིགས་ཀྱི་བུ། ང་ཡི་ཕ་རྒན་རྡོ་རྗེ་འཆང་།
མཐོན་པོ་ཐོབ་དང་བསམ་བློ་རྫིག་པོ །
མི་སྒེར་སྤྱི་ལ་ཡོད་པའི་རང་དབང་དང་ངར་ཤུགས་བཙན་པོ །
ཉམ་ཐག་བུ་ཆུང་ང་འདྲར ། རི་རབ་ལྟ་བུའི་ལྗིད་ཀྱི་མ་མནོན།
རིགས་མཐུན་འདིའི་འབྱུང་འགྱུར་ལ་གཞིགས་ནས།
མངའ་ཁུངས་འདིའི་རི་རབ་དང་གཙང་བོ་བྱམས་ཀྱི་སྐྱོངས་དང་།
ནམ་ཡང་ཁྱེད་ཀྱི་རྒྱབ་རི་ཡིན་ལ། ཁྱེད་ནི་མགོན་ཉིད་དོ།
རིགས་ཀྱི་བུ། ང་ཡི་ཕ་རྒན་རྡོ་རྗེ་འཆང་།
ལ་ལུང་དང་རི་རབ་ཀྱི་ཁུག་ཀྱོག་ན །
ཕུང་གསུམ་པའི་རྗེས་འབྲངས་ཀྱི་བུ།
རི་གྲོང་གི་ལོ་ཟླར་འཐམས་པའི་གྲོང་ཚོའི་མགོན།
ཅི་གསུང་བཀའ་ལྟར་བཙན་པོས་རྗེ་བོ །
       ༢༠༡༣-༢-༢༣ཉིན།
== ལྡེབས་བྲིས། ==
ལྡེབས་སུ་བབས་པའི་ལོག་བྲིས་དེ།
རོ་དྲུག་གི་མྱོང་ཚོར་ཟབ་མོ་ལས།
འཇིག་འཚོ་བའི་མྱོང་སྣང་དུ་འཆར་བ།
རྟོགས་སད་པའི་སྙིང་ཁར་སིམ་ཡོད་སྐད།
མཁའ་ལས་བབས་པའི་གཏམ་རྒྱུད་དེ།
རིགས་རྒྱུད་དེའི་མངའ་ཐང་བསྲུང་སླད།
མི་ཆོས་ཟབ་མོའི་ཟློས་གར་ཁྲོད་དུ།
གདོད་མའི་འཚོ་ཐབས་ཀྱི་གཉན་པོར་གྲགས་ལ།
རྩིགས་ལྡེབས་སུ་མཁའ་ཡི་འཇའ་ཚོན་བཞིན།

                                                      ༢༠༡༢ལོའི་ཟླ་༩བའི་ཚེས་༡ཉིན།
== ཕངས་སེམས། ==
            ཕངས་སེམས

ཐོབ་ཤོར་གྱི་ཀློང་ནས་སྐྱོ་གཞས་དེ་ལེན་དུས
ཐོག་མའི་བདེན་གཏམ་ཡིན་ལ
མྱ་ངན་དང་སྐྱོ་སྣང་ཡང་སྦྱིན་མྱོང་ཡོད
ཨ་མ་ལགས   དྲིན་ཆེན་ཨ་མ།
རེ་འབྲས་སྟོང་བར་ལུས་བའི་གཙང་འགྲམ་ནས
བདེན་པར་བརྗོད་པའི་རང་འཚང་དེ་ཉིད
ཐོག་མའི་སྐྱོ་སྣང་དང་ཕངས་སེམས་འདུ་ལ
རེ་བ་སྟོང་བར་ལུད་པའི་ཁོར་ཡུག་འདིར
རང་སེམས་སུ་ན་ཟུག་བསླངས་ལ
རེ་འདུན་རྡོག་པར་བརྫུས་པའི་འདམ་རྫབ་ཡིན
ཨ་མ་ལགས      དྲིན་ཆེན་ཨ་མ །
 2013：4：17ཉིན།
==  རྨི་ལམ་སྐྱ་བོ། ==

རྨི་ལམ་དང་འདྲ་བར་རྨི་ལམ་ཞིག
རི་རབ་ལས་ལྷག་པའི་མནའ་ཚིག་བོར་ཏེ
རེ་འདུན་ལྷག་མར་གྱུར་བའི་ལོ་ཟླ་དེ་དག
སློང་མོ་བ་དེའི་ཁ་ཟས་སུ་གྱུར་བའི་ཉིན་ཤས
རིགས་རུས་བོར་བའི་གནས་མལ་དང་པོ
བརྩེ་བའི་འདུན་མ་སྙེག་འདོད་ཀྱི་བསམ་བློ་ཐོག་མ
རང་དབང་གི་འཚོ་འདོད་ཀྱང་གཞན་དབང་དུ་གྱུར
བློ་ལས་འགོངས་དཀའ་བའི་བསམ་གཞིགས་ལྕི་མོ
ངེས་བ་དོན་ཀྱི་རྙེད་པའི་བདེན་གཏམ་ཟབ་མོ
ཁོར་ཡུག་གི་ནད་ཡམས་དེ
རང་འགུལ་གྱི་སྙིང་ཁར་སིམ་སྐད
དྲ་ནང་གི་འགོ་ནད་དང་དུག་རིམས
ཁ་དབུགས་དང་བསྡོངས་དོན་ལྔ་སྣོད་དྲུག་ཏུ་ཁྱབ་སྐད
ལས་འཕྲོ་ལྷག་མའི་བརྩེ་དུང་གི་བསླུས་ལ
ལས་སྐལ་དམན་པའི་དག་ཞིང་གི་སྒོ་མོ་གཏན་གྱིས་རྒྱབ
བརྩེ་དུང་གི་གླུ་གཞས་མི་ཡུལ་དུ་གྱེར་བའི་ཉིན་མོ་དེར
བརྩེ་བའི་སྐྱོར་མི་མེད་ལ་དུངས་སེམས་ཀྱི་རམ་བཀྲོལ་དེ་བས་དབེན
ཁུ་སིམ་མེར་དབེན་པའི་མཚན་མོར་རྨི་ལམ་དེ་འཚོལ་གྱིན
རྨི་ལམ་མ་ཡིན་པའི་བསམ་གཞིགས་ཀྱི་མནར

                                      ༢༠༡༣/༤/༡༡/ཉིན།

= ཆོས་གྲོགས་ཤིག་དྲན་པ།

རྨི་ལམ་སྐྱ་བོ།


User talk:རྩམ་ཟན་

དལ་འབྱོར་བཅོ་བརྒྱད་དང་ལྡན་པའི་མི་ལུས་ཞིག་ཐོབ་ཀྱང། །
ལས་གནང་སྡུག་བསྔལ་གྱི་ཁྱབ་པའི་སེམས་ཅན་ཞིག་ཡིན་ཐར། །
གང་ཅི་གང་བྱས་ཀྱི་ཐད་ལ་བདག་འཛིན་རང་བྱེད་པའི། །
ཁམས་གསུམ་འཁོར་བ་དེ་ལས་ཐར་པ་ནི་མེད་དོ། །སེང་གེ་
རང་ཕྱོགས་ཆགས་པའི་སེམས་པ་སྐྱེ་བ་དང།
གཞན་ཕྱོགས་སྡང་བའི་ང་རྒྱལ་འབྱུང་བ་ནི།
གཏི་མུག་ཉོན་མོངས་ཀུན་གྱི་རྩ་བ་དི།
འཇིག་ལྟ་མ་རིག་པ་ལས་སྐྱེད་པ་ཡིན།སེང་གེ་

རྒྱང་སྐྱོད་
རེ་བ་གང་ཞིག་གི་ཆེད་དུ་ཡིན་ནམ།
འཚོ་བ་གང་ཞིག་གི་ཆེད་དུ་ཡིན་ནམ།
བདེ་སྐྱིད་གང་ཞིག་ལ་བརྗོད་དམ།
ངས་མ་ཤེས་ ངས་རྩ་བ་ནས་མ་ཤེས་།
སྨག་རུམ་དང་མུན་པ་།
ཞེད་སྡང་དང་ཕྲག་དོག།
ཁེར་རྐྱང་གི་བསམ་བློ་ནམ་ཡང།
ངའི་སེམས་ཁོང་ནས་བཞུད་པར་དཀའ་ཞིང།
ངོ་མ་བསམ་ཞིང་ཡ་ང་བའི་ཡུལ་ཞིག
འགྱོད་སེམས་མེད་པའི་སྡུག་སྤྱོད་ཀྱི་འཚོ་བ།
སྙིང་རྗེ་མེད་པའི་སྲོག་གཅོད་ཀྱི་བསམ་པ།
འདི་བདེ་སྐྱིད་ཀྱི་འཚོ་བ་ཡིན་ནམ།
འདི་ཆོས་སེམས་དང་ལྡན་པའི་གངས་ཡུལ་དེ་ཨེ་རེད།
ཡིད་མུག་པའི་བུ་གཞན་ང།
ཕྲལ་མར་རྒྱང་སྐྱོད་ཀྱི་བསམ་པ་ཞིག་ཤར་ནས།
རྒྱང་སྐྱོད།
ཁྱེད་ཀྱི་ང་ལ་སྨག་རུམ་ལས་བྲལ་ནུས་པའི་ཡོན་ཏན་ཞིག་གཏེར་ནུས་པ་ཨེ་རེད།
རྒྱང་སྐྱོད།
ཁྱེད་ཀྱི་ང་ལ་རང་དབང་ཞེས་པའི་བདེ་སྐྱེད་ཀྱི་འཚོ་བ་དེ་གཏེར་ནུས་པ་ཨེ་རེད།སེང་གེ་

ས་པཎ་འདྲེན་གླུ་
དངོས་གསུམ་བོད་དུ་བྱོན་པ་འཇམ་དབྱངས་ཀྱི་སྤྲུལ་སྐུ།
དུས་གསུམ་བླུ་བ་མེད་པའི་སྐྱབས་དགོན་གྱི་བླ་མ།
གུང་སྔོན་ཐོན་པོའི་དབྱིངས་ཀྱི་ཐང་དཀར་དང་འདྲ་བའི།
དྲིན་ཆེན་ས་པཎ་འདྲེན་པའི་གླུ་ཆུང་དེ་ལེན་ཡོད།
ཡང་དག་ཤེས་བྱར་བརྩོན་པའི་འགྱུར་མེད་ཀྱི་བློ་སེམས།
དབུ་མའི་ལེགས་བཤད་སྙིང་པོའི་བདུད་རྩེ་དེ་ལེན་ཐར།
གངས་ཅན་མཁས་པའི་དབུས་ན་གྲལ་མགོ་དེར་གནས་པའི།
ཀུན་དགའ་རྒྱན་མཚན་གྲགས་པ་དྲིན་ཆེན་དེ་ལགས་སོ།
མ་རིག་མུན་པ་སེལ་བའི་སྐྱེ་ཆེན་གྱི་དམ་པ།
ས་པཎ་བློ་རིག་བཀྲ་བའི་འཕྲིན་ལས་དེ་ངོ་མཚར།
མཚན་སྙན་ཡངས་པའི་གངས་ཅན་ཤེས་རིག་གི་དཔའ་བོ།
ས་སྐྱ་པཎ་ཆེན་གྲགས་པ་མཁས་ཆེན་དེ་ལགས་སོ།
ས་པཎ་མཁས་མཛངས་ཆེ་བ་ཚེ་སྔོན་གྱི་སྨོན་ལམ།
དུས་གསུམ་གང་དུ་འཁྲུངས་ཀྱང་ཤེས་རིག་གི་དཔའ་བོ།
གངས་ཅན་ཡུལ་དེར་འཁྲུངས་པ་བོད་མི་ཡི་བསོད་ནམས།
འཇམ་དབྱངས་དངོས་སུ་གྲགས་པ་ས་པཎ་ཁོང་ལགས་སོ།སེད་གེ་

ས་པཎ་འདྲེན་གླུ་


MediaWiki talk:Pageinfo-footer

Hello! Since a few weeks ago, a "" link has been added to your "" in the sidebar, giving information and statistics on the pages (background). You may want to modify this message to add content to the end of the information page, see Meta:MediaWiki:Pageinfo-footer which has some tools previously on MediaWiki:Histlegend. I hope this helps, Nemo ༠༩:༡༧, ༤ ཟླ་བཅུ་གཉིས་པ། ༢༠༡༢ (UTC)
</div>


MediaWiki talk:Welcomecreation

Hello, I'm writing you because this message is no longer active since today (or a week ago) and it must be translated to your language.
You can find more information and instructions; please also translate them if you can.
Thanks, Nemo ༢༡:༣༦, ༥ ཟླ་བཅུ་གཉིས་པ། ༢༠༡༢ (UTC)

New place for this message: action needed


User talk:虞海

ཝེ་ཁེ་རིག་མཛོད་དུ་བཀོད་པའི་ཆ་འཕྲིན་དག་སྒོ་སྒུལ་ནང་རྙེད་ཀྱི་མི་འདུག། འདི་ངས་འགོད་སྟངས་མ་འགྲིག་པ་ཡིན་ནམ་ཡང་ན་གནས་ཚུལ་གཞན་ཞིག་དང་འབྲེལ་བ་ཡོད་པ་རེད། ངས་ད་བར་དུ་བློ་གསལ་འཇུག་ངོགས་དང་དེབ་ཕྱེད་ཀ་ཙམ་དང་། ཆ་འཕྲིན་གཞན་མང་པོ་འཀོད་ཟིན་ན་ཡང་མང་ཆེ་བ་སྒོ་སྒུལ་ནང་དུ་རྙེད་ཀྱིན་མི་འདུག་པས། རང་ཉིད་ཀྱི་དུས་ཚོད་དང་སེམས་ཤུགས་གཉིས་ཀ་ཆུད་ཟོས་སུ་ཤོར་བ་མིན་ནམ་སྙམ་པའི་སེམས་ཁྲལ་ཆེན་པ་འདུག། འགན་ཁུར་བའམ་འདིའི་ཁོངས་མིའམ་གནས་ཚུལ་འདི་ལ་རྒྱུས་ཡོད་མཁན་ཞིག་གིས་ངེས་པར་དུ་ལན་ཞིག་ཡོད་པར་ཞུ་ཞུ། ངའི་རྡུལ་འཕྲིན་ཁ་བྱང་ནི་ tsebho@gmail.com

ཁོངས་མི་ཡོངས་ལ་ཞུ་རྒྱུར།

I have been around bo.wikipedia for few years. I am very optimistic about bo wikipedia's future to be among the top online dictionary of internet-age. I have been spending a lot of time editing existing entries and adding new ones, I am through more than half of Tibetan Grammar, I haven pick randomly from various books and dictionaries. lately I realized 90% of what I have added cannot find in google search engine,which freaking me out! I am afraid if I just wasting my time and energy for Nothing! please please reply if anyone knows anything about the fore mentioned issue. you can contact me at tsebho@gmail.com


Talk:ལིས་ཆི་ཝེ་ལིས་ས།

ཁོངས་མི་ཡོངས་ལ་ཞུ་རྒྱུར།


User talk:སྟག་ཚང།

ཁེར་འགྲོའི་ཉིན་མོ།།
དང་པོ།
ཉིན་གུང་ཟས་ལ་ཚིམས་པར་རོལ་རྗེས།།
རང་ཤག་ནང་དུ་གནས་འདུན་མེད་པས།།
དེབ་དང་སྨྱུ་གུ་ལག་པར་བཟུང་ནས།།
དགོན་པའི་ཕྱི་རུ་དལ་གྱིས་བུད་སོང་།།

ཕྱི་རོལ་ཡུལ་ལ་ལེགས་པར་ལྟས་དུས།།
སྦྲང་ཚང་འདོལ་འདྲའི་ཟང་ཟིང་ཆེ་བས།།
ང་རང་སེམས་པ་ཟང་ཟིང་གྱུར་ནས།།
ནགས་གསེབ་ཞིག་ལ་འགྲོ་འདུན་སྐྱིས་བྱུང།།

རང་གི་འདོད་པ་རང་གི་བཀང་ཕྱིར།།
མདུན་གྱི་ནགས་སུ་དལ་གྱིས་སོང་བས།།
གཡས་གཡོན་གང་ལ་ཇི་ཙམ་ལྟས་ཀྱང་།།
རྩེ་ཤིང་རིགས་ལས་ཅི་ཡང་མ་མཐོང་།།

ཆུ་ཚོད་གཉིས་ཀྱི་འགྲུལ་བཞུད་རྗེས་སུ།།
རི་སྟེང་ཞིག་ལ་སླེབས་པའི་དུས་དེར།།
ཡངས་པའི་ཐང་ལ་ཕྱིར་མིག་ལྟ་དུས།།
ཡུལ་གྱི་བཀོད་པ་ཧ་ཅང་ལེགས་སོ།།

ད་དུང་གོམ་པ་མདུན་ལ་ཕྱོགས་ནས།།
རི་ཆུང་དེ་ཡི་གཡས་ནས་སྐོར་དུས།།
ལྗོན་པ་ཆེ་ལ་ཧ་ཅང་རིང་རྩེར།།
སྣ་མང་བྱ་ཡིས་སྙན་དབྱངས་བསྒྲགས་བྱུང།།

རྐང་ལམ་ཞིག་གི་སྣེ་མོར་བཟུང་དུས།།
གཡས་གཡོན་གང་སར་ཁང་ཆུང་འགའ་རེ།།
བཀོད་པ་ལེགས་པའི་ཁང་ཆུང་དེ་ཡིས།།
རྒྱང་རིང་ཕ་སའི་རང་ཁྱིམ་དྲན་བྱུང་།།
གཉིས་པ།
ལམ་ཟུར་དེ་ནས་རྒྱ་གར་ཕོ་གསར་ཞིག།།
རྒྱང་ཤེལ་བཟུང་ནས་གང་སར་ལྟ་བཞིན་འདུག།།
ང་ཡིས་ཁོང་ལ་སྐད་ཆ་འདི་ལྟར་དྲིས།།
འདི་རུ་ཇ་ཁང་ཨེ་ཡོད་གྲོགས་པོ་ལགས།།

དགོད་ཙམ་བྱེད་བཞིན་འདི་རུ་ཇ་ཁང་མེད།།
ལགས་སོ་ཟེར་ནས་མདུན་དུ་འགྲོ་བའི་སྐབས།།
སླར་ཡང་ཁོང་གི་ངག་ནས་འདི་ལྟར་འབོད།།
འདི་རུ་ཤོག་དང་ཁོ་བོས་བྱིན་ཆོག་ཟེར།།

འགྲིག་པའི་བརྡ་ལ་མགོ་བོ་གུག་ཙམ་བྱས།།
རྒྱ་གར་སྐད་ནས་བཀའ་དྲིན་ཆེ་ཞེས་ཞུས།།
རྐུབ་སྟེགས་སྟེང་དུ་མར་ལ་དལ་གྱིས་བསྡད།།
རྒྱ་གར་བ་དེས་ང་ལ་འདི་ལྟར་་དྲིས།།

གང་ནས་ཡོང་ངམ་གང་དུ་འགྲོའམ་ཟེར།།
འབོད་ཐེངས་གཅིག་གིས་དྲི་བ་གཉིས་དེ་དྲིས།།
ང་ཡིས་ཁོང་ལ་བརྡ་ལེན་འདི་ལྟར་སྤྲད།།
གཞིས་ཆགས་ནས་ཡོང་འཁྱམ་འཁྱམ་འགྲོ་བ་ཡིན།།

དེ་ལྟར་ང་གཉིས་སྐད་ཆ་གང་མང་ཞིག།།།
བཤད་པའི་སྐབས་དེར་ལྕགས་ཕོར་ཞིག་གི་ནང་།།
ཨ་མ་ཞིག་གིས་ཇ་གང་ཁྱེར་ནས་ཡོང་།།
ང་ལ་སྤྲོད་བཞིན་ཁ་ནས་ཁམས་བཟང་ཟེར།།

དེ་ནས་ག་ལེར་ཇ་ལ་རོལ་བའི་རྗེས།།
བཀའ་དྲིན་ཆེ་ཞེས་མགོ་བོ་གུག་ཙམ་བྱས།།
སླར་ཡང་གོམ་ཁ་ཕྱི་རུ་ཕྱོགས་ནས་ནི།།
གཞུང་ལམ་རྒྱུད་དེ་ཐུར་དུ་ཡོང་བའི་སྐབས།།

གཡས་གཡོན་གྲོང་གི་སྡེ་བ་གང་མང་ཞིག།།།
ང་ལ་ལྟས་ནས་སྐད་ཆ་གང་མང་བཤད།།
ཅི་ཞིག་བཤད་མིན་གསལ་ཁ་མེད་མོད་ཀྱང་།།
གོས་དམར་འདི་ལ་མཚར་སྣང་སྐྱིས་པ་འདྲ།།

ད་དུང་སྡེ་བའི་ཕོ་གསར་དར་མ་འགས།།
ཁོ་བོའི་རྗེས་སུ་དལ་གྱིས་ཡོང་བཞིན་དུ།།
གྲོགས་པོ་ཟེར་ནས་ཡང་ཡང་འབོད་མོད་ཀྱང།།
འཇིགས་སྣང་ཞིག་གིས་ཨ་ལེན་སྤྲོད་མ་ནུས།།

དཔེ་དེབ་ཀློང་བཞིན་དགོན་པའི་ཕྱོགས་སུ་ཡོང་།།
དེ་རིང་ཁེར་འགྲོའི་ཉིན་མོ་ཧ་ཅང་སྐྱིད།།
རོགས་པ་མེད་ཚེ་འགྲོ་རྒྱུ་ཅུང་ཙམ་དཀའ།།
སླར་ཡ་རྗེས་སུ་འགྲོ་རྒྱུའི་འདུན་པ་ཆེ།།
ཅེས་པ་འདི་ནི་དེ་རིང་སྤྱི་ལོ་༢༠༡༢ཟླ་༡༢ཚེས༡༦ཉིན་རི་རྩེ་ནས་ཕྱིར་དགོན་པར་སླེབས་རྗེས་བྲིས།།

ཉལ་ས་དྲོ་མོའི་ནང་རོལ་དུ་མནལ་ལམ་གྱི་ཞིང་ཁམས་ཞིག་ལ་རོ་མྱོང་བྱེད་བཞིན་པའི་སྐབས་དེར།
གྲང་སིལ་སིལ་དུ་རྩིག་གསེབ་ནས་ཡོང་བའི་རླུ་བུ་ཞིག་གིས་ངའི་རྐང་མགོ་གཉིས་ལ་གྲང་སྣང་བྱིན།
འགྲིལ་ལོག་འགའ་རྒྱག་བཞིན་དུ་མགོ་བོ་དལ་གྱིས་བཏེགས་ནས་སྒིའུ་ཁུག་གི་ཕྱི་རོལ་ལ་ལྟས་དུས།
ངའི་གཡས་ཕྱོགས་ཀྱི་རི་རྩེ་ཡོངས་སུ་ཁ་བས་དར་གྱིས་གཡོག་པ་བཞིན་བཀླུབས་འདུག་པ་མཐོང་།

ཆེས་མཛེས་སྡུག་ལྡན་པའི་དེ་རིང་གི་གངས་རི་དེ་ངའི་མིག་ཟུང་གི་ཡུལ་དུ་འཁྲུངས་པའི་སྐབས་དེར།
རང་དབང་མེད་པར་མགོ་བོ་སྔས་ལ་ལྷུང་ནས་འདས་དོན་ཞིག་དྲན་འཛིན་ངོས་སུ་འཁོར་ནས་ཡོང་།
དེ་དི་མི་ལོ་དྲུག་གི་སྔོན་རོལ་ཞིག་ལ་ང་དང་ངའི་གྲོགས་པོ་གཉིས་གངས་ལ་བརྒལ་བའི་དུས་ཏེ།
སྙིང་ནས་དུང་བའི་ཕ་མ་སྤུན་གྲོགས་རྒྱང་རིང་དུ་བོར་ནས་གཞན་ཡུལ་འགྲིམས་པའི་སྐྱོ་གར་ཞིག་རེད།

སྙིང་ཉེ་བའི་ཕ་མ་སྤུན་གྲོགས་ལ་ཡང་གྲོས་ཙམ་མ་བྱས་པར་ཁུ་སེམ་མེར་རྒྱང་རིང་ཞིག་ལ་སོང་།
ཧ་ཅང་གྲང་བའི་ནམ་ཟླ་ཞིག་ཡིན་རུང་དཀའ་བ་ཡོད་ཚད་ཁྱད་དུ་སད་ནས་ལམ་དུ་བཞུད་པའི་དུས།
བཀྲེས་ལྟོགས་གིས་ཇི་ཙམ་མནར་རུང་གོམ་པ་རེ་རེ་ནས་མདུན་དུ་ཕྱོགས་པའི་མཚན་མོ་དེ་དག།།
དུསས་ཡུན་ཟླ་བ་གཅིག་ལྷག་གི་གོམ་འགྲོས་ཀྱི་མཐའ་མ་གངས་ཁྲོད་ནས་སྤོས་པའི་དགོང་མོ་ཞིག།

དོན་མེད་ཀྱི་འཇིག་སྣང་ཞིག་གིས་རང་ས་བོར་ནས་གཞན་ཡུལ་དུ་གྱར་བའི་ཉིན་དང་པོའི་མཚན་མོ་དེ།
ང་ཤི་ནས་རྣམ་ཤེས་དམྱལ་བར་སོང་རུང་བརྗེད་མི་སྲིད་པའི་སེམས་ཀྱི་རྡོ་རིང་གསོན་པོ་ཞིག་ཡིན།
དེ་ནི་ངའིི་འཇིག་རྟེན་ལ་འཕོ་འགྱུར་ཆེན་པོ་བྱུང་བའི་རང་བྱུང་གི་ལས་འབྲས་ཞིག་ཡིན་པར་འདོད།
དེ་ནི་ངའི་མི་ཚེའི་ནང་རང་ངོ་རང་གིས་ཤེས་པའི་གཟི་བརྗིད་ཀྱི་ཉིན་མོ་དང་པོ་དེ་ཡིན་པར་འདོད།

ཉིན་མ་དེ་ནི་ཕ་ངོ་བུ་ཡིས་ཤེས་པའི་སྐལ་བཟང་གི་ཉིན་མོ་བཟང་པོ་ཞིག་ཡིན་པར་བསམས་སོང་ལ།
རང་དགྲ་ངོས་འཛིན་ཐུབ་པའི་དུས་མཐུན་གྱི་འཐབ་རྩོད་པ་ཞིག་བྱེད་པའི་གོ་སྐབས་ཀྱང་ཐོབ་སོང་།
རིགས་ཞེན་དྭངས་མ་ཞིག་གིས་ཤིན་ཏུ་གཙང་བའི་མདུན་ལམ་ཞིག་ཀྱང་གསལ་པོར་གྲུབ་སོང་ལ།
དུས་དེ་ནས་བཟུང་ངས་རིགས་ཅིག་གི་སྤུན་ཟླ་ལ་ལྷད་མེད་ཀྱི་བརྩེ་བ་ཞིག་བཅང་ནས་གནས་ཡོད།

འདི་ལྟར་སྐབས་དེའི་དཀའ་སྡུག་གང་མང་ཞིག་ལ་མནོ་བསམ་གཏོང་བཞིན་པའི་དུས་སྐབས་དེར།
ཏིང་སྒྲ་ཞིག་གིས་ངའི་རྣ་བའི་བུ་ག་ཡོངས་སུ་གང་སོང་བས་བསམ་བློ་ནང་དུ་བཀུག་པའི་དུས་དེར།
ཆུ་ཚོད་བརྒྱད་པའི་འཛིན་གྲྭ་ཚོགས་དུས་ཀྱི་ཏིང་བརྡ་རེད་འདུག་པས་ངས་ངོ་གདོང་བཀྲུས་རྗེས།
ལག་མགོས་ངོོ་གདོག་ཕུར་བརྡར་གཏོང་བཞིན་འཛིན་ཁང་ཕྱོགས་སུ་གོམ་པ་རེ་རེ་བཞིན་སྤོས།
སྤྱི་ལོ་༢༠༡༢ཟླ་བ་༡༢ཚེས་༡༢ཉིན་ཞོགས་པ་བྲིས།། །།

ཁ་བ་བབས་པའི་ཞོགས་པ།


User talk:བོད་སྤོས་པ།

དགའ་བསུ་ཞུ! Welcome!
ཀ་ཡེ། ་ལགས། ཁྱེད་རང་ལྦེ་ཁེ་བོད་ཡིག་མ་རུ་ཕེབས་པར་welcome་དང་ཁྱེད་ཀྱིས་བཞག་པའི་བྱས་རྗེས་ལ་སྙིང་ཐག་པ་ནས་བཀའ་དྲིན་ཆེ་ཞུ། ངའི་རེ་བར་ཁྱེད་རང་གནས་འདི་ལ་དགའ་ཞེན་དང་རྒྱུན་དུ་ཕེབས་པར་ཞུ། གཤམ་དུ་གསལ་བ་ནི་གསར་ཞུགས་མཁན་དག་ལ་ཉེ་བར་མཁོ་བའི་སྦྲེལ་མཐུད་ཡིན།
*The five pillars of Wikipedia
*How to edit a page
*Help pages
*Tutorial
*How to write a great article
*Manual of Style
ཁྱེད་ཀྱིས་འདི་རུ་རྩོམ་སྒྲིག་མཛད་པར་སྤྲོ་པོ་ཡོང་རྒྱུ་དང་ལྦེ་ཁེ་བ་ཞིག་བྱ་རྒྱུ་ནི་ངའི་རེ་བ་ཡིན།  དེ་བས་གླེང་མོལ་ཤོག་ངོས་ཀྱི་སྟེང་དུ་མིང་ཐོ་བཀོད་འདོད་ན་རླབས་རིས་བཞིའི་(~~~~)རྟགས་བཀོལ་ན་ཁྱེད་ཀྱི་མིང་དང་ཟླ་ཚེས་རང་འགུལ་གྱིས་སྦྱར་ཡོང་། གལ་ཏེ་ཁྱེད་ལ་རོགས་རམ་དགོས་ན་ :en:Wikipedia:Where to ask a questionརུ་ཕེབས་ནས་དྲི་བ་འདོན་ཆོག་པ་ལས་གཞན་ངའི་གླེང་མོལ་ཤོག་ངོས་སུ་ང་ལ་དྲི་བ་འདོན་པའམ་ཡང་ན་{{helpme}} རང་གི་གླེང་མོལ་ཤོག་ངོས་སུ་བཞག་ན་ཅུང་མི་འགོར་བར་མི་གཞན་ཞིག་གིས་ཁྱེད་ལ་ལན་འདེབས་ངེས། ཁྱེད་རང་ཕེབས་པར་ཡང་བསྐྱར་དུ་དགའ་བསུ་ཞུ།--Jose77 (talk) ༠༦:༥༨, ༡༥ ཟླ་བཞི་བ། ༢༠༡༣ (UTC)
ཧ་ཅང་ཡག་པོ་འདུག་  ངེད་ཅག་གིས་རང་ཐད་ནས་ཅི་ལྕོགས་སྒོས་འབད་པ་རེ་བྱས་ན་མི་རིང་བར་བོད་ཡིག་འཕེལ་རྒྱས་ལ་སྐུལ་འདེད་ཐེབས་པ་ཁོ་ཐག་རེད

རིག་གནས་ཀུན་འདུས་ནང་དངོས་ཁམས་རིག་པའི་ཤོག་ངོས་ཤིག་བཟོ་དགོས་འདུག སྐྱེ་དངོས་དང་རྫས་འགྱུར་སོགས་ཀུན་ལ་བཟོས་ཡོད་ཀྱང་། དངོས་ཁམས་རིག་པ་མི་འདུག ག་འདྲ་བཟོ་དགོས་འདུག སུ་ལ་བཤད་དགོས་སམ། རྒྱུས་ཡོད་ཀྱིས་ལམ་སྟོན་དང་རོགས་རམ་ཐོབ་པར་ཞུ།

རིག་གནས་ཀུན་འདུས་ནང་ལ།

དེ་སྔོན་མདུན་ཤོག་ངོས་ཀྱི་ཐོག་འབྲེལ་མཐུད་མེད་པའི་ཚན་རིག་དང་དེང་དུས་ཀྱི་ཤེས་བྱ་མང་དག་ཅིག་འདུག། འོན་ཀྱང་འདི་རྣམས་སྒྲལ་འགྲིགས་ཡོང་ཆེད་གུས་པས་ཕྲན་བུའི་འགྱུར་བ་གཏོང་བ་ཡིན། མ་ཟད་ད་རེས་ཁྱེད་ཀྱིས་དགོངས་འཆར་ལྷུག་པོ་གནང་བ་དེས་མུ་འཐུད་འབད་འརྩོན་བྱེད་རྒྱུར་སྐུལ་མ་ཐེབས་བྱུང་བར། ཐུགས་རྗེ་ཆེ། ཝི་ཁྱི་ཞེས་པ་འདི་གུས་པས་དབྱིན་ཡིག་གྱི་སྒྲ་མཐུན་པར་བྱས་པ་ཡིན། Wikipedia གང་ལྟར་ཡང་རང་སོར་བཞག་ཀྱང་ཆོག། རྗེས་སུ་ཁྱེད་ཀྱི་དགོངས་འཆར་མུ་མཐུད་ཡོང་བའི་སྨོན་འདུན་ཞུ།

ཁྱེད་ཀྱི་བསམ་ཚུལ་དང་དགོངས་འཆར་ལ་ཐུགས་རྗེ་གནང།

ཡང་ན་ http://bo.wikipedia.org/wiki/Template:Index དྲ་རྒྱ་ཁ་བྱང་འདི་ཐད་ཀར་བརྒྱུད་སྟེ་འཚོལ་དང། དེ་ཐོགས་ཁྱེད་ཀྱིས་ཝེ་ཁེ་རིག་མཛོད་ཀྱི་ཚན་རིག་ཀྱི་ནང་དོན་གང་མང་ཁ་གསབ་གནང་བའི་སྨོན་འདུན་ཞུ། མ་ཟད་མུ་འཐུད་དགོང་འཆར་གང་མང་ཡོང་བའི་སྨོན་འདུན་ཞུ།

template:index ཅེས་པ་ཁྱེད་ཀྱིས་ཝེ་ཁེ་རིག་མཛོད་ཀྱི་ནང་དོན་འཚོལ་གཤེར་ནང་འཚོལ་དང།

看了您写的维基百科之后，我觉得您真了不起！在这里用汉语祝福您一下！也祝我们汉藏两个民族永远团结，亲如一家！也祝您以后的生活幸福安康，吉祥如意！བཀྲ་ཤིས་བདེ་ལེགས།！(请原谅我不会讲藏语)
——中华小天鱼:zh:user:a0110110010


File talk:Wiki.png

Hello! As part of the update of Wikipedias logos to the new (2010) 3D puzzle globe version, we have noticed that your wiki's current logo is missing, outdated or with wrong translation. We are trying to help Wikipedias get a locally-adapted correct logo, by taking the technical difficulties on us, and in about a week from now we'll be replacing the current logo with the new one shown in this gallery, with explanation.
If the translation is wrong, or there's another error in the new logo, or the community disagrees with the update, please update the list of logos or tell us on its talk page.
Feel free to translate this message and to move/copy/forward it where appropriate. Thanks, Nemo ༢༠:༥༠, ༡༦ ཟླ་བཞི་བ། ༢༠༡༣ (UTC)

91.9.107.250 ༡༦:༥༩, ༢༠ ཟླ་ལྔ་བ། ༢༠༡༦ (UTC)

Done. Matiia (talk) ༠༣:༣༣, ༢༤ ཟླ་ལྔ་བ། ༢༠༡༦ (UTC)


User talk:སྤྱང་ཁེར་བཞུད།

A premier Tibet Travel Agency
Tibet Travel Line Service is operated by local Tibetans who are committed, in their hearts and minds, to creating your stay in Tibet safe, comfortable and memorable. Today an increasing number of people are pretty knowledgeable about Tibet’s natural, historical, cultural and spiritual heritage. But to fully embrace this wealth, physically and mentally, you need to come to Tibet. Nowhere else is the genius loci more palpable than here. Go to Tibetraveline home page.
Most visitors to the “Roof of the World” add to their high-tech lives new dimensions – the unrivalled majesty of the Himalayan peaks and of the pristine turquoise-blue lakes, the humbleness and pride of the Kailash pilgrims, the aesthetic absorption of museum goers and art collectors, and, last but not least, the Middle Way philosophy. Whatever your pursuits, staffed with over 30 employees, our Tibetan travel agency is here to assist to the best of our ability. We are the one body of Sincerity that provides you ultimate joy and fulfillment of wishes you might have in your mind individually.

Most of us are in our 30s, full of ambitions, dreams, and stamina to contribute to a better life in Tibet. We choose to remain in our land and help build it, so that our cultural and natural heritage may be preserved and enjoyed by you and by next generations to come. Also, it is our principle that we employ local Tibetans, contribute to charity, and help fund local restoration projects. Tibet's monuments, monasteries, stupas can thus be rebuilt to their original splendor and new ones can be mushrooming.
Staff Experience
Tibetraveline is a dynamically developing tour operator in Tibet, with growing experience and long-term commitment in travel business. All of us have previous experience working with other tour operators. Moreover, we make sure that our staff are properly trained and educated in tourism and English.
Safety Is Our priority
Welcome to Tibet and China. Every year more than 10 million tourists visit this country as one of their travel destinations. Many arrive with no idea how to cope with the altitude sickness that may spoil a good part of their plan. As part of the tour package, our team provides appropriate preventive measures against some common illnesses, e.g. oxygen bottles to facilitate your acclimatization, doctor consultations are available, if needed.
Services & Local Responsibility
Tibet Travel Line tries its best to show Tibet as a valuable destination. We offer our clients all categories of sight-seeing, overland tours, trekking, and specially designed Yogis of Tibet Holidays. Go to our Tibet specialized theme tours to find out the tailor-made tours. Our policy is to contribute 5-10 per cent of our profit to the development of local community projects. To make this as transparent as possible, you may decide which project your money will go on and you will be updated on this by the third party.


User talk:Dorjee~bowiki

དགའ་བསུ་ཞུ! Welcome!
ཀ་ཡེ། ་ལགས། ཁྱེད་རང་ལྦེ་ཁེ་བོད་ཡིག་མ་རུ་ཕེབས་པར་welcome་དང་ཁྱེད་ཀྱིས་བཞག་པའི་བྱས་རྗེས་ལ་སྙིང་ཐག་པ་ནས་བཀའ་དྲིན་ཆེ་ཞུ། ངའི་རེ་བར་ཁྱེད་རང་གནས་འདི་ལ་དགའ་ཞེན་དང་རྒྱུན་དུ་ཕེབས་པར་ཞུ། གཤམ་དུ་གསལ་བ་ནི་གསར་ཞུགས་མཁན་དག་ལ་ཉེ་བར་མཁོ་བའི་སྦྲེལ་མཐུད་ཡིན།
*The five pillars of Wikipedia
*How to edit a page
*Help pages
*Tutorial
*How to write a great article
*Manual of Style
ཁྱེད་ཀྱིས་འདི་རུ་རྩོམ་སྒྲིག་མཛད་པར་སྤྲོ་པོ་ཡོང་རྒྱུ་དང་ལྦེ་ཁེ་བ་ཞིག་བྱ་རྒྱུ་ནི་ངའི་རེ་བ་ཡིན།  དེ་བས་གླེང་མོལ་ཤོག་ངོས་ཀྱི་སྟེང་དུ་མིང་ཐོ་བཀོད་འདོད་ན་རླབས་རིས་བཞིའི་(~~~~)རྟགས་བཀོལ་ན་ཁྱེད་ཀྱི་མིང་དང་ཟླ་ཚེས་རང་འགུལ་གྱིས་སྦྱར་ཡོང་། གལ་ཏེ་ཁྱེད་ལ་རོགས་རམ་དགོས་ན་ :en:Wikipedia:Where to ask a questionརུ་ཕེབས་ནས་དྲི་བ་འདོན་ཆོག་པ་ལས་གཞན་ངའི་གླེང་མོལ་ཤོག་ངོས་སུ་ང་ལ་དྲི་བ་འདོན་པའམ་ཡང་ན་{{helpme}} རང་གི་གླེང་མོལ་ཤོག་ངོས་སུ་བཞག་ན་ཅུང་མི་འགོར་བར་མི་གཞན་ཞིག་གིས་ཁྱེད་ལ་ལན་འདེབས་ངེས། ཁྱེད་རང་ཕེབས་པར་ཡང་བསྐྱར་དུ་དགའ་བསུ་ཞུ།

Hello,
The developer team at Wikimedia is making some changes to how accounts work, as part of our on-going efforts to provide new and better tools for our users like cross-wiki notifications. These changes will mean you have the same account name everywhere. This will let us give you new features that will help you edit and discuss better, and allow more flexible user permissions for tools. One of the side-effects of this is that user accounts will now have to be unique across all 900 Wikimedia wikis. See the announcement for more information.
Unfortunately, your account clashes with another account also called Dorjee. To make sure that both of you can use all Wikimedia projects in future, we have reserved the name Dorjee~bowiki that only you will have. If you like it, you don't have to do anything. If you do not like it, you can pick out a different name.
Your account will still work as before, and you will be credited for all your edits made so far, but you will have to use the new account name when you log in.
Sorry for the inconvenience.
Yours,Keegan PeterzellCommunity Liaison, Wikimedia Foundation
 ༡༩:༢༢, ༡༧ ཟླ་གསུམ། ༢༠༡༥ (UTC)

This account has been renamed as part of single-user login finalisation. If you own this account you can log in using your previous username and password for more information. If you do not like this account's new name, you can choose your own using this form after logging in: . -- Keegan (WMF) (talk)
 ༠༢:༤༧, ༡༩ ཟླ་བཞི་བ། ༢༠༡༥ (UTC)


User talk:Hvn0413

Hi, can you help me improve this. Thank you very much: ཊེཨིདེ.
Hཨི,་ཅན་ཡོཨུ་ཧེལཔ་མེ་ཨིམཔྲོབེ༹་ཐིས་ཋནཀ་ཡོཨུ་བེ༹རཡ་མུཆ༔: ཊེཨིདེ.--83.51.157.102 ༡༦:༢༨, ༢༥ ཟླ་ལྔ་བ། ༢༠༡༧ (UTC)